
Rito ro Rhanga 


Rito lera Mbhombhela ri na tinhlamuselo to tala kambe leti ti nga tala emilon'weni ya 
Vatsonga/Machangana hi leti landzelaka: 

ii Mbhombhela i xitalo/ntalo kumbe quvavhanga wa swilo leswi; 
hakanyingi swi nga fuwa tinxangu. Loko rito leri hi ri kongomisa 
eka vumunhu, ri hi hlavutela hi ta vudoledole bya ntalo wa 

r vanhu eka xivandla yi ri xin'we. Ntalo lowu hi wona wu tswalaka 

- mphensaphensa na tinxaka tin'wana ta mimbvurumbvuru. 

Z: Nhlamuselo ya vumbirhi ya rito leri yi nga hlamuseriwa hi ku 

EÈ vula leswaku Mbhombhela i vito leri thyiweke xitimela lexi 

È rhwalaka vanhu nakona xi va xi kongomanile na mpfhuka wo 
leha ngopfu, swikombiso, xitimela xo suka eJoni xi kongoma 
eMusina i Mbhombhela. Hambi xi ri lexo suka eBanana xi 
kongoma eBushbuckridge na xona i Mbhombhela. Lava va xi 

e tivaka hi vuhetiseki xitimela lexi, va pfanga no xi khuza hi vito 
ra Kinghezi ri nga ra Main Line, kasiloko ku ri magayisa lama 

$: khagiwaka hi vito lera Main Line, wona yo vheta ya vhathulela 
hi ku xi vula Meyila kambe yi nga ri yona meyila leya mbebo 
ya tinyikiri. Loko va ri lava humaka eMozambiki, vona va xi vula 
Ntentewana hikuva lexa ka vona a xi suka eJoni hi nkarhi wa 
Ten to One. Xitimela lexi i makuvekuve wa tinxangu ni vulangi 

l bya vutomi bya laha mbaleni wa misava. 

Tanihi xitimela lexi, tsalwa leri ri thyiwile vito ra Mbhombhela hikuva ri lo ntanguu, 


o 


hi swihungwahungwana leswi paluxaka ku leha ka mpfhuka ni ku bohana ka manyala lama 


vumunhu byi kongomaneke na wona eka rendzo ra vutomi bya siku leri ngo va siku. 


Lava misisi ya mpun'wa zikan'we ni lava etleleke le switsungeni va tiyisile loko va te: ”Rihlelo 
i nhlengelo.” Na rona tsalwa leri, tanihi rihlelo, ri hlengeletile swihungwahungwana kumbe 
switori swo koma; leswi vatsari va swona va nga ringeta ku paluxela vahlayi ta vutomi leti nga 
furhekiwa eswimanwamanweni swa munhu hikuva munhu u nga n'wi voni loko a te nkaa, 


exikandzeni, ta yena timhaka ti nga ku cerisa sirha hi meno. 


Hakanyingi vahlahluvi va matsalwa yo fana ni ya swihungwahungwana va tala ku tshaha 


marito ya George Orwell loko a te: A writer sometimes falls prey to bad language due to the 


use of words which cloud the meaning of sentences. Leswi vuriweke hi Nkulukumba George 
Orwell swi nga andlatiwa hi ririmi ra Xitsonga hindlela leyi landzelaka: Mikarhi yin'wana 
mutsari wa swihungwahungwana u onha leswi a swi tsalaka hikwalaho ko tata ririmi ra 
xin'anga. Hi marito man'wana,. mutsari loyi u tata marito lama tlhelaka ma huhurisa na yena 


mutshuri wa wona ma nga si fika ni le ka vahlayi va tsalwa ra yena. 


Eka tsalwa leri ra Mbhombhela, mavonelo ya Nkulukumba George Orwell ya hundzukile 
mukon'wana hikuva hambi xi ri xitshwati xa mavonelo ya yena a xi kumeki eka tsalwa leri. 
Hikwalahokasweswo, n'wina vahlayi va tsalwa leri mi ta tiphina hi ku can'wasela swihlenge 
swa miehleketo ya vatsari va rona xikan'we ni ku ba mawetanisi ya leswi mi nga divanaka na 


swona eka rona. 


Mayelana ni ku leha ka swihungwahungwana leswi kumekaka eka tsalwa, muhleri u swi 
hlengeletile a ri karhi a landzelela xitayele lexi tirhisiweke eka tsalwa leri vuriwaka: “Great Short 
Stories of the English Speaking World, Volume Two, by the Editors of the Reader's Digest.” 


Nkongomelo wa Tsalwa Leri 


Tanihi mutswari un'wana na un'wana a navelelaka n'wana wa yena tinjombo, na yena mutsari 
u navelela vahlayi va tsalwa ra yena vuhlayi lebyinene hikuva tsalwa rihi na rihi, ri fanerile ku 
tamela vuhungasi, ntlhontlho wa miehleketo, misavu, n.sw. Hambiswiritano, nkongomelo 
—lowukulu eka hinkwayo mikongomelo ya tsalwa leri hi lowo lava ku tsundzuxa xikan’we 
no tsavula munhu eka hanyelo ra manyala leswaku a va na vutomi byo kota ku tirhisana na 


van'wana vanhu lava a hanyaka na vona. 


KITIVISO KA NKOKA: Tsalwa leri ri tsariwile hi ku landzelela swilaveko swa MILAWU NA 
MATSALELO YA XITSONGA 2008; xi nga xibukwana lexi kandziyisiweke hi PanSALB. IBSN 
ya xibukwana lexi hi leyi: 978-0-621-382556. Loko byi ri vuxokoxoko bya makumelo ya 
Xibukwana lexi byi kumeka eka Adirese leyi landzelaka: 


Mulawurinkulu 


Swikhenso 


Munhu un'wana na un'wana u fanela hi ku tsala xihungwana xa vutomi bya yena a 
nga si lova, hikuva ku ni swihungwahungwana swo tala leswi vanhu va nga hundza 


na swona. Charles Rambau wa le Nkowankowa: B Section. 


Handle ko ba gogogo, ndzi rhandza ku ba mbila hi ku sungula ndzi khensa jaha ra ka 
Bila—yena Vonani hikuva hi yena a nga tshula miehleketo yo hlanganisa mabyongo 
ya vatsari vo hambanahambana ku kondza va hetelela hi ku vumba nhlengeloto wa 
swihungwahungwana leswi kumekaka eka tsalwa leri. Eka wena Bila, ndzi rhandza ku 
boxa ndzi nga tipfinyingi leswaku vo fana na wena va kala tanihi n'wehla wa nyoka. 
Loko a nga ri wena, switshongo swa miehleketo leyo hluteka leswi kumekaka eka 
tsalwa leri, kumbexana a swi ta helela kwalomo; enkangalakutshweni wa misavu na 
mihupani leyo ka yi nga aki rixaka ra hina lavo chava ku tsongola xa munhu. Eka wena 
jaha ra le Shirley, ndzi ri kula u ringana na nkuzi ya ndlopfu. 

Kikhenso xa vumbirhi xona ndzi xi kongomisa eka n'wina vamaka'vuciva-n'wina 
mi nga khoma matomu ya National Arts Council of South Africa na National Lottery 
Distribution Trust Fund hikuva hi n'wina mi nga phalala vatsari va tsalwa leri hi ku 
va pfuxa ematandzeni; mi va hakelela hinkwaswo leswi nga koxiwa hi vukandziyisi 
bya tsalwa leri. Ku dlayiseta xikhenso xa mina eka vulangi bya n'wina, ndzi rhandza 
ku tshaha marito ya Charles Dickens loko a te: “I would rather have the affectionate 
regards of my fellow-men than I would have heaps and mines of gold." 

Xo hetelela xikhenso xi ba tinhloko ta hinkwavo lava hoxeke xandla eka vutumbuluxi 
bya tsalwa leri. Vona ndzi rhandza ku va khutaza leswaku va ya emahlweni na ntirho 
lowu wo xonga swonghasi. Makhutazelo ya mina eka vona ndi rhandza ku ma veka 
hindlela leyi nge: “Icandidly convey the urgency of my thanks to you by way of saying 
that you are the trustees of posterity and people of your calibre are very thin on the 
ground." 

misaveni swilo swa humelela. Exibakabakeni na 

kona swo bee! Ni le henhla ka mapapa a mi swi 
tshamelangi. Hinkwaswo swilo leswi swi lawuriwa hi 
nawu wa ntumbuluko lowu nga nhlavutelo ya vukona 
bya Mumbi wa hina. 


Lama a ma ri marito ya ntolovelo ya thavathava ya zikolo xa le henhla lexi 
a xi vuriwa Tanani loko a nyika switsundzuxo eka vana ni vadyondzisi va 
xikolo lexi. Thavathava ya xikolo lexi a ri Nkulukumba Mafiyosi Ntsemi. 
Hi ku famba ka nkarhi, Nkul. Ntsemi u kale a duvuleriwa hi vito ra 
Xibakabaka hikuva rito leri a ri tirhisa ngopfu wonge a lo thusiwa hi rona. 
Loko vana va xikolo va ri lomu swimanwamanweni swa xikolo xa vona 
kumbe loko vo tshuka va vonile movha wa yena wu ku lavii, a va tala ku 
n'wi khuza va ku: “Hi xexo Xibakabaka!” Makhuzelo lama a va tala ku ma 
bela ehansi hikuva a va swi tiva leswaku loko Xibakabaka wa vanhu o kala 
a va twa, a va ta tshumbula va tshumburile loko nkhavi wa mpon'wana 
wu nghenile emisiheni ya vona. 

Ku vulavula ntoveko,Nkulukumba Ntsemi a wu tirhisa nkhavi kambe 
a wu tirhisa laha swi faneleke ku wu tirhisa. Hi xichi, nkulukumba wa 
vanhu a tilavela ntiyiso zikan' we no rhandza leswaku vana va nhlonge 
leya ka Ntimeni na vona va famba egondzweni ra nhluvuko tanihi vana 
va Nhlonge ya Nguluve. Xivono lexi hi xona a xi n'wi kucetela leswaku a 


rhandza ku hlenga ni ku vumba vumunhu ni vumundzuku bya vadyondzi 


va xikolo lexi. Loko ti ri tintswalo a ri na tona kambe a ti nga ri tona 
leto n'wi sivela ku hayeka gama loko nsimu ya dyondzo yi tshuka yi 
xungetiwile hi van' wankhwidyana-majenje-yo-ka-ya-nga-lumi hikuva a 
swi heta hi ku hetiseka leswaku tihomu leti nga byisiwiki hi nawu, hi tona 
ti thomojerisaka murisi va tona. 

Loko lembe ra 2000 ri sungula, xikolo lexi a xi ri na vadyondzi va le 
xikarhi ka nhlayo ya gidi na magidi mambirhi kambe nhlayo ya vadyon- 
dzisi a yi ri ehansi swinene. Kuteloko lembeximali ri hela, Ndzawulo ya 
Dyondzo yi nyika xikolo lexi tiposo timbirhi. Hambileswi tiposo leti a 
ti nga pfalangi vangwa ra nkayivelo wa vadyondzisi, Nkul. Ntsemi u lo 
na kuma “mahungu lamanene yo huma eSwisa,” ku vula ka yena siku 
a nga tivisa vadyondzisi va laha xikolweni lexi hi ta tiposo leti , hi loyi 
nkulu wa munhu a tlalambaka a ya hala na hala hi ntsako wonge i xifanye- 
tana lexa ha ku xaveriwaka xikanyakanya. Kambirhikanharhu a khomile 
tinhlengeletano na mitlawatlawa yo hambanahambana ya laha xikolweni. 
Nkongomelonkulu wu ri ndlela yin' wana ya ku khensa leswi Ndzawulo ya 
Dyondzo yi nga va rhulanyana tingoma. 

“Xikwembu a xi nyiki hi voko kambe xo hlamula kunene. Sweswi 
Ndzawulo ya hina yi hi tlakusile tiposo timbirhi ta vadyondzisi. Hambileswi 
vangwa ra nkayivelo wa vadyondzisi ri nga pfalekangiki ri ku nghii, in 
a way, njiya a yi fani na majakiti,” ku hlamusela Nkul. Ntsemi a yimile 
emahlweni ka ntshungu wa vadyondzi hi nkarhi wa xikhongelo xa 
nimixo. Eka nkarhi wolowo a vonaka a tsakile ku tlula mpimo a salela 
ro vonaka wonge u lo hundzuka mufana loyi a ha ku balekaka vilanga a 
tlhela a gangiwa hi xiphyembyana xa ntswukeleni. “N'wina vadyondzi 
va ntanghanhungu mi weriwile hi mpfula ya marhanga. Hikwalahoka- 
sweswo a hi beleni Ndzawulo ya Dyondzo mavoko,” Nkul. Ntsemi a sikisela 
a cinamisile meno ya ntsako wa xiyimo xa le henhla. 

“Phokophokophokoo!” Ku phokotela vadyondzi va vonaka va nga tiyi- 
miselangi ku wisisa swandla swa vona. 

“Horhayt, hi swonooo!” Ku huwelela nhloko ya xikolo hi rito ro seketela 
ntsako lowu a wu chuluriwa hi vana va yena. 

Mbhayimbhayi ku ku zwee, wonge xikolo hinkwaxo xi lo hojoo, 


exidziveni xa gome. 

“Ndzi ni ntshembo wa leswaku tiposo leti ndzi mi tiviseke ha tona ti ta 
sungula ku tirha ku sukela eka n' hweti leyi hi nga ta yi khoma,” ku gimeta 
nhloko ya zikolo. 

“Txii! Kasi ka ha ri na thicara kwala Nchangana kwala! Mathicara hina 
hi tiva lama tolo. Vathicara Masingi na vathicara Mthebule hi vona a va ri 
mathicara ya mampela. Hayi mikwavutlo ya swithicarana leswi nga ta hi 
khomisa ntshwirintshwiri ya vungundza,” ku hlambanyisa Maria Masole; 
munyengi lonkulu wa laha xikolweni lexi. Loko a kala a boxa marito lama, 
a ngo tiendla hikuva a lo rheteriwa hi ririmi. 

Humbi ya xikolo yi lo na ghavulela mavonelo ya Maria yo vheta yi ku 
hiyaa, hi xihleko. Hambi va ri vadyondzisi na vona a va hlanganisiwile tin- 
hloko hi fenya leri nga va fikela hi xitshuketa. 

“Hokaa!” Ku huwelela nhloko ya xikolo a tlhela a ya emahlweni. “Mi 
punyarile hi ku hleka swi ringanile kambe i mani a nga ta na mavonelo ya 
vutlhari byonghasi wonge u lo tshembisiwa dzovo ra yingwe?” Ku vutisa 
nhloko ya xikolo ingaku u lo hlundzuka a helela kasi hayii, a tsavurile 
vutlhari byo enta eka marito lama vuriweke hi Maria. Ntshungu wu 
tlhela wu ku hiyaa, hi xihleko hikuva mavulavulelo ya nhloko ya xikolo 
na wona a ma nga ri laa! 

Ku hundzile nkarhi wo ka wu nga heti mbilu ka ha lo zwee, hikuva 
un'wana na un'wana a vonaka a nga tiyimiselangi ku nyika nhlamulo ya 
xivutiso lexi kumbe ku komba Maria hi ritiho hikuva mubvana wa vanhu 
a nga lo duma ntsena hi leto nyenga exikolweni kambe a dumile ni hi 
leto yimisana hi swibakele na swibvinyinga swa mihlovohlovo. Loko ku 
nga vuyi yena ehansi, xibvinyinga lexi nga n'wi ntlhontlha a xi ta kala 
xi ku ehansi gibidii, hi tshaku. Loko va ri vanghalamavivi vona, no n'wi 
tshinelela kumbe ku lorha ku n'wi tshinelela a va nga swi ringeti naswi- 
tsananaa, hikuva laha mubvana loyi a ba kona, a ba swi xaxa. 

“Loyi a nga ndzi kombaka munhu loyi a nga ndzi kavanyeta hi mavu- 
lavulelo ya xipyatsu lexi mi xi tweke na n'wina, ndzi ta n'wi khensa hi 
nchumu wo vonaka,” ku vula nhloko ya xikolo hi rito ro verhama. 


“I mhani va nga vula swona!” Ku hlamula xifanyetana zin' wana, xi 
vonaka xi nga nyumi no nyuma. 


Haa, suka man’ fenya ra kona! A ku ri hava na un'we wa mhamba loyi 

a nga ri tshika ri hundza. Hambi a ri yena Maria a omile timbambu hi ku 
hleka. Vadyondzisi na vona a ha ha kali hi vula to tala hi vona hikuva se a va 
ngo ho hleka, a vo penga Kunene kasiloko a ri Nkulukumba Ntsemi na yena 
u karile a endla vujingirijingiri byo hlanula zindzin' wana xa xihleko. 

“Hi wihi mhani wa wena?” Ku vutisa nhloko ya xikolo wonge yo va 
ematlangwanini. 

“Hi lavaya va nga ambala xikipa xa makhaxa ya ntima,” ku angula 
xifanyetana lexiya xi lo nchaa, exikandzeni. 

“U swi tiva njhani leswaku hi vona u yimile ekule na vona?” Ku vutisa 
nhloko ya xikolo’ 

“Ndzi va khome hi rito ra vona,” ku tiyisisa xifanyetana xa vanhu loko 
ntshungu wona wu lo rhututuu, wu yingiserile n'wangulano lowu a wu 
ri exikarhi ka thavathava ya xikolo na n'wana wa yona. 

“Small boy! Xana u na wona ntiyiso wa leswi u swi vulaka?” Ku vutisa 
nhloko ya xikolo yi tikomba yi nga vileli hi ku heta nkarhi wa tidyondzo, 
hikuva dyondzo ya xiviri yi fanerile ku sungula laha ku khongeriwaka 
kona. 

“Hi vona a ku na un'wana n' wina pirinsipala! Phela mina ndzi nge pfuki 
ndzi ri koherile rito ra mhani,” ku boxeketa xifanyetana lexiya xi ri karhi xi 
tiswoswaswoswa mahlo wonge xo lava ku khanisa timhunti. 

“M'fana! Famba khoma mhani wa wena loyi u n'wi vulaka u ta na yena 
laha ndzi nga kona,” ku lerisa nhloko ya xikolo hi rito ro vohla. 

Hiloko xifanyetana xa vanhu xi tsabyata xi ri karhi xi phendlaphendla 
ntshungu zi kala xi ya ku mana wa xona hi voko gii, xi n'wi byisela laha 
a laveka kona. Na yena, hi ku chava ku tivitanela mahlo ya vadyondzi- 
kulobye, a nga ha vangi ni to tala hambileswi laha ni lahaya a ku twala 
swipongwana swo n'wi yowetela. Hi ku copeta ka tihlo, Maria na n'wana 
wa yena a va phetile na vadyondzisi va vona kambe mbilu ya yena a yi 
gigisela yi nga yimi hikuva a nga ha ti tivi timhaka ta yena. 

“Messieurs Musekonyani and Masiza,” ku vula nhloko ya xikolo yi tlhela 
yi ya emahlweni. “Ndza mi kombela leswaku mi ta yima laha ndzi nga 
kona. 

Vakulukumba va vanhu va yile laha a va laveka kona. 

“Xana mi tiva yini hi xifanyetana lexi vonakaka wonge xi tlharihile ku 

tlula zikolo hinkwazo?” ku vutisa nhloko ya zikolo. 

“I ntiyiso zifanyetana lexi i xibamu Sir! Loko a ri mina ndzi zi phamela 
Dyondzo ya Xinghezi eka Gireyidi leyi xi nga eka yona. Switsalwana leswi 
xi swi tsalaka, hambi va ri vakhalabya na vakhegulu lava hi nga na vona 
lembe leri eka Gireyidi 12, va nge swi tsali hambi vo swi lava kanjhani,” ku 
hlamusela thicara Musekonyani a ri karhi a hleka ni hi makatla. 


1” 


“Hmm-mmm!” I xigava zin' wana xa vadyondzi va Gireyidi 12 lexi a zi 
gungulela ehansi hikuva a xi swi tiva leswaku thicara Musekonyani a nga 
na wona nkarhi wo tlanga ncuva wa ximee, na vana va xikolo. 

“Lavo gungula hi va twile kambe va fanerile ku byeriwa leswaku hi 
ndhavuko wa vumunhu bya misava hinkwayo, vagunguri va fanisiwa ni 
masocha lamo lwa nyimpi ma lo dluu, ma nga ambalangi nchumu,” ku 
fanisa nhloko ya xikolo yi nga hleki no hleka kasiloko ku ri vadyondzisi 
van'wana a va furiwile timbambu hi fenya leri nga vangiwa hi masocha 
lamo lwa nyimpi ma lo mbyinyaa! 

“Loko a ri mina ndzi dyondzisa Dyondzo ya Maths eka Gireyidi leyi 
mana wa xifanyetana lexi a nga eka yona kambe heyii, Maria a nga tshami 
exikolweni. Hambi xitulu lexi a tshamaka eka xona xi lo totiwa rilada u ta 
twa mani wena Mbati-Ya-Ku-Fuma?” Ku hlamusela Masiza; loyi a ri xandla 
xa nhloko ya xikolo. 

“Hiyaa-aah!” xikolo hinkwaxo xi hleka xi tlhela xi miyela zikan' we. 

“Vakulukumba!” Ku vula nhloko ya xikolo. “Namuntlha mi ndzi tlhavile 
hi tlhari ra ntsako. All in all 1"m very much elated at the fact that you have 
disclosed something worthwhile in respect of Maria and her offspring. People 
of your class are hard to come by,” ku hlamusela nhloko ya xikolo yi ri 
karhi yi bambatela vakulukumba lavaya hindlela yo va komba leswaku 
se va nga ha tlhelela laha a va tiyimerile kona. “Ntiyiso wa chuncha,” ku 
qhuveka nhloko ya xikolo. “Wena Maria u nga mana wa xifanyetana lexi 
hi dyondziseke ku vulavula ntiyiso ni vuhlangi bya xona xi te tani, leswo 
nyenga laha xikolweni lexi u swi phela ehansi ku sukela namuntlha. Ndzi 
ku twela vusiwana hikuva u tswarile genius, leyi nga sungula khale ku ku 
vonela...” 

“Haa...aah!” Ku hleka hinkwavo lava a va hlamarisiwile hi ku rheta ka 
ririmi ra nhloko ya xikolo. 

Endzhaku ka hoyihoyi leyo hleka, nhloko ya zikolo yi yile emahlweni 
ni ku khovolela hinkwavo lava va nga yi kavanyeta hi zihleko yi tlhela yi 
ya emahlweni na ntirho wa yona. “Hambileswi vo tala va n'wina mi nga 
swi hetiki leswa ku vonela munhu ebodhleleni, a ndzi nga tiheteli nkarhi 
hi ku swi hlamusela.” 

Hi xikadyana xo ka xi nga xi nga nyawuli, nhloko ya xikolo yi paluxile 
ntiyiso lowu paluxiweke hi xifanyetana lexiya yi tlhela yi hlamusela hi 
ku komisa ntikelo wa marito ya Maria hambileswi ntikelo lowu a wu nga 
amukeriwi hi vuheleri bya wona hi van'wana vadyondzisi. Kute ku nga 
si hangalakiwa ku yiwa etitlilasini, ku twala rito ri huma exivindzini xa 
ntshungu. 

“Xikhomanomu Sir!” leri a ri ri rito ra Kuhlula-Puresidente ya Huvo ya 
Swichudeni ya xikolo lexi. 

“Mayi vona nyoka! Mhaka ya leswaku Puresidente ya n' wina yi fanerile ku 
va na rito a yi tshikelerile xifuva xa mina. Hambiswiritano nghena emhakeni 
hikuva wa swi vona leswaku leta ka hina a to dya ti ya emagoveni kambe se 
ti lo hojoo, emagoveni,” ku gimeta nhloko ya xikolo yi ri karhi yi n'wayitela. 

Hakunene Puresidente wa Huvo ya Swichudeni u nyikiwile nkarhi wo 
hakuta ta le xifuveni xa yena a ri karhi kandziya nkoka lowu kandziyi- 
weke hi nhloko ya xikolo mayelana ni mitiyiso ya vumunhu leyi faneleke 
ku landzeleriwa hi vadyondzi hinkwavo. U lo na heta ku vulavula a beriwa 
mavoko na makhwela ya vuswikoti bya yena hikuva himpfhuka xikolo xa 
Tanani xi simekiwa, a xi nga si tshama xi va na Puresidente, nakona ya 
xisati, yo tiva timhaka ta yona. Hambileswi ku nga va ni nhlwelelo wo ya 
sungula tidyondzo ta siku, swikambelwana leswi a swi fanerile ku tsariwa 
swi tsariwile hi lava a swi va kongomile. Hambi yi ri yin'wana mitirho ya 
laha xikolweni lexi yi tirhiwile hi ku hetiseka wonge a ku kalangi ku va 
na swikhomeleta swin' wana. 

Yi lo na sungula n'hweti leyi a yi languteriwile, vadyondzisi lava a 
va laveriwa tiposo letiya timbirhi vo: “Se hi kona!” Vona a va ri Savula 
Hokwe na Dayina Dzudzamadzedze. Va lo na fika nhloko ya zikolo yi 
va amukela hi malwandla va tlhela va kombiwa hinkwaswo leswi a swi 
fanerile ku endliwa hi vona. Savula Hokwe u nyikiwile vudyondzisi bya 


Dyondzo ya Matimu ya Gireyidi ya Nhungu kasiloko a ri Dayina yena u 

nyikiwile vulawuri na vudyondzisi hinkwabyo bya Dyondzo ya Ntivo- 
vukorhoki hikuva Dyondzo leyi a yi nga hanyeriwi laha zikolweni lezi. 
Hinkwavo vadyondzisi lava a va ha ri manyuwani hikuva himpfhuka va 
kumile tisetifiketi ta vudyondzisi hi lembe ra 1998, a va nga si tshama va 
nantswa nchumu lowu vuriwaka ntirho wa zimfumo. 

Ri lo na fika exikarhi lembe ra vumbirhi, Savula se a kuri khale a toloverile 
purasi ku tlula mpimo. A tlalamba hi ku rhandza a komba leswi vumunhu 
bya yena byi nga vumbisiwa xiswona. Loko a kala a ku wu nkatlaa,muholo 
wa n'hweti, loko wu nga si hela a nga ri yena wo ya exikolweni. Loko swi 
nga ri tano, a ya exikolweni a lo hlikii, hi masiha lero titlilasi leti a nghena 
eka tona a to salela ro nuha ti ku mbvee, hi xinghema xa yena. Vadyondzi 
va le ka titlilasi ta yena va te hi vona va tivisa Huvo ya Swichudeni hi 
matikhomelo ya mudyondzisi loyi. Na yona Huvo ya Swichudeni yi fikisile 
xivilelo lexi eka vufambisi bya xikolo; lebyi na byona byi nga n'wi tshinya 
swi nyawula lero loko a ri munhu wa nhloko ingi a vuyeriwile. 

Loko lemberi ya eku heleni, vadyondzisi hinkwavo zikan' we ni vadyon- 
dzisiwa se a va korwile hi ta yena. Kona loko swi n'wi kombile mphikwa, 
a phika Xiqhoza; a nga pfumeli leswaku yena i lolo. Mikarhi yo tala loko 
a vulavula kumbe a ringeta ku ba fenya, a ku ri hava na mudyondzisi na 
un'we loyi a ta tihetela nkarhi wa yena hi fenya ra kona hikuva ku endla 
tano a swo fana ni ku tintlhontlhela tinyoxi. Phela Savula a ri munhu wa 
swipfukela. Loko kona a ri etlilasini a ku ri hava lexi a xi endlaka handle 
ka ku bula na vana va xikolo hi ta mavito ya swiambalo; ngopfungopfu 
leswa ka yena leswo durha ku tlula swa vadyondzisi hinkwavo va laha 
xikolweni lexi. Siku leri ngo va siku a rima ndzima yin'we ya ku tihayeka 
a salela ro rhwala makatla wonge i khutla loko ri femba mati ya le nhaleni. 
Loko mudyondzi o tshuka a vutisile swin' wana swa Dyondzo leyi a nga 
thoriwela yona, leyi a dya hi yona lomu mikhelweni, muvutisi wa kona a 
ta dya na xona enkakeni hi ku kuhiwa no kupiwa. 

Siku rin'wana a ku ri ni nhlengeletano ya vadyondzisi nkarhi lowu 
xikolo xi nga huma ha wona. Va lo na heta ku khedza leti na letiya, un'wana 
wa vadyondzisi a ta na vonelo ra yena mayelana na matirhiselo ya xipakani 
lexi tirhisiwaka hindlela yo banga vulolo bya mudyondzisi kasi hambi wu 


ri nawu lowu wu vekiweke eswikolweni swa Mfumo wa Xidimokirasi a wu 

na nundhawu bya xipakani lexi. 

“He wena Masenyani!” ku huwelela Savula hi rito ra vudederi na vudeleri 
bya ziyimo za le henhla. “Loko u lava mina u nga ndzi gegi naswitsananaa!” 
Ku nyowela Savula a tlakukile exitulwini wonge a tilulamiserile ku layicha 
thicara Masenyani hi swivuri swa magwagwa. 

Mufambisi wa nhlengeletano u lo na swi vonisa sweswo, o vheta a fum- 
butela Savula hi marito yo komba leswaku matikhomelo ya vuharhi a nge 
pfuki a ma amukerile enhlengeletanini yihi kumbe yihi leyi fambisiwaka 
hi yena. Loko a ri karhi a n'wi fumbutela hi marito yo tika, vadyondzisi 
lavan'wana a va n'wi yimile emoyeni hi ku n'wi yowetela kambe yena a 
tisihalarisa no tilan'wisa a ri karhi a tiba xifuva a ku: After all I'm the 
captain of my soul. U te a nga si fika ni le xihukuveni xa xitafurhumu thi- 
cara Mthombeni na thicara Mavasa va n'wi vutlavutla hi swiwachenana 
swa xikuvukuvu lexi a xi ambarile va tlhela va n'wi lerisa hi nswirhi ya 
marahani leswaku a ya tindzava ehansi ku kondza nhlengeletano yi fika 
emakumu. Hindlela leyi se a chuhise xiyona, a ku nga ha ri ni zin'wana 
lexi a ta xi endla handle ko honyohonyoo, a beriwa muthetho. 

Nhlengeletano yi sungurile nakambe hi vuntshwa. Xivulavuri zin' wana 
na xin'wana lexi a xi nyikiwa nkarhi wo vulavula, a xi tshikelela no 
tshimbitela thwasani lera mudyondzisi leri nga tela ku khoma ntirho lowo 
xonga swonghasi hi ncila. Yi te nhlengeletano yi ri ekusuhi ni ku pfariwa, 
mufambisi a kombela nhloko ya xikolo leswaku yi va na rito. 

“Matikhomelo ya wena mudyondzisi ndzina ma hi cinisile cawa swi 
ringene. Loko wa ha hlota ntirho a wo cinacinaa, leswa makhuyu wonge i 
xipengo loko xi thumbile nsimu ya nyama...” 

Hi nkarhi wolowo xitafurhumu hinkwaxo xi mbvungunya hi pongo 
leri nga kavanyeta nkulu wa munhu. Ku ku huu, wonge lwangu ra xita- 
furhumu ri ngo zikan' we hohloo, kasiloko a ri Savula yena a lo kubyananaa, 
wonge i n'watlulandlela loyi a nga rhikinyiwa xikunwana hi vhilwa ra 
xikhulelagondzo. 

“A hi gadzeni fenya leri hi yingisela leswa ha taka na nhloko ya xikolo!” 
Ku huwelela mufambisi wa nhlengeletano na yena a ri karhi a ba vuhe- 
fuhefu byo hleka. 

Yindlu hinkwayo yi ku whii, yi yingisela leta ha taka. 

“Hambileswi Kinghezi zi nge: A noble savage knows no wrong, eka leri 
savheji loko ari mina ndzi nge pfuki ndzi dyondzile zawanchumu. Futhi 
a ku na nchumu wa nchumu ndzi hlambanya hi manana loyi a nga etlela le 
ntsungeni wa Ritavi,” ku hlambanya nhloko ya zikolo yi khunguvanyekile 
swi tlhela swi nyawula yi ri karhi yi tlhavela emahlweni. “Hi ku vona ka 
mina, mhaka ya thwasani leri yi fanerile ku ya nyiketiwa SGB ya xikolo lexi 
hikuva loko swi nga ri tano, tinhlampfi ta xikolo lexi ti ta byaka eridakeni 
ra vulolo ni ra xindzuvu xa rona. Kumbe a hi swona?” Ku vutisa nhloko ya 
xikolo yi hlurhukile wonge i munhu wa rihuhu loko a hlanganile ni nguva 
ya ku hluka ni ku ninginika ka mikonono. 

Nhloko ya xikolo yi lo na heta ku polomba, nhlengeletano yi pfariwa hi 
xikhongelo xo koma; lexi na xona a xi tshikelela vubihi bya hanyelo ra nala 
loyi a lavaka ku bvinya no bvonyota byongo bya rixaka ra mundzuku. 

Munhu a nga munhu, yi lo na hela nhlengeletano, Savula o vheta a 
kongoma emporosini. 

Leswi ana siku a ri ri ra ku hela ka vhiki, u byi cherile byi ko byi n'wi 
tiva. Loko se a ya kongoma laha a bodile xikamarana kona a nga ha lo 
hlakala kambe a lo bola kunene lero a nga ha swi tsundzuki nileswaku u 
tihlomiserile xin'’wana xa swihulambhezani leswi a byi chela na swona. U 
lo na fika erhandzavuleni leyi a nga bodisiwa yona, xihulambhezani lexiya 
xi pfula rivanti leri a ri nga lotleriwangi kutani xi n'wi hudula hi voko a 
ya ku ganaa, exibedwanini xa vusiwana. Hi ku copeta ka tihlo vurhongo 
byi ku n'wi wuyuwuyuu, kasi na xona xihulambhezani xi lo vheta xi ku 
hi le rihlangutini ra yena ra voko ra ximatsi lakahlaa! Ri te ri ya eku xeni 
dyambu ro xela Musumbhunuku, xihulambhezani lexiya xo phaphama 
kutani xi sungula ku n'wi sechasecha kambe xi hetelela hi ku n'wi tshika 
hikuva a xi swi kumangi leswi a xi swi lavile hi mahlongati. Hiloko xi 
sungula ku n'wi hlakahla leswaku a ta huma ndzima ya leswi nga endla 
leswaku xi n'wi hlomela. 

“Mmmm!” ku ahlamula Savula. “Ndzi tshiki ndzi byi hafulanyana,” a 
tivika a ri karhi a tiolola mavoko. 

“Loko u ndzi yenga tolo u ndzi tshembisile mali yo ya gula tino. Phela 
ndza yi lava,” ku lerisa xihulambhezani hi rito ra mambvarambvara yo 


vangiwa hi xitlamatlama. 

“Yimanyana ndzi byi khawurisa phela ndzi fanele ku ya entirhweni 
loko ri za,” ku angula Savula a ri karhi a kumetekumeta. 
“Leswo u ndzi dyela nkarhi a wu swi voni zana?” Ku vutisa zihu- 
lambhezani zi n' wi honokerile. 
“U ngo lava mali kasi n'hweti yi herile-naa?” Ku vutisa Savula a ri 
karhi a swuluvundzaswuluvundza exibedwanini xa yena. 
“Sweswo a swi lavi mina. Kasi leyi a wu yi chimbulela Matlakala na Beti 
yona a yi huma kwihi?” Ku vutisa xihulambhezani xi kiringile ro kiringa. 

“Hey' va ka hinoo, ma yi vona nyoka-naa?” Ku huwelela Savula hindlela 
ya xivutiso. 

“Yi dlayi wena u yi vonaka nyoka ya kona,” ku pitsula xihulambhezani 
xi lo nchaa, exikandzeni ku komba leswaku hanyelo ro konyolola a xi lo ri 
dyondzisiwa hi ntlunya lowa mudyondzisi. 

“A ndzi na nchumu laha ndzi nga kona. Loko yi ri leyi ndzi nga yi 
tirhisa ndzi yi kumile ka machonisi,” ku hlamula Savula hi rito ro terisa 
vusiwana. 

“Kasi u ta kala u yi kama hikuva loko a ri mina ndzi nge swi koti ku 
ku tsakisa hi miri wa mina kambe eku heteleleni wu nga ndzi bindzurisi 
nchumu. Futhi hi miri wa mina Sorry Malamulele.”Loko swi nga ri tano, 
ndzi ta ku komba mavele ya nyoka dyambu ri lo hosi!” Ku hlambanya 
xihulambhezani. 

“Mali u ta yi kuma ani n'hweti ya hina vadyondzisi yi ta hela hi 
Ravuntlhanu wa vhiki reri,” ku kombisa Savula hi rito ro ringeta ku timela 
ritshwa leri a ri sungurile ku vuvumela. 

“Leya Ravuntlhanu i ya wena na swigangu swa wena leswi nga lo 
lemana lomu tithavheneni,” xihulambhezani xi konyolola xi konyolorile. 

“Loko u ala leya Ravuntlhanu se a wa lavi mali wo lava nhloko ya Johana 
enkambanini,” ku rihisela Savula hi ku ba xikonyololo. 

“U nga tlangi boy! Ya miri wa mina ndzi yi lava sweswi.Kasi a wu ndzi 
twi-naa?” Ku vutisa xihulambhezani no tipfinyinga xi nga tipfinyingi. 

Endzhaku ka ku kwetlembetana hi marito lama a ma taleriwile hi 
nhlamba ya le vujelejeleni ni ya le ngomeni, xihulambhezani xi hetelerile 
hi ku gandlata rivanti xi ri karhi xi hlambanya hi ku vula leswaku wu ta 


byabya nkuku loko Savula o tsandzeka ku xi tlakusa mhula wa miri wa 

xona nkarhi wa dina wu nga si fika. Kavaloko zi fambisile xisweswo. Ri 
te ri ya ku celecelee, lera Mabunu siku, Basisa-yena nhloko ya muti lowu 
Savula a bodile eka wona, a vitana Savula leswaku a ta n' wi hundzisa eka 
hoyihoyi leyi nga endla leswaku muti wa yena wu etlela wu ntluntlamile. 
Savula a nga Savula, ematshan'wini yo kombela ku khomeriwa, hi loyi a 
ngo hlamula swivutiso swa Basisa wonge o hlamula swivutiso swa le tim- 
butini. 

“Leswi u nga na malebvu u ta vona leswaku u yi huma njhani kambeloko 
a ri mina ndzi ku byela leswaku ku hela ka vhiki leri u va u hambanile 
na muti wa mina. Ndzi hetile a ndza ha lavi ku anyuriwa tinhlaya mina 
wa ka Mugwena,” ku hlambanya Basisa a ri karhi a ba vuntlokontloko a 
kongomile ehayiseni ya yena. 

Hambileswi lebya tolo vuputsu a bya ha tinyikile matimba enhlokweni ya 
yena, Savula wa vanhu u lo tiba xikandza hi swimatana swo ka swi nga tati 
na xandla. Ku heta sweswo hiloko a ku khatsaa, a kongoma entirhwenivito. 
© Leswi ana nhloko ya xikolo a yi rhambiwile hi lava Ndzawulo ya Dyondzo 
3 eka nhlengeletano ya xihatla, Savula a boxile a nava hi ku ba swingoro 
exitafurhumu loko lavan' wana vadyondzisi va ri karhi va hlakulela gondzo 
ra vumundzuku bya rixaka. 

“Mr. Hokwe, xana a mi swi tivi leswaku ku etlela hi nkarhi wa ntirho 
— i ndzhukano wukulu?” Ku vutisa thicara Matamani; loyi ta yena tiphiri- 
| yodo a ti sungula endzhaku ka bureki leyitsongo. 

“Mmm. ..mmm! A ndzo tiendla, miri wa mina hinkwawo wa kingindza,” 
ku hlamusela Savula a ri karhi a tihlakahla nhloko. 

“Loko wu kingindza hikwalaho ka yini mi nga yi en'angeni?” Ku vutisa 
3 thicara Matamani loyi se a lo kihlakihlaa, hi manghumbhu ya dleke. 

; “Haa, ndzi ta vona pulani,” ku hlamula Savula a ri karhi a tigwimba- 
3 gwimba makatla lama wonge u le ku titshunguleni. 

| Yi lo na hela bureki leyitsongo, Savula o kakatsukuu, a kongoma etlilasini 
i leyi a fanerile ku ya eka yona. A ha ku nghena Kunene, tlilasi hinkwayo yi 
3 va yi hundzukile vuhlayiselo bya nswanyo wa swintlen' wana. Hambi tiri 
tinhongani leti a ti ri etidasibinini a ku ri khale ti n'wi veke tihlo hikuva u 
lo na ku etlilasini swee, na tona to vheta ti ku: “Xo veka xa bola.” 


w 


“Hmm. ..mmm!” ku gungula tlilasi hinkwayo yi ri karhi yi yimayimeka 

hindlela yo komba leswaku vuleteri bya mudyondzisi loyi a byi tangi hi 
ndlela naswona a byi na risuna. 

“Thicara lera nyuwani ri le ku khavangeleni ka rixaka. Phela madyond- 
zelo ya hina ya Dyondzo ya Matimu laha xikolweni lexi a ma hambanangi 
ni madyondzelo ya vabvana lavo ngo tihlayela va ri emakaya ya vona. Ivile 
vona va antswa hikuva loko lembe ri hela va titsalela xikambelo lexiya xo 
khusa tidyondzo hi yin'weyin'we,” ku hlamusela Khayizeni a honokisile 
mahlo hindlela yo komba leswaku loyi swi n'wi tovaka a yi nisi loko yi ri 
yo na mpfula ya kona. 

Ematshan'wini yo sungula hi ku xiyaxiya laha moya wu hungelaka 
kona, hi loyi thicara Savula a sungulaka ku huhula. 

“Mufana ndzina u ni moya wa swikhovha!” Ku huwelela Savula a ri 
karhi a kombetela Hanyani Ngoveni hi xikombavaloyi lexi na xona a xi 
tluletiwile ritukulu ro vangiwa hi vuputsu. 

“Ka...ka..si...ndzi...,” ku nghanghamela Hanyani. 

“A wu nge pfuki u yi pasile Dyondzo ya mina loko u tiendla 
machayelaphezulu,” Savula a boxa ta le xifuveni xa yena a ri karhi a phe- 
waphewa wonge a ngo zikan'we ehansi tyakaa! 

“Hey' futhi swi sono vathu! Hanyani wa vanhu u endle yini? Kumbexana 
u fela leswi a vonakaka a ri as cool as a cucumber? Kumbe u fela ntlhohe wa 
yena lowo teka rinoko ra vanhwenyana va xikolo lexi?” Ku tivutisa Zanele 
Ngomani; un' wana wa vadyondzi lava a va ta hi le Soweto. 

“Ka...si...ndz...ndzi...onh...?” Kunghanghamela Hanyania hatiyimiserile 
ku tiva xivangelo xa ku kombiwa hi xikombavaloyi kambe xivutiso xa 
yena xi kavanyetiwile hi xihahati xo vevuka ngopfu lexi a xi hoxiwile hi 
thicara Savula. 

“Hayi, hayi, hayii!” Tlilasi hinkwayo yi vhuma nghoma yin'we ya ku 
vilela. 

“Mi gungulela mina kumbe mi gungulela xiphukuphuku lexo kala xi 
rhumbuka swimbi xa ha dzabela ntangha yin' we?” Ku vutisa thicara Savula 
a ri karhi a dedelekela laha Hanyani a tlhengukerile kona. 

Ti te ta ha yimisanile majaji ta le tlilasini ya thicara Savula, ko twala 
rito ro tlukuka ri ri karhi ri mbvungunya hi le nyangweni ya rihlampfu ra 
xikolo. 

“Kasi namuntlha u ta ndzi tiva kahle,” ku twala rito leri thicara Savula 
= anga hatla a ri fanisa ni ra xihulambhezani lexiya xi nga n'wi cinisa rhu- 
© vurhuvu hi nkarhi wa matakuxa. 
| “Ri ri kwala, mina a hi mina wo yimela ku tengisiwa thyaka mina,” ku 
~ vulavula thicara Savula hi mbilu. 

Hi ku ka zi nga ku tivi laha tihofisi ta vufambisi bya zikolo a ti ri kona, 
xi lo na nghena ejaratini ra xikolo, xo vheta zi kongoma ntlawa wun'wana 
wa vadyondzi lowu a wu dyondzela ehansi ka murhi lowu vuriwaka 
numanyama. Hiloko xikolo hinkwaxo xi sungula ku nghena ebvureni ra 
ndhasundhasu yo vangiwa hi nhlamba ya muyeni loyi a ha ku fikaka. 
Loko Nkulukumba Masiza; loyi a ri xandla xa nhloko ya xikolo, a ya fika, 
se a ko va vuweluwelu bya vadyondzi hikuva na un'we wa vona a nga 
kalangi a navela ku kayela bayisikopo leya mahala leyi. 

“Swi lo yini ka mhani mi ngo hi hlasela hi nhlamba yonghasi?” Ku 
vutisa Nkulukumba Masiza a tilondlile. 

“Ndzi ri laha ka mina u fikile exivindzini xa tihlanyi,” ku vhoya wansati 
wa vanhu a vonaka a nga tiyimiselangi ku hlamulana na Nkulukumba 
Masiza. 

“Hi wihi munhu wa kona mhanee?” Ku vutisa Nkulukumba Masiza. 

“U thwa a va “rhipa” kambe laha ka mina u hlanganile na timbila ti ri 
karhi ti rhurha,” ku fanisa wansati wa vanhu loko leya humbi ya xikolo 
yi ri eku nwi yoweteleni no n'wi hlekula hi vito ra Phuza-Face hikuva 
xikandza xa yena a zi hlakatiwile hi xihoko xa mabyalwa ya swikokiyana 
na swinkompfana. 

“Swo pfinyiwa ha swi twa kambe i mani a mi endleke nsele wo tano?” 
Ku vutisa Nkulukumba Masiza. 

“Mi na yena kwala xikolweni naswona ma n'wi tiva. Sweswo swa boha,” 
ku tshikelela wansati wa vanhu. 

“Ku n'wi tiva a hi n'wi tivi kambe a swi ta saseka ngopfu loko n'wina 
mhani a mo famba na hina le hofisini mi ta kota ku andlala xivilelo xa 
n'wina mi nga ha kavanyetiwi hi pongo ra mahoyihoyi ya vana va hina,” 
ku ringanyeta Nkulukumba Masiza a ri karhi a hayitela vana va Gireyidi 
ya nhungu lava a va tsakisiwile ngopfu hi vuyimayima byo sala endzhaku 
ka wansati loyi. 

Hi nkarhi wolowo wansati wa vanhu a rhangisana na vafambisi va 
xikolo va ya ku swee, ehofisini ya Nkulukumba Masiza. 

“Kambe mi mani mhani?” Ku vutisa Nkulukumba Masiza hi rito lero 
hontloo, hi xidyamelo xa ntirho wa yena. 

“Mina a ndzi mhani wa munhu. Mhani va hla’ loyi a nga bebula,” ku 
pitsula wansati wa vanhu. 

“Ndzi khomeleni tati loko ndzi mi khunguvanyisile,” ku tisola Nkulukumba 
Masiza kambe xiviri xa yena xi pfimbile xi helela. 

“Swo khomela vanhu a ndzi telangi swona laha xikolweni lexi,” ku 
konyolola wansati wa vanhu. 

“I ntiyiso a mi telangi swona kambe hi hlamuseleni lexi mi dyaka-kee!” 
ku kombela Nkulukumba Masiza a ri karhi a miyeta swirho leswin' wana 
swa vufambisi bya xikolo hikuva a kuri khale swi sungurile ku nyangatsiwa 
hi xikonyololo xa wansati loyi. 

Wansati wa vanhu u lo na swi vona leswaku se u le ku kandziyeni ka mi- 
cila ya timamba a lo ti nhwii, o whii, a ri karhi rhalarhalisa mahlo zikan' we 
ni ku hlahluva tinghohe leti a ti ri ehofisini ya Nkulukumba Masiza. 

“E-ee, Futhi a nga kona laha. A ndzi hembi mhe Mujemene!” Ku 
hlambanya wansati wa vanhu a hetelela hi ku tihlakahla nhloko. 

“Imaniangarikikona naswona Mujemene i mani?” Ku vutisa Nkulukumba 
Masiza wonge o va na tintwela kasi a tekiwile rinoko hi vito lera Mujemene. 

“Loko va ku Mujemene va hla’ mina a ku na un'wana. Kasi a mi n'wi 
tivi Mujemene vanhu ndzin'winaa!” Ku hlamala wansati wa vanhu a cina- 
misile ni leswa meno ya magegerhele wonge a ngo dumela hofisi hinkwayo 
hi wona. 

“Hiyaa!” Ku punyala hofisi hinkwayo hi ku hleka’ 

“Se mi ndzi hleka hi leri nge yini kumbe ndzi lo ti...?” Ku vutisa 
Mujemene kambe a hatla a kavanyetiwa hi Nkulukumba Masiza. 

“Sesee! Hina a hi lwi na n' wina kambe ho lava leswaku mi hi byela vito 
ra mupfinyi wa n'wina,” ku hlamusela thicara Musekonyani. 

“Mudyondzisi lowa n'wehla hi yena a nga ndzi rhipa hi nkarhi wa 
matakuxa ya dyambu ra namuntlha,” ku boxeketa Mujemene a ri karhi a 
mpfikulampfikula. 

“Ohohoo! Se ximanga xi sungula ku phohla esakeni,” ku nghenelela 

= thicara Matamani. 

“Leswi se wonge mo ndzi phuntisa-kee!” Ku gungula Mujemene a nga 

harieku mpfikuleni. 

“Hayi tati Mujemene a hi le ku mi phuntiseni. Vadyondzisi lava nga ni 

f min'wehla a hi ku tala ka vona laha xikolweni lexi,” ku xavelela Nkulukumba 
Masiza. 

; Hi nkarhi lowu landzeleke, leswi a swi endliwa hi Mujemene a swo 

fana na swa munhu wa rihuhu. U sungurile nakambe ku kulula nhlamba 

a ri karhi a vokotsa zikan'we no khuza vito ra thicara loyi a n'wi mbha- 

— nyeleke. 

; “Savula a nga ndzi tivi mina. Ndzi ta n'wi kayakayisa na tindlu ta le 

k Mataje loko a nga ndzi heti kahle mina,” ku boxeketa Mujemene a ri karhi 
a hefemuteka. 

S “Timbilu ta hina se ti wile hikuva mi hi boxerile vito ra nyamphiji 

wa kona,” ku vula Nkulukumba Masiza a tlhela a ya emahlweni: “Mr. 

_ Matamani, mi nga ya hi vitanela thicara Savula. Loko swi endleka vuyani 

mna yena, hikuva loko mo ka mi nga endli tano mhaka leyi yi nga hi bisa 

= makanyi.” 

| “Savula a nga kwihi!” Ku hlamula thicara Matamani. “Savula u humile 
khale hi le mbhoveni ya rihlampfu ra xikolo lera le mahosi ya titlilasi ta 

; Gireyidi ya Khume.” 

j “Xibamu zi berile etindleveni Sesi Mujemene,” ku tiyisisa Nkulukumba 
Masiza. 

; “Hambi zi lo balekela etindleveni hambi zi nga balekelangi kona, 

i yaleyo a hi mhaka ya mina. Leyi nga ya mina mhaka hileswaku mundzuku 

leri zaka ku ta nuha zintlen' wana loko mo ka mi nga n'wi humesi laha mi 

nga n'wi tumbeta kona Savula lowa n'wina loyi. Kihambano futhi a ndzi 

mi vungunyi!” Ku hlambanya Mujemene. 

“Yhaa, timhaka thyaa!” ku vilela Nkulukumba Masiza a hlundzukile 
wonge a ngo hahela Mujemene hi meno na min'wala. “Se u lava ku tlhavela 
xikolo lexi zintlen' wani xa wena hi leri nge yini? Kasi vungundza bya 
wena na Savula wa wena a hi ntirho wa lava va tikepisi xana? Hayi, hayi, 
hayi, se wansati ndzina u nghenile eswikhwameni swa hina swi ringanile 


man’. Hambikona hi te hi hina hi ringeta ku sirhelela timfanelo ta rimbewu 

ra wena kambe wena u hi endla swiyatsayatsa swa wena. Fokof man'. 
Huma laha hofisini ya mina u ya tihlotela Savula wa wena kwalomo mi 
toloveleke ku hlangana kona man'!” Ku polomba Nkulukumba Masiza a ri 
karhi a fumbutela tafula ra yena hi swivuri. 

“Sesi Mujemene, namuntlha mi tsandzekele kule ku hulela nchalu 
wa dovani ra n'wina. Kasi mi hi hlasela hindlela leyi yo tlangisa leswa 
tirights ta n'wina kumbe mi ehleketa leswaku hi lo rileriwa hina? Jese... 
es, siku rin'wana hi ta mi rivala loko mi nga ku tivi lomu swi helelaka 
kona swirhayitana leswa n'wina swa thyaka ra thyaka,” ku kiringa thicara 
Matomani a ri karhi a ba vuhofuhofu. 

Hi nkarhi wolowo vufambisi hinkwabyo bya xikolo a byi vuyile 
ehenhla ka Mujemene loyi, a nga lo na vona leswaku tilo se ri bitukanyile, 
a nga hudula rivanti ra hofisi a ku phyaa, a ri karhi a hokoloka hi rito ro 
tlukuka. 

“Hambi mo n'wi sirhelela Savula lowa n'wina mi hembile hikuva 
mundzuku leri xaka u tava a ri eku mbunyeleni tintshutshu kwale Mataje,” 
ku huwelela Mujemene se a ri ekusuhi na gede yo humela ehandle ka 
rihlampfu ra xikolo. 

“A swi hi suki swi ya dya ritlangi le kulu lee!” Ku tseketsela thicara 
Matamani a humesile xikandza hi le fasitereni leri a ri langutanile na gede 
leyi Mujemene a nga huma hi le ka yona. 

“Ku sukela namuntlha, loko a ri mina, ndzi seketela marito lama nga 
tshama ma vuriwa hi Maria loko a te: “Ixii, ka ha ri na thicara kwala 
Nchangana kwala...,” ku gimeta Nkulukumba Masiza. 

Hambileswi Mujemene a nga va tlhutlhisa nkarhi wo leha, vakulukumba 
va vanhu va sarile va ya emahlweni ni ku lulamisa rhipoto leyi faneleke 
ku nyikiwa SGB leyi nga kunguhata ku hlangana hi siku leri landzeleka. 
Yi te SGB ya ha ku hlangana, nkarhi lowu a yi fanerile ku twa ta rhipoto 
leyi a yi ri na Nkulukumba Masiza, rigingho ro nghena. 

“Haloo, i nhloko ya xikolo xa Tanani loyi a vulavulaka. Xana ndzi mi 
pfuna ha yini?” Ku vutisa Nkulukumba Ntsemi. 

“I Sejeni Xigombo loyi a nga emoyeni. Ndzi komberiwile hi Savula 
Hokwe leswaku ndzi n'wi lombela mali yo ringana gidi ra tiRhandi eka 


nkwama wa xikolo xa n' wina. Xana ma n'wi tiva Savula wa kona xana?” 

Ku vutisa Sejeni Kigombo hi rito ra vutikukumuzi bya xiyimo xa le 
ntirhweni wa yena. 

“Ndza n'wi tiva Savula Hokwe kambe u ri u yi lavela yini mali yo tala 
swonghasi?” Ku vutisa Nkulukumba Ntsemi. 

“U yi lavela beyili hikuva u pumbiwile vumbhanyeri,” ku angula 
3 Sejeni Kigombo. 

“Kikombelo xa wena Sejeni Kigombo ndza xi twa kambe a ndzi xi 
twi hikuva a xi na nhloko hambi wu ri ncila a xi na wona,” ku paluxa 
Nkulukumba Ntsemi. 

“Kasi xi lo yini?” Ku vutisa Sejeni Kigombe hi rito ro kihlanyisiwa hi 
manyunyu na xikulela. 

“Xihoxo xo sungula, xana wa ndzi tiva kumbe u ndzi tiva xihomu?” Ku 
vutisa Nkulukumba Ntsemi hi rito ra nhlundzuko lowu a wu lo erivaleni 
tlangandlaa, wu hlaleriwa na hi swirho swa “SGB.” 

“A ndzi mi tivi bava,” ku angula Sejeni Xigombo a vohlisile rito. 

“Loko u nga ndzi tivi u ehleketa leswaku ndzi nga swi kotisa ku yini ku 
teka mali ya tiko ndzi ku yi fuu, eka munhu loyi a nga ndzi tiviki na mina 
ndzi nga n'wi tiviki? Kumbexana hi wona matirhelo ya xiphorisa xa nguva 
leyi hi nga yi khoma? Loko ya ri wona, ndzi rhandza ku ku tsundzuxa hi 
ta nkoka wa xivuriso lexi vulaka leswaku vukosi a byi peli nambu,” ku 
vutisa Nkulukumba Ntsemi zikan'we no tsundzuxa Sejeni Xigombo. 

“Ndzi khomeleni bava!” Ku tisola Sejeni Xigombo hi rito ro nganyela. 

“Se u ta hi ndlela,” ku boxeketa Nkulukumba Ntsemi. 

“Mi vula yini loko mi ku se ndzi ta hi ndlela?” Ku vutisa Sejeni Xigombo 
wonge ririmi ra Xitsonga a nga ri heti kahle. 

“Loko wo ndzi nyika timinetse timbirhitinharhu ta xinkadyana xa 
wena kumbexana u nga hetelela hi ku vuya eforweni. Phela manghenelo 
ya wena a ma ndzi khomangi kahle,” ku vula Nkulukumba Ntsemi hi ku 
boxa tshumba leri a ri n' wi cangayisa. 

“Se ndza swi vona swihoxo swa mina,” ku tisola Sejeni Xigombo. 

“Loko u tisola eka mina swi herile hikuva a ndzi na xikhomela kambe 
u ndzi ginghela u ri kwihi?” Ku vutisa Nkulukumba Ntsemi. 

“Ndzi le Susantshiva; xi nga xitichi xa Maphorisa exifundzenitsongo 


xa KaMalamulele,” ku hlamula Sejeni Xigombo. 

“Wa swi vona Sejeni! Sweswo a wu nga ndzi byelangi. Kana a hi 
xin'wana xa swihoxo leswi u swi endleke xana?” ku vutisa Nkulukumba 
Ntsemi a ri karhi a nkhwinkwisela a langutile vakulukumba va SGB. 

“Matlhari ehansi purinsipaloo!” ku tilondla Sejeni Xigombo. 

“Ndza ku twa Sejeni Xigombo,” ku angula Nkulukuba Ntsemi. 

“Se mi yime kwihi mayelana na xikombelo xa mina?” Ku vutisa Sejeni 
Xigombo. 

“Laha ndzi nga yima kona ku ndzi tsundzuxa leswaku SGB ya xikolo 
lexi yi nge pfuki na siku na rin'we ra mhamba yi endlile kwama wa yona 
puwa ro chonisela vanhu timali,” ku hlamusela Nkulukumba Ntsemi. 

“Swona swa twala,” ku hlamula Sejeni Xigombo a ri karhi a tlherisela 
nhloko ya riqingho enkotloteni wa yona kasiloko a ri Nkulukumba Ntsemi 
u lo vheta a kongoma xitulu lexi a tshamile eka xona loko nhlengeletano 
yi sungula, a hetelela hi ku hlamusela SGB ya yena leswi riqingho a ri n'wi 
lavela swona. 

“Ohohoo, kasi thicara Savula u hangalakile ku fika laha a kotaka no 
pfinya vavasati!” Ku hlamala mutshamazitulu wa SGB. 

“Munhu wa tika a nga tlakuriwangi,” ku vula matsalani wa SGB. “Na 
yena Savula i munhu loyi a fanaka ni van' wana lava phijaka va phija na 
timbuti.” 

“Khaa,khaa,khaa!” SGB hinkwayo yi bola timbambu hi mavulavulelo 
ya matsalani. 

“Se ku ta humelela yini eka poso leyi ya Savula?” Ku vutisa xandla xa 
mutshamaxitulu wa SGB. 

Ku ku whii, nkarhinyana hikuva swirho swa SGB hinkwaswo ka swona 
a swi lo yimela ntsena nhlamulo yo huma eka nhloko ya xikolo loyi; hi 
nkarhi wolowo a tlhele nakambe a tsutsumela eriqinghweni. U lo na heta 
ku vulavula hi riqingho, a tihoxa kunene exitulwini lexi a tshamile eka 
xona. 

“Xexo xiphiqo xi ta ololoxiwa endzhaku, ngopfungopfu loko hi tava 
hi kumile mbuyelo wa vuahluri bya mhaka leyo tika swonghasi. Loko a 
ri hina hi nge pfuki hi bohile nchumu wo ndzi voneni. Hi ku angarhela, 
xiphiqo lexi xi fanerile ku sungula hi ku fikisiwa eka Xiyenge xa Ndzawulo 


ya Dyondzo eXifundzenitsongo xa hina kambe hambi yi ri yona Ndzawulo 

leyi, a ndzi tshembi leswaku yi nga ri tiyisela futa leri endliweke hi Savula,” 
ku hlamusela Nkulukumba Ntsemi. 

“I ra mina na mina rito rero hikuva hambi ri ri ririmi ra hina ra Xitsonga 
-ri hi tsundzuxa mikarhi hinkwayo leswaku mbyana va nyika leyi pulutaka 
—mncila,” ku tshikelela mutshamazitulu a ri karhi a ambala baji ra yena lera 
O xipoteni ku komba leswaku a ku nga ha ri na zin' wana lexi faneleke ku 
—endliwa handle ka ku pfala nhlengeletano hi xikhongelo. 

Humile Esakeni 


Max Malungana 


xikolweni xa Garingani lexi nga ekusuhi na 

doroba ra Pfuxarixaka, a ku ri na mudyon- 
dzisi un'wana a nga lo chotela kunene engomeni ya 
vudyondzisi. Vito ra yena i Bobodhla Xindzendzele. 
Mudyondzisi loyi a ri na mahanyelo yo phewa ku 
tlurisa hikuva a ri na ntolovelo wo hirivela byalwa ku 
hundza xikalo. A byi haxa a nga ri na ripfalo ro tum- 
betela hambi va ri vana va xikolo loko a ri etlilasini 
ya vona. Kin'wana lexi a xi tsema mihlana ya vana 
lava a va dyondzisa hi lexo pfa a va siya va ri voxe 
loko yena a nyengile, a ya byi havulela ehenhla ka 
marhumbu lama; mikarhi hinkwayo, a ma lo pyatsaa, 
hikuva a pfumala ni xo fa tihlo lexi a xi ta jinga xi 


n'wi bela xamagezi. 


Musumbhunuku wa vhiki rin'wana na rin'wana a wu hundzukile 
tshamelomaxelo yo nyenyana ni ku ya entirhweni wa yena. Mhaka leyi a 
yi pfimbisa chelele ra nhloko ya xikolo hikuva a tsandzeka ku n'wi laya 
naswona a n'wi thorile hikwalaho ka vuxaka bya rigangugangu leri nhloko 
ya xikolo a ri na rona na hahani wa mudyondzisi loyi. Loko nhloko ya 
xikolo-yena Nkulukumba Tirhani Lunghani a ringeta ku komba vulawuri 
bya yena ehenhla ka vadyondzisi lavan' wana, a vo meno va pfanga ni ku 


boxa leswaku a sunguli hi ku timela ntolovelo wa Bobodhla lowo xwa 

exikolweni, handle ka swona a phuli byi hola. 

Mhaka leyi a yi hlamarisa hileswaku loko Bobodhla a ri exikolweni, a nga 
ri na rona bulo ro fambelana ni Dyondzo leyi a tholeriwile yona kambeloko 
a ri exipotsweni a tinyungubyisa hi yona Dyondzo leyi. Loko kona a byi 
tsitsingile, a ta mukisana ni ku hlaya Retief s Manifesto a ya ku yi bi, a yi 
cukumetela le kule lee! Ivi a nghenela vundzeni bya The Freedom Charter na 
byona a ku byi chapuu, a byi veka le kule lee, a ri karhi a beriwa mavoko hi 
swikhomamabaji leswi a swi dya hi yena. 

Ku vulavula xiheri, Bobodhla a nga ri na vutomi hikuva a rhwarisa 
nhloko ya xikolo khwarha leyi a yi endla leswaku xikolo xi nga fambiseki. 
Hikwalahokasweswo moya wa Nkulukumba Lunghani a wu tshama wu 
pfindlukile. Mikarhi yo tala a vonaka a lo goo, a tikhomile xihlaya wonge 
i nguluve leyi ya ha ku feriwaka hi nghamu. 

“Phela swa vava ku boriseriwa xikolo hi munhu loyi u nga ni vuxaka 
bya le xihundleni na yena,” ku vulavula Lunghani hi mbilu. “Xiphiqo 
lexikulu hileswaku Bobodhla u byi tiva kahle vuxaka lebyi nga kona 
exikarhi ka mina na hahani wa yena. Leswi a swi nga ri nchumu kambe 
i nchumu hikuva loko ndzo n'wi vitana laha hofisini leswaku ndzi n'wi 
laya, siku rin' wana a nga vuya ehenhla ka mina hi ku hangalasa ta vuxaka 
bya mina na hahani wa yena. Hambiswiritano ndzo fanela ku xi vindza 
ndzi n'wi vitanela ehofisini leswaku hi hundzisana kahle eka hanyelo leri 
a ri hanyaka. Tlhandlakambirhi ku twala ngulumelo ya leswaku vatswari 
va vana va xikolo lexi se va sungurile no vindlavindleka hikuva madyon- 
dziselo ya Bobodhla a hi wona ya nhlanga leyo baleka ngati. Tlhandlakan- 
harhu wonge vakamberi va tshwetiwile hi ta vufendze bya mudyondzisi 
loyi,” ku gimeta Nkulukumba Lunghani hi ku twa mpfumawulo wa ku 
gongondza loku a ku ri erivantini ya hofisi ya yena. 


1” 


“Nghenaa!” Ku lerisa Lunghani. 

Hiloko rivanti ra hofisi ri ku nkwaa, ri sariwile endzhaku hi un'wana 

wa vadyondzisi loyi a tiyimiserile ku ya vulavurisana na nhloko ya xikolo 

hi ta matikhomelo ya Bobodhla. 

f “Kitulu hi xexo one of my best teachers laha xikolweni lexi,” ku 
—themendhela Lunghani. 


A nga si tshama ehansi, mudyondzisi wa vanhu u sungurile hi ku 

gantlaza rivanti, ivi a vuya a ta ku tindzaa, exitulwini wonge u tile na 
mhaka ya hombe hikuva a nga vonaki a hlundzukile. 

“Kewani mudyondzisi wanga lowo tshembeka,” ku boxeketa nhloko ya 
xikolo. 

“Ahee!” Ku hlamula mudyondzisi loyi a tiviwa ngopfu hi vito ra My 
Goodness Me, hikuva mikarhi hinkwayo loko a vulavula a titolovetile ku 
vula tano ku kondza vana va xikolo va n'wi pharheka hi vito leri na yena 
n'wini a nga hetelela hi ku ri amukela. 

Endzhaku ka loko va pfuxelanile nhloko ya xikolo u tekile leti na letiya 
a nga si lava ku tiva xikongomelo xa vuendzi bya My Goodness Me laha 
hofisini ya yena. 

“Ndzi ku pfuna hi yini my best teacher?” ku vutisa nhloko ya xikolo 
hi ku ehleketa leswaku mudyondzisi loyi wa xisati u n'wi khomerile 
mahungu lamanene hikuva a ri muzalwana wo hetelela naswona a kuri na 
maheveheve ya leswaku u famba a kombela timali to pfuneta ku aka kereke 
leyi a ha ku yi tumbuluzaka. 

“Ndi na xivilelo eka n'wina nhloko ya zikolo,” ku vula My Goodness Me. 

Hiloko Nkulukumba Lunghani a ku thukwaa, a hlamarisiwile hi 
mavulavulelo lama, himpfhuka a tirha na wansati loyi, a nga si tshama a 
hlangana na wona. 

“Xana ndzi ku endlerile yini xo biha u ngo ndzi tsema nhlana ka ha ri 
mpundzu?” ku vutisa nhloko ya xikolo. 

“Ku ndzi dyohela mi ndzi dyoherile,” ku hlamula My Goodness Me, a 
vonaka a nga tilondli no tilondla. 

“Kasi ndzi lo dya yini xa munhu?” Ku vutisa nhloko ya xikolo a chuhile 
a helela. 

“Handle ko heta nkarhi wa mina na lowa ka n'wina, loko a ri mina ta 
xikolo lexi ti ndzi tsandzile...,” ku hlamusela My Goodness Me. 

“Hayi, hayi hayii! Se hi tihi leti u taka na tona?” Ku vutisa nhloko ya 
xikolo a tshwukisile mahlo. 

“Ndzi ta ti boxa njhani mi ri karhi mi ndzi kavanyeta ka Prinsipala?” 
ku vutisa My Goodness Me a honokisile mahlo ma helela. 

“Ndzi khomele loko ndzi ku kavanyetile,” ku tilondla nhloko ya xikolo. 

“Ndzi ta mi khomela Prinsipala ntsena loko mo ndzi nyika nkarhi wo mi 

pfulela leswi nga exifuveni xa mina,” ku ringanyeta My Goodness Me. 
“Tana na swona ndzi ta ku yingisela,” ku hlamula nhloko ya zikolo hi 
rito ro vevuka. 

My Goodness Me a nga ha yimelangi wun' wana nkarhi handle ka lowu 
awu nyikiweke hi nhloko ya xikolo leyi fambisaka xikolo hi ku rhangisa 
| moya wa xin'wanamanana xa vuzaka bya le tsheveni. 

“Yivilelo xa mina xo sungula hileswaku laha xikolweni lexi ahi khomiwi 
hi voko ro fana. Van' wana va hina hambi hi banga vusopfa na manyala lama 
endliwaka ezikolweni lezi, a hi tekiwi hi ri nchumu. Mi ri yini hi mina 
Prinsipala? Mi swi tiva swinene leswaku himpfhuka ndzi pona ri ahlamile 
eka mhangu ya thekisi ya lembe leri nga hundza, ndzi munhu wo ya eka 
checkup siku rin' wana na rin'wana leri nga ra Wavumune. Leswi swa ndzi 
boha hikuva ku tlula swileriso swa madokodela i nghozi. Kivilelo xa mina 
hitlhelo leri hileswaku muholo wa mina wa n'hweti yin' wana na yin' wana 
wa tsemiwa hikuva ndzi va ndzi tatile tifomo ta Sick Leave leti mi ndzi 
nyikaka tona hi voko ra n'wina. Kambe lezi ndzi hlamarisaka hileswaku 
ku na un'wana mudyondzisi loyi hambi wa ta exikolweni hambi a nga ti, 
yena a nga nyikiwi tifomo leti hina vambuyangwana hi ti tataka. Leswi 
vulaka leswaku mudyondzisi lowa lovha loyi a nge pfuki a tsemeriwile 
muholo wa n'hweti yihi kumbe yihi hikuva wa hanyeriwa. Ndzi ta pfa 
ndzi gadzile kwala,” ku hlamusela My Goodness Me a languterile ku twa 
mavonelo ya nhloko ya xikolo mayelana na xivilelo lexi. 

“I mani loyi a nga nyikiwiki tifomo naswona a ngo hola a horile?” Ku 
vutisa nhloko ya xikololo hi ku tihlamarisa. 

“Ku n'wi tiva ma n'wi tiva Sir.” Hambi byi ri vuxwi na vudakwa bya 
yena mi byi heta kahle lero a ndzi ri tivi lwandle leri a nga hlamba eka 
rona lero kala a nga tshinyiwi hi ku nyikiwa tifomo leti hina van'wana hi 
dlidlirhetiwaka tona. 

“Ohoo!” Ku tihlamarisa nhloko ya xikolo kambe a sungurile hi ku 
thukwaa, a nga si hlamula. “U vula Bobodhla?” 

“A nga va mani un'wana handle ka yena?” Ku vutisa My Goodness Me 
hindlela yo tshikelela. 

“Kahle hi maribye mudyondzisi wa mina. Ta bobodhla a ti kali ti lava 


— hi hozana hi marito hikuva tifomo ha n'wi nyika. Lexi hi hlamarisaka 

hileswaku muyisa loyi u ni vanghana vo tala le Head Office. Vanghana 
lava...” ; 

“Swa mhe swa vava,” ku kavanyeta My Goodness Me. “Swi ri na mina 
ndzi fanele ku tikumela vanghana kwale Head Office ya kona loko ndzi 
lava ku ka ndzi nga ha tati tifomo,” a ringanyeta a honokerile nhloko ya 
xikolo hi mahlo yo kalala vutshembeki bya vurhangeri bya laha xikolweni 
lexi. 

“Ndzi ta ku yini hikuva tifomo ta yena ndza ti rhumela kwale ti faneleke 
ku ya kona,” ku hlamula nhloko ya xikolo hi moya wo nyabya ngopfu. 

“Leti mi ti handzulaka hi tihi?” Ku vutisa My Goodness, xikandza xa 
yena xi komba ku monya nhlamulo leyi a ha ku yi kumaka. 

Loko nhloko ya xikolo yi ri karhi yi konanisana na mudyondzisi wa 
yona lowa xisati mayelana na xihlawuhlawu xa tifomo lexi nga kona laha 
xikolweni lexi, Bobodhla no va kona laha xikolweni a nga ri kona. Tanihi 
masiku u sungurile hi ku ya exipotweni a ya wisa mabodhlela mambirhi 
ya tibiya. Wu lo na fika nkarhi lowu a fanerile ku ya exikolweni ha wona, 
Mamiliyoni o gaa, a rhangisanile na majaha mambirhi. Mamiliyoni loyi a ri 
munghana lonkulu wa Bobodhla. Hambileswi yena a nga yangi kule ni ta 
tidyondzo, ntirho lowu a wu tirha a nga kalangi a tlanga hi wona hikuva 
u lo sefiwa Kunene hi Khamphani ya Murray & Roberts. Ku fika ka yena 
ku onhile timhaka hikuva Bobodhla a swi tiva leswaku loko munghana wa 
yena a ri kona, xamukon’wana a xi nge pfuki xi omile. 

“Hehehee! A ndza ha fambi hikuva homu ya ntswamba se yi fikile,” ku 
vula Bobodhla a ri karhi a hlekelela, kasi ritukulu hi le tlhelo a ri lo vuya- 
vuyani, hikuva a nga ri munhu loyi a nga titoloveta swakudya. 

“U lo ba kona munhgana. Kasi loko mi kala mi ndzi thya vito ra 
Mamiliyoni a hileswi mi swi tivaka leswaku ndzi layichile ku tlula na 
nanga,” ku hlamula Mamiliyoni a humesile xiphutsa xa mali ya maphepha 
ku komba leswaku khamphani leyi a tirha eka yona a yi lo n'wi rilisa 
kambe yi lo n'wi chefulela swi nyawula. 

Hinkwavo lava va nga vona xiphutsa lexi va ku hiyaa, hi fenya ro komba 
leswaku vuxaka bya vona na Mamiliyoni byi nga tiyisisiwa ngopfu hi ntirho 
wa xiphutsa lexi a xi tameleke. Hakunene sweswo swi vuye swi endleka 


hikuva Mamiliyoni u hetelele hi ku pfala nkungu, ivi swikhomamabaji 

| Swi ku: “Ahaa! Kasi a hi yimelangi swona leswi!” Loko byi ri karhi byi 
i tsitsingiwa, un'wana na un'wana a lo khoo, ku themendhela Mamiliyoni 
~ hambiloko a nga vulavuli swo ta hi ndlela. Loko a ri Bobodhla no vulavula 
< a nga ha vulavuli ngopfu hikuva a pfa a kumetakumeta va ri karhi va 
© mwi hlakahla lava a va tshamile kusuhi na yena. A ku ri kotara ya awara 
A ya khume loko mhani wa byalwa a hlamusela hi ku titsongahata leswaku 
— xitoko xa yena xi herile. 

; “Se mi tsandziwa hi ku zurha,” ku vula Mamiliyoni a fumbarherile 
` huyu wa mali ya maphepha. 

i , “Hi khomeleni boti Mamiliyoni. Xihoxo a hi xa hina hikuva na kwale 
hi kavaka kona a ku na nchumu,” ku hlamula mhani wa byalwa a langutile 
- hansi. 

; “Wa hemba loyi!” Ku vula Bobodhla a yise voko enon'weni a entshe- 
i “Loyi u vula mani Bobodhla? Kasi ndzi lo khombisiwa hi leya ka n' wina 
maliu ngo to ndzi vula loyi? A swi ndzi suki swi ya dya rihlaza kwale 
 xikolweni xa n'wina lexo feyirisa vana va hina hi ku va dyondzisa mi 
Odakiwile,” ku hlamula mhani wa byalwa a hlundzukile lero loko Mamiliyoni 
anga lo n'wi khongotela ingi a yimisanile na Bobodhla hi titiho. 

F = Loko se va ya hangalaka awara ya khumen'we a ya ha ku ba. 
Ematshan'wini yo longoloka na Mamiliyoni na swioxanyama swakwe, 
hi loyi Bobodhla a kongomaka entirhweni a ri karhi a khayima timbuti. 
| Nomo wa yena wu lo hontloo, hi rihlakahla wonge u lo minya gula ra rihe- 
mani. Laha a famba kona a tiphiringitaphiringita, a pfa a pfuka hansi no 
; tiphumunha a nga tiphumunhi hikuva miehleketo ya yena a yi vutliwile 
hi vukari bya xihoko. Loko a fika entirhweni, a ha nghena hi le gedeni, 
ni leswaku mimovha leyi xaxametiweke ekusuhi na zitafurhumu yi vika 
vuyeni bya laha xikolweni, eka yena a yo na yi xa. Hi luyaa Bobodhla 
mbuyangwana a kongoma exitafurhumu laha Mukamberi wa swikolo a 
burisana na vadyondzisi mayelana na Ndzawulo ya Dyondzo ehansi ka 
n hlokomhaka leyi nge: “Unfair Labour Practices.” 

Hi nkarhi lowu mukamberi a ha ringeta ku hlamula swivutiso leswi 
vutisiweke hi vadyondzisi van'wana, Bobodhla o nghena a ri karhi a ku 
thatharathatharaa, a fika a ticukumeta exitulwini lexi a xi ri ekusuhi na 

mukamberi. Hambileswi va nge; “Mihlolo a yi dyiwi,” leya siku leri yi 
kale yi dyiwa hikuva un'wana na un'wana mudyondzisi a nyumile tanihi 
xihloni loko zi koveta nhloko hi ku twa swigingi. Nhloko ya xikolo yona a 
ha ha kali hi vula hi ta yona hikuva se a yo rhurhumela Kunene wonge yo 
va ekusuhi ni ku tiendlela swin'wana. Mukamberi yena a nga vilangi ro 
heta na chukela hikuva a nga ehleketi leswaku xiyatsayatsa lexi nga fika 
xi tirhurhela ekusuhi na yena i mudyondzisi. 

“Mi pfuniwa hi yini tatana?” Ku vutisa mukamberi hi rito lala. 

“Xivutiso xexo u ta xi hlamula wena nyakhandle! Kasi a wu swi tivi 
leswaku vukosi a byi peli nambu,” ku hokoloka Bobodhla loko lavan' wana 
vadyondzisi va titshamerile eswitulwini swa vona hikuva a va tiyimise- 
rile ku khawurisa nhloko ya zikolo leyi titoloveteke ku thothela ximanga 
hikwalaho ka vuzaka bya vungundza. 

“Kasi i mani munhu loyi Mr. Principal?” Ku vutisa mukamberi hi ku 
hlamala. 

“Ha,ha, haa!” ku gamagameka nhloko ya xikolo. 

“Ndzi ri i mani munhu loyi xee?” Nakambe ku vutisa mukamberi a 
wachutawachuta mavoko. 

“I mudyondzisikulorhi,” ku hlamula vadyondzisi hi rito rin'we. 

“Xana mi vurisile leswaku i mudyondzisi xilo lexi?” Ku vutisa mukamberi 
a tshikelerile rito. 

“Futhi a ngo va mudyondzisi swi helela kwalaho hikuva hi xona 
xirhandzwa xa nhloko ya xikolo,” ku twakala rito ri huma exigaveni xa 
vadyondzisi va xisati kasiloko a ri Bobodla vurhongo a byi lo n'wi wuyu- 
wuyuu! 

“Ku na mhaka laha zikolweni lezi. Hambiswiritano u ndzi khomela Mr. 
Principal loko ndzi boxa ngoma. Ngoma leyi ndzi yi boxa hi ku vula leswaku 
kimanga xa zin' wanamanana lexi nga laha xikolweni lexi, xi humile esakeni 
xi punyarile. Hikwalahokasweswo mundzuku loko ndzi huma eHead 
Office, wena na xirhandzwa xa wena mi ta ndzi tiva kahle,” ku hlambanya 


mukamberi a huma a ya laha a pakile kona movha wa yena. 

Mufundhisi 
Kindhichana 


Bruce Mikhomazi Ngobeni 


iko ra N' wahozabuwa ri tselekiwile etsheveni ra 

lokhizi ra Zekezeke. Tiko leri ri xongile ku fana 
na n'weti. Ri wela eka Mfumozivongo wa Mandlati. 
Mufundhisi Kindhichana hi un' wana wa vaakatiko 
va laha. U phamela ntlhambi wa Yehovha ntswamba 
wa Rito naswona hi un' wana wo rhandza ku hleka 
na ku rhula. Loko a cinamisile meno ya yena lawa 
yo basa tanihi mapa ya xibasa swi tlhela swi n' wi 


fanela. Gaweni na kholoro na swona a swo n'wi bee! 


 Vafundhisi hi vona va nga tiphuphu ta tiko. Handle ka vukona bya vona 
tiko ra vabya. Hi vona va hlomaka nyimpi yo lwa na Sathana; va nwi vutlela 
mimoya leyi lovaka. Hi vona va tshinelelaka mindyangu leyi nga kapekiwa 
hi nguvu ya ntima. Hi vona lava bandichaka timbanga leti pfempfaka. 
3 Hinkwaswo swihlawulekisi swa vufundhisi leswi hlamuseriweke, hi 
swona leswi Mufundhisi Xindhichana a dumile hi swona. Futhi a swi nga 
; kanakanisa leswaku laha a nga khoma kona, u khomile laha ku hisaka. 

© Ekerekeni ya yena a ku tala tanihi sava ra le ribuweni ra lwandle 
hambileswi mhaka ya mali a yi rhangisa ngopfu emahlweni wonge va 
lo n'wi thusa hi yona. A tala ku vula leswaku loko mali yi nga humi, 
3 ntirho wa Kikwembu wu ta kuma ndzhuti wu wisa, ivi Sathana a nghena 
—ekerekeni a hlasela tinyimpfu ta Kikwembu hikuva loko ri ri khamba a ri 
ngheni ntsena handle ko lovisa ni ku dlaya. Kunene vana va Kikwembu 

a va tikarhata swinene; va tikhwalakhwaza hilaha va kotaka hakona. Ku 
sukela eka vana va Xikolo xa Sonto, vantshwa, vamanana, vatatana na 
vakokwana a va swi navela leswaku kereke ya Hosi yi ndlandlamuka ku 
tlula mpimo. 

“Nkatanga Makokisi, loko u teka rihlelo kutani u peperha mahanyelo 
ya Mufundhisi Xindhichana u huma na yini?” Ku vutisa Biriviri a 
bodhlomerile emasofeni ya le kamareni ya vuwiselo bya yena na nsati. 

“Heyi! Phela tiko hinkwaro ra ka N'wahozabuwa ri honokerile 
Mufundhisi Xindhichana hi tihlo ra le tin'hwembeni. Ku phuphurhuka ka 
yena siku rin' wana ku ta n'wi peta ematini yo vila. Mina Makokisi loko 
ndzi ku ndzi khinsama ndzi ba xikhongelo, timbilu ta mina to dzwii, ivi 
ku ghuvekela emahlweni swi ndzi tsandza,” ku angula Makokisi , rito ra 
yena ri tsanile wonge u lo pharhekiwa hi hungu ro biha. 

“Wa tiva nkatanga, lexi xi hluphaka ngopfu mufundhisi i ku lava ku 
tlotlotloo, bya guwela hikuva a nga na munghana naswona hambi a ri 
mutsundzuxi. Loko Komiti ya Kereke yi ringeta ku gobela laha ku biweke 
mabangi, yena o bava a khalakhasa wonge kereke ya kona yo va ya yena a 
ri yexe,” ku hlamusela Biriviri a tlhela a ntlokola. 

“Loko a tisthemba ku tlula mpimo yi ta n'wi tsandza ku yi fambisa 
kereke leyi,” ku vula Makokisi. 

“Phela xigava xin'wana xa kereke xi tikomba xi sungurile khale ku n'wi 
venga. Leswi mali a yi rhandzisaka swona se swi pfanga no hi hlambisa 
timbilu,” ku hlamusela Biriviri a tlhela a ntlokola ku komba leswaku 
hakunene u khunguvanyekile emoyeni. 

“Nkatanga!” Ku huwelela Makokisi hi rito ro vevuka. “Mufundhisi u 
fanela ku swi tiva leswaku tiko ra ka N'wahozabuwa ri fuwe timhisi na. 
tinyimpfu naswona namuntlha hi hanya emikarhini yo biha. Un'wana na 
un'wana loyi a nga na byongo, wa swi tiva leswaku mali hi yona yi rhangi- 
siweke emahlweni, hi yona yi nga khoma tiko kambe leswa ka mufundhisi 
se swi nyanyile.” 

“U tiyisile murhandziwa. Mufundhisi loyi wa hina loyi, a nga swi koti 
ku koxa minyikelo hindlela leyinene,” ku engetela Biriviri. 

“Vonani Rhandi yi tshamela ro tsana bya xiluva xa mananga. Puresidente 


Thabo Mbeki u karile a thola Khomixini ya Myburgh leswaku yi lavisisa ku 


32 | Bruce Mikhomazi Ngobeni 


wa ka Rhandi leyi kambe eka mufundhisi wa hina yo na yi xa, hikuva a nga 
na nkarhi wo xiyaxiya macincelo ya tinguva ta mali,” ku vula Makokisi a 
lo nchaa, exikandzeni ku komba leswaku i munhu loyi a nga tluriwiki hi 
mahungu wahi kumbe wahi lama runguriwaka hi xiyanimoya. 
“Aredzi, loko a ri ni matlotlo wonge i ncila wa homu loko wu swukuta 
mabawa Nkhariwakwee!” Ku hlambanya Biriviri a ri karhi a hleka wonge 
i munhu loyi a nga tlunyiwa hi fole lero yirisiwa. 
l “Nkatanga, wo hleka-vu! Hambi a ri Mufundhisi Boesak a hi yaloyi a 
-nga kala a rhoseriwa hi khakhan' wa ri lo hosii, dyambu! Aredzi hi to yini? 
Hambiswiritano vatolo va vurile leswaku makatindleve u ta vona hi ngati,” 
ku hlambanyisa Makokisi a ri karhi a nyakukela exitangeni leswaku a ya 
— lulamisa swakudya swa nhlekanhi. 
N'hwetia yi dlivile maningingi ya yona eka Sonto leyi landzeleke. Vanhu 
i vo tala a va fumbarherile swa minyuku ya vona. N'wana Xipandzanhloko 
loyi a va ku i Ripfumelo a ri karbi a tilulamisela ku ya ekere-keni tanihi 
— ntolovelo. Kereke leyi a nghena yona hi yona leyi Mufundhisi Kindhichana 
E a ri nhloko ya yona. U lo na heta ku ambala a sungula ku tiphodaphoda 
< a yimile emahlweni ka xivoni hikuva hanyelo ro tidya a ri n'wi nghenile 
i khale enyameni. Loko a hetile ku tiphodaphoda no tinyanganyanga, u 
Osukilea ya lela vatswari va yena, N'wa-Bulala na Xipandzanhloko. 
“Nkarhi wa ku nghena ka kereke ya hina se wa ndzi vondzoka,” ku 
O tivika Ripfumelo eka vatswari va yena. 
“Hi swona n'wananga famba kahle kambe ndzi nga tsaka ngopfu loko 
3 wo ndzi fikisela mhaka ya leswaku a ndzi titwi kahle namuntlha,” ku vula 
N'wa-Bulala, mana Ripfumelo. 
“TI mani loyi ndzi faneleke ku n'wi tivisa?” Ku vutisa Ripfumelo. 
“Un'wana na un'wana manana waziambalo,” ku hlamula mana wa 
ORipfumelo. 
“N'ta endla tano,” ku hlamula Ripfumelo. “Yimani ndzi tifambe...” 
= “U nga si famba Ripfumelo!” Ku huwelela tata wakwe nkarhi lowu 
F Ripfumelo a lava ku fika egedeni ya rihlampfu ra muti. 
© “Mi lo rivala yini ka Tatana leswi n'wina mi nga riki na mhaka na 
kereke?” Ku vutisa Ripfumela a ri karhi a nkhwinkhwisela hi xihleko xo 
komba ku hlonipha tata wa yena. 

“U ngatlangi hi mina man' Ripfumelo. Phela ndza pfa ndzi ya ekerekeni,” 
ku vula tata wa Ripfumelo a ri karhi a hleka wonge a hi yena loyi nga riki 
na nkarhi wa mabulo na vana va yena. 

“Ha papaa! Phela n'wina mi lo ya siku rin' we ekerekeni,” ku boxa 
Ripfumelo. 

“Miharihari ya wena ndza yi twa kambe ndzi lava leswaku loko kereke 
yi huma, u hundza u ndzi nyikela N’wakhovongwana mali leyi. I mali ya 
muhorisano wa swi twa!” Ku hlamusela tata Ripfumelo a ri karhi a nyiketa 
n'wana wa yena ntsengo wo ringana R200.00. 

“Inkomu tatana ndzi ta hundza ndzi va nyika loko kereke yi huma,”ku 
angula Ripfumelo. 

Loko Ripfumelo a ya fika ekerekeni, switulu hinkwaswo a swi ri na 
vini va swona hikuva vakereki a va tarile wonge i tinyoxi loko ti tsimbela 
swihlenge. Pho na magayisa a ma chikile hi xitalo, ngopfungopfu wona ya 
kereke leyi. Ku hundzeterile swiyenge swo hambanahambana. Xiyenge xa 
minyikelo na xona xi vuye xi hundza kutani endzhaku ku yimbeleriwile 
risimu ro tlakusa mufundhisi leswaku a ta kota ku chulula Rito ra 
Xikwembu. 

“Vamakwerhu eHosini!” Ku sungula Mufundhisi Xindhichana a ri 
karhi a rhalarhalisa mahlo wonge u le ku tekeni ka zitoko xa nhlayo ya 
vapfumeri va kereke ya yena. “Namuntlha chelele ra mina ri pfimbile. 
Vonani minyikelo ya siku leri a yi tati na xandla xinene lexi! Ku tala mi 
nga talangi Vakiresite ndzinaa! Xana n'hweti a yi helangi tolo Kunene 
loku? Xana nhlayo ya magayisa leyi nga kona namuntlha a yi tluli nhlayo 
ya Masonto lama hundzeke? Xana ntirho wa Xikwembu wu ta kukumuka 
njhani loko mi manyela timali leti?” Mufundhisi a vutisa swivutiso leswi 
a tlhela a ya emahlweni: “E-e! Hambileswi mi nga ta ndzi hundzeleta mi 
ku ndzi rhandza ngopfu mali, i ntiyiso ndza yi rhandza hikuva a ndzi lavi 
ku vona kereke ya Hosi yi hundzukile rhumbi. Va ka hina, mpelampela 
a mi nyumi no nyikela hi mali ya swingwece? Leya maphepha yi nga lo 
gandlaga-ndlaa, lomu swipachini na lomu mikhan'wini yona mi yi siyela 
yini? Kasi mi hembile hikuva namuntlha ndzi cincile magenge mina 
Mufundhisi Xindhichana ku hla’ ka lava va ndzi vengaka. Swi tikomba 


wonge loko ndzi mi cinamisela meno ya vufundhisi bya mina, ndzo 

nyanya ku mi lema. Hikwalaho ka yini mi ondzisa ikhonomi ya kereke? 
Hikwalaho ka yini mi tiendla swigono eku humeseni ka minyikelo? 
Sweswi loko ku tekiwa risimu, hinkwayo mali leyi mi nga na yona tanani 
mi ta yi chela laha. Loyi a nga ta siya yin'wana ndzi ta yi secha hi ndzexe 
hikuva mangwa yi pfumarile timhondzo hi ku rhumisa. Namuntlha ndzi 
nge chumayeli mali yi nga si huma,” a gimeta a julukile nyuku wonge u lo 
swekiwa phungula. 

Ku vuye ku sumiwa risimu leri a ri vulavula hi ku nyikela. Hi nkarhi 
wolowo tindleve ta kereke a ti sungula ku hundza nhloko. Kunene lava a 
va ha ri na mali va tisechasechile va yi yisa laha a yi fanerile ku yisiwa 
kona. Lava teke hi swa mune wa milenge vona a va vonaka hi ku pfa va 
huma va ya lava na mahlanhla lama nga tshukaka ma kumekile eka swithi- 
nthelafole kasi vo tala lava a va ri na mali yo yi tirhisela swin' wana, a va 
lo tikhoma timbilu hikuva mufundhisi u va tshembisile ku ba musecho. 
Swi lavile ku endla hafu ya awara ku ri karhi ku yimbeleriwa zikan' we 
no nyikela. Mufundhisi u vuye a yimisa voko yi ri yin' wana ya tindlela to 
yimisa vuyimbeleri. 

“Yaa, Mi yi vonile mali leyi a yi fihliwile! Hakunene ma tsonana Vakiresite 
ndzinaa! A mi nyumi no zinyata mi tsona Kikwembu Mutumbuluzi wa 
n'wina! Yhii, mi ndzi chavisile namuntlha! Mali ya ha ri kona kwala 
xikarhi ka hina hikuva Moya wa karhi ku vulavula na mina hitlhelo leri. 
Wena u tisihalarisaka tsundzuka leswaku loko wo tlhela na mali leyi, a wu 
nge fiki na yona ekaya. A ku vuli mina kambe ku vula Moya. Sweswi hi 
yimbelela ro hetelela, loko mi ala na mali ya n' wina ndzi ta sungula ku mi 
sechasecha hi un'weun'we. A hi yeni tekani risimu, khamanii!” Ku lerisa 
-~ Mufundbisi wonge a ngo va tlhandleka xandla. 

© Kutlhele ku sumiwa risimu leriya ra ku vulavula hi ku nyikela kavaloko 
O lavaa va ri eku kanakaneni hi ku chava ku sechiwa va ya kutsulela mali 
ya vona exindhichanini xa mufundhisi. Ripfumelo; loyi na yena a lo koko- 
` tsana, a tikomba a khomiwile hi ritukulu, na yena u yile a ya nyikela ra 
3 vunharhu kasi u nyikerile na hi mali ya N'wakhovongwana. Mufundhisi 
u hetelerile hi ku yimisa ta minyikelo loko a sungula ku vona tikhokho 
4 ta kereke ti sungula ku huma hi yin'weyin'we hikuva nkarhi wa Rito 
E ra Xikwembu a wu hundzile. Kahlekahle lexi nga hlambisa timbilu ta 

tikhokho leti hiloko mufundhisi a tikomba wonge musecho lowu a lava 
ku wu ba, uta wu ba wu sunguriwa hi le ka tona. Hi ku vona leswaku se 
u yi vangile mhaka, mufundhisi wa vanhu u lo hlaya ndzimana yo koma, 
a khongela kuvaloko kereke yi humile hambileswi a yi khunguvanyisile 
lavo tala handle ka vana va Xikolo xa Sonto; lava a bya ha ri vusiku. 

Un'wana wa vakhunguvanyisiwa lava a ri Ripfumelo. Ripfumelo u lo 
na humesa mali leyo hetelela ya minyikelo, kasi u endlile xihoxo xo yi 
nyikela a nga swi xiyangi leswaku yi patsanile na liyani a yi fanerile ku 
hundziseriwa eka N'wakhovongwana. 

“Namuntlha ndzi file minoo! Mufundhisi u ndzi dlele minoo!” ku 
vokotsa Ripfumelo hi mbilu. 

Ndlela hinkwayo a ri karhi a tiputa na ku tivula xiphunta hikuva mhaka leyi 
a yi endleke a yi nga khomeki hambi ku ri ku yi hlamusela yi amukeleka a yi 
nga hlamuseleki. Loko a ya hetelela hi ku fika ekaya, u kumile tata wa yena a 
tshamile endzhuti na N’wakhovongwana. Vukona bya N'wakhovongwana 
hi byona byi nga n'wi nyanyisela ku chava. Hambileswi a va dya mabulo 
va ri karhi va hleka, a swi tikomba leswaku a va lo yimela ku vuya ka yena 
hi le kerekeni. Hi nkarhi wolowo Ripfumelo u va papalatile a ko a ya ku 
swee, ekamarini leyi mana wa yena a twala a ri karhi a yimbelela a ri eka 
yona. Ku fika zikan'we no ticukumeta ehansi Ivi a ku wu bikuu, mukhosi 
wa mayembulambilu. 

“Kasi swo yini n’wanangaa! Ma yi vona mihlolo Vankunoo!” Ku huwelela 
mana wa Ripfumelo a ri karhi a vindlavindleka. 

“Hihihii!” Ku rila Ripfumelo a ri karhi a swuluvundzaswuluvundza. 

“Ndzi byeli Ripfumelo wanga kumbe yi lo khoma nyoka leswi u ngo 
puluvundzapuluvundza swi nga heli?” Ku vutisa mana wa yena a nwi 
vukarhile. 

“Hihihii, Mufundhisi Xindhichana va ndzi dlele minoo!” ku boxeketa 
Ripfumelo hi rito ro vokotsa leri nga hetelela hi ku fika etindleveni ta tata 
wa yena. 

“He N'wakhovongwana wonge ku na ximeche laha mutini wa mina. 
Tshamanyana ndza vuya sweswi,” ku hlamusela Xipandzanhloko a khon- 
gomile laha mukhosi a wu twala kona. Ku fika zikan' we no pfula rivanti a 


ku swee, laha muti wa yena a wu fumbanile kona wu ri ku konanisaneni 

hi ta vugalachani bya Mufundhisi Kindhichana. 

“Se ku humelela yini laha mutini wa mina?” Ku vutisa Kipandzanhloko 
a dludlekisile mahlo wonge u lo tlunyiwa hi sovoro. 

“Kasi mi ri nyankandle lowa mufundhisi wa huhaa!” Ku hlamula N'wa- 
Bulala a ri karhi a swivilaswivila leswa madlumbusa ya yena. 

“Mufundhisii! U endle yini mufundhisi?” Ku vutisa Kipandzanhloko a 
yimile a lo phyelekaa! 

“Hi ri mufundhisi u yi tekile mali yaliya ya N'wakhovongwana,” ku 
hlamula N'wa-Bulala wonge a ri kona loko mali leyi yi tekiwa. 

“Ripfumelo hakunene mufundhisi u ku tekerile kumbe u lo n' wi nyika?” 
Ku vutisa tata wa Ripfumelo. 

“Ndzi ta ku u ndzi tekerile hikuva u hi sindzisile ku nyikela a ri karhi 
a hi sechasecha ni lomu masengeni,” ku thathela Ripfumelo mbilu ya yena 
yi wilenyana hikuva se a swi vonile leswaku mati se ma ta halakela eka 
mufundhisi. 

“Hi nga ndzi twisani mihlolo Vankunoo! Kasi o yi lavisa ku yini mali 
Mufundhisi Xindhichana lero kala a nyokoverisa swandla swa yena ema- 
sengeni ya vana va hina?” Ku bitukanya tata wa Ripfumelo a ri karhi a 
huma a ya laha a nga siya N'wakhovongwana kona. 

Endzhakukaloko a hlamuserile N'wakhovongwana hi ta xiyimo xa 
mali leyi nga galachiwa hi mufundhisi, Xipandzanhloko u rhangisanile na 
Ripfumelo va kongoma eka mufundhisi. Hambi a ri N'wakhovongwana u 
longolokile na vona hikuva loko yi ri mali a yi lavile hi mahlongati. Laha 


ndleleni laha a ku lo whii, ku twala ntsena rito ra Xipandzanhloko leri se 


~ ari tekile na rinoko ra vanhu va ko va n' wi sala hi le ndzhaku leswaku va 


ta tivonisa leswi a tshembisaka ku swi endla. 

“Swi ri Mufundhisi Xindhichana u ndzi endla xiyembana xa yena. Ma 
n'wi vona munhu loko a ndzi pfuka? U loloha ku ya juluka na van'wana 
 vavanunaa ku u ta funya leya ka mina mali. Tlakusa milenge na wena ndzi 
nga si ku kandza nkanyi ndza ha hisa,” ku gungula Xipandzanhloko a ri 
karhi a kombetela n'wana wa yena hi ritiho. 

“Tatana Xipandzanhloko vohlisani vukari hikuva nyimpi a yi hakeli. 
— Loko swi ri swifundhisana swa masiku lawa swi rhangisile ku dya timali ta 


= vanhu swi tirivarisa na ntirho lowu Kikwembu zi nga swi rhwexa wona,” 

ku khongotela N'wakhovongwana kasi u le ku hlanganyeteni ka ndzilo 
wa vurhena bya tata wa Ripfumelo. 

“Ikhalea ndzilava kambe namuntlha u ndzikumile. Namuntlhatinhongani 
ti ta tiphina hi ku mbvongambvonga eburukwini ra yena. A ndzi hembi 


w” 


ndzi hlambanya hi N'wa-Nghezimani!” ku hlambanya Xipandzanhloko. 

Hambileswi kereke a yi humile, valanguteri va kereke va vuye va ya 
khoma nhlengeletano ya zihatla mayelana na matirhelo ya mufundhisi wa 
vona; loyi a soriwa hi mani na mani himhaka ya leswi a nga tirhisa xiswona 
eka siku leri. Hambi va ri Vakiresite lava a va nga ri enhlengeletanini, a va 
ri eku gunguleni kwalomo a va ri kona. A va nga tshiki ku gandzela vito ra 
yena va ri karhi va n'wi vula swo tala leswiloko a lo swi twa hi leta ka yena 
tindleve kumbexana a tava a wu tshikile ni ntirho lowu wa vufundhisi. 
Loko mufundhisi a ha tihlwelahlwerisa no sungula hlengeletano, 
Xipandzanhloko o ta ku pfhalakaxaa, ekerekeni a rhangisanile na n' wana 
wa yena a tlhela a sariwa endzhaku hi N'wakhovongwana. Hi nkarhi 
wolowo, lava a va swi tiva hi ku hetiseka leswaku Xipandzanhloko a nga 
endleki niswitsananaa, va lo vheta va tsutsuma va ya tshwetela mufundhisi 
leswaku ku na mhaka ya xihatla laha kerekeni. 

“Wena Mufundhisi Xindhichana hatlisa u ndzi tamerisa mali leyi u nga 
tekela n'"wana wa mina ndzi nga se ku gevisa xikhohlola xa ngati,” ku 
polomba Xipandzanhloko a ho nghena Kunene hi le gedeni ya rihlampfu 
ra kereke. 

“Hawuu! Swi lo yini mi ngo ndzi vangela mahlo ya vanhu wonge a 
ndzi na dzano?” Ku vutisa Mufundhisi Xindhichana a tikomba wonge 
a nga chavi loko swi ta eka mhaka yo yimisana na Xipandzanhloko hi 
swibakele. 

“Mufundhisi!” ku nghenelela Biriviri; loyi a ri un' wana wa valanguteri 
va kereke: “Tsemani ti koma ndlati yi nga si vandlamula hikuva loko yo 
kala yi vandlamula a yi nga koroli zipululu ntsena kambe tinhlahle ta 
yona ti ta tlhambukela na mikolombyana leyi nga ekusuhi na xipululu 
lezi ndzi zi vulaka.” 

“Vavanuna varikwerhu hi nga tsekatsekisiwi hi zitshatshana za miringu. 
Tshikani Sathana a kavanga no bubabuba phela u vona leswi minyikelo ya 


namuntlha yi nga n'wi kweva,” ku vula Mufundhisi wonge ku hlundzuka 

ka Kipandzanhloko a nga ku tekeli enhlokweni. 

“He Xindhichana u vula mina Sathana? Ndzi na timhondzo mina? 
Na ncila ndzi na wona-naa?” Ku vutisa Kipandzanhloko a kukumuzile 
marhama hi ku hlundzuka. 

“Kereke ya Hosi yi nga ngundlangundlisiwi matsolo hi Javulosi loyi a 
yi ngheneleke. Kereke yi fanele ku ba nyandhayeye eka Yehovha hikuva hi 
Yena bakwa ra vutomi bya hina,” ku hlamusela Mufundhisi Kindhichana 
a ri karhi a hefemulela ehenhla wonge i havi leyi nga karhalela ejokweni 
endzhaku ka ku heta tiyekere ta ntlakula-va-xurhe. 

Hi nkarhi wolowo Xipandzanhloko a hlovile hi nghohe ya nhlundzuko. 
Kikan'wekan'we a ku thamuu, wonge i ntlambya loko wu tlulela exidziveni 
a ya ku Mufundhisi Xindhichana hi le nkolweni ntlii!. Loko valanguteri va 
kereke va ya hetelela hi ku damurhuta laha Xipandzanhloko a manyile kona, 
swi vhete swi tikomba leswaku loko yi ri mali yi ta tlhelela eka n'wini wa 
yona. Kavaloko N' wakhovongwana a ponile ku dyeriwa hi timpfuvu a nga 


rimangi enhlalukweni. 

Vasela 
Ndlopfana! 


L. M. Marhanele 


iko ra Hosi Vurhena a ri tsemelana ndzilakana, 

hi tlhelo ra vuxa, na xitikwana xa Ndhuna 
Xitapura. Xitikwana lexi xa Ndhuna Xitapura a xi 
dumile ngopfu hi vito ra Boxagalachani. Vito lera 
Boxagalachani a ri ri ro duvulela hikuva mporosi 
a wu vandzekeriwa, wu kandzeriwa zikan' we no 
hlutiwa siku leri ngo va siku lero ni sefo leyi vuri- 
waka Galachani, a yi nga tshami nkarhi wo leha yi 
nga boxekangi. Vito ra ntiyiso ra xitikwana lexi a ri 
ri lera Xikhwehle. Hambileswi xitikwana lexi a xi 
ri xitsongo, ta xona tinxangu a ti bohanile hikuva 
a xi taleriwile hi swibvinyinga, swinkononkono na 
swikengewu. Madyelahehla na Xikhamiroho a va ri 
van'wana va tinxaka ta vanhu leta ha ku boxiwaka. 
Majaha lamambirhi a ma ri mahahlwa; vana va 
Mikengeni na N’wa-Mbhedhle. Himpfhuka vatswari 
va majaha lama va hundza emisaveni, a ma kalangi 
ma navela ku tihlanganisa na ntirho wa Mulungu. 
Hambi kuri ku ehleketa ku tikumela swo fa mahlo 
a ma kalangi ma swi ehleketa hikuva a ma tikomba 
ma tlhaveriwile hi nhlanga yin'we yo nyenyemuka 
ku hlangana na rimbewu ra zisati. A ma kombiwi 
ndlela yo ya eku hloteni, haa, kwalaho a ma ba ma 
kokela hikuva a ma ri maphisa lama a ma khomisa 

maphorisa ya ka Nyamazana ndhiyandhiya. Timbyana 
leti a ma ti fuyile a ti ri ntsandzavahlayi wonge ma 
lo pfanga no ti fuwela ku ti katinga loko mo tshuka 
ma vuyile hi ra ntima hi le ku hloteni. Siku leri nga 
siku loko dyambu ri ku vhaa, a kuri khale ma tarile 


na nhova. 


Ndhuma ya vuhloti bya majaha lama yi khomisile ndhuna ya maphorisa 
ya ka Nyamazana tingana hikuva loko van'wana vahloti va swiharhi 
va rhoseriwa hi tinsimbhi, a va gungula va vula nileswaku ziphorisa 
xa laha ka Nyamazana zi na mahlo. Hikwalaho ka yini Madyelahenhla 
na Xikhamiroho; vona vayayarheli va swiharhi swa Geme va nga pfi va 
fasiwa? Ko’ ku dya na maphorisa ya Geme a va dyi na wona? Ku diza hi 
mavulukutsu kona ku sarile kwihi? Vona va lo hlamba elwandle rihi na 
hina hi ta ya hlamba eka rona?” Leswi a swi ri swivutiso leswi a swi lo 
hontloo, emiehleketweni ya vanhu lava a va pfumala vutivi bya matirhelo 
ya xiphorisa. Loko a ri Xipengapenga;yena mufambisinkulu wa xitichi 
lexi xa maphorisa, swivutiso leswi a swi ba hi makatla a tshikelela mhaka 
ya leswaku yena na vuthu ra yena va nge pfuki na siku rin' we ra mhamba 
va mamile nawu wo hlawula ndluwa va siya hove. Ku herile malembe yo 
hlayanyana Xipenga-penga a ha cangayisiwa hi swivulavula swo tano 
kasiloko ku ri van'wana lava a ehleketa leswaku va na ntirhisano, vona 
a va n'wi vavela no n'wi cela hikuva a va lava ku tlakusiwa na vona. 
Maheveheve ya mafambiselo ya xitichi lexi ma hetelerile hi ku ya fika 
etindleveni ta lavakulu; lava nga hetelela hi ku n'wi tlhava hi papila ro 
n'wi susa laha xitichini lexi nga n'wi toloveta ku dya a lo etlela. 
Xipengapenga u siviwile hi Bawuri Rikhotso. A nga si fika exitichini 
lexi, ana a ku ri khale a longisiwile timbuva ta ku siringa ka maphisa ya 
laha Boxagalachani. Hambi byi ri vusopfa bya Xipengapenga loyi a ku 
vuriwa leswaku u beriwa mati hi masaka ya miwhaba, na byona a byi 


~ hlayeriwile hi ku hetiseka. U lo na fika exitichini lexi Bawuri wa vanhu, a 


fika na milawu ya yena leyi nga endla leswaku na maphorisa lama a ma ri 
malolo, ma sungula ku byi dya ma ntluntlamile. 


“Xitichi lexi xi fanerile xi kukula thyaka hinkwaro ra malolo xi ya ri 

hisela le kulee!” ku vula Bawuri siku a nga sungula ntirho ha rona laha 
xitichini lexi. 

Bawuri yi nga bawuri, loko yo vona ntlambya wu ri karhi wu dewula 
leswo wu fundzile xinjovo a hi swa yona sweswo. Na yena Bawuri lowa 
ndhuna ya maphorisa a ri tano. U lo na heta mavhiki mambirhi o vheta a 
endla wonge xitichi lexi i xa Vanyamatsi a xa ha ri xa Xifundzankulu xa 
Limpopo. Rito rin’wana na rin' wana leri a ri huma enon'weni wa yena a 
ri teka ri ri nawu nakona a ri nga faneriwangi hi ku tluriwa. Hambi ti ri 
tinhlengeletano leti a ti khoma ni lava a tirha na vona a to va tinhlengele- 
tanovito hikuva a ba mithetho a tlhela a nga lavi ku tsavula xawanchumu 
eka miehleketo ya van'wana. Loko nkarhi wa swivutiso wu fikile, Bawuri 
a bava a khalakhasa hikuva a nga lavi ku yisiwa hansi hi swivutiso leswi a 
swi teka wonge swi n'wi ringa ripfumelo ra yena ra laha ntirhweni lowu. 
Loko ku ri lava a va ri na tingati to vila, vona a va dyile na xona eguxeni 
hikuva a ta va kupa va nga si pfula milomo. 

Siku a ri ri Ravumbirhi loko Bawuri a lerisa vatirhi hinkwavo leswaku 
va hlengeletana edyiholweni dya xitichi lexi. Vatirhi va vanhu va xiximile 
xileriso hi moya wa Xinyamatsi. Hi nkarhi wutsongo dyiholo a dyi lo 
ntlwii, hi maphorisa, vamacingelani, vamachanyela ni van' wana vatirhi lava 
mitirho ya vona a yi lo tumbuluxiwa hi vufambisi bya xitichi; vona lava 
a swi nga tshembisi leswaku Mfumo wa Xifundzankulu xa Limpopo wa 
va tiva. Hambiloko a wu va tiva emaphepheni, a wu nga ri wona wu va 
tamerisaka miholo loko n'hweti yi hela. Bawuri u lo na nghena a rhangisile 
mombo na xifuva, leya vatirhi yo zikan' we kakatsukuu, yi ri karhi yi ba 
tisaluti to tiviwa hi yona. 

“Tshamisani mi tlhela mi tshamiseka!” ku lerisa Bawuri a ri karhi a 
halahala lomu matlhelo wonge a ri eku pumbeni van'wana vuloyi lebyi 
sungulaka ku vonaka byi nga bya ku bvonyota matirhelo ya laha xitichini. 

Hinkwavo vambuyangwana xikan'we mbaa, eswitulwini va tlhela 
va tshamiseka. Lexi nga tsema mihlana ya vatirhi van'wana hileswaku 
Kikomitana Xa Tinhlengeletano lexi nga vumbiwa enkarhini wa vulawuri bya 
Xipengapenga, u xi n'okisile Bawuri hi ku tirhisa matimba lama a tirhwezile 
wona. Hi nkarhi wutsongo Bawuri a va a yimile exitejini kutani dyiholo 


hinkwadyo dyi ku tititii, ku ri hava na un' we wo tin' waya xirhumbani. 

“Ndi yi twile ndhuma ya zitichi lexi, loko ndza ha ri kwalomo a ndzi 
ri kona, leswaku zi borile ku fika emongweni,” ku vula Bawuri a bvinyi- 
k ngisile ni xikandza wonge a ngo caca vatirhi hinkwavo a sala na vambirhi- 
—vanharhu. 

“Aah!” Sejeni Gunyula a gungulela hansi kasi Bawuri u n'wi twile. 

“I ncini lexi ku khonondhisaka kwalaho wena Sejeni Gunyula?” Ku 
vutisa Bawuri a honokile. 

“Ndzi khomeli nkulu wa munhu a ndzo hahama,” ku angula Sejeni 
Gunyula a humeserile vutilondli bya yena hinkwabyo a salela ro fana na 
munhu loyi a nga tolovela ku khunguluxa magwadi kasi hi nkarhi wolowo 
— dyiholo a dyi lo hiyaa, dyi hlekisiwa hi mavulavulelo zikan'we ni matilo- 
— ndlelo ya Sejeni Gunyula. 
 “Ndzita ku kupula lundza ra manyunyu loko u vona mahlo ya vanhu!” 
Ku kiringa Bawuri a tlhela a ya emahlweni: “N’wina van'wana i ncini lexi 
| mi hlekisaka? Kumbe ndzi lo mi tela na xirhwala xa swirheche laha nhle- 
ngeletanini leyi?” Ku vutisa Bawuri a ri karhi a swonyaswonya leswa 
 malundzulundzu ya yena wonge u lo tlunyiwa hi viriviri. 

Nhlengeletano ya siku leri yi fambisile xisweswo Bawuri a ha tiendla 
-~ makhonya hikuva a ku ri hava na un' we loyi a nga jinga a ku ntokoloo! Yi te 
yi ya fika emachapuleni nhlengeletano leyi, lavo tala vatirhi se a va korwile hi 
yo oxa loko yi ri ya le magalazeni a va yi siyerile n' wini wa xitichi. Hi siku 
leri landzelaka, Bawuri a nga tirheki naswitsananaa! U jikajikile na tihofisi 
hinkwato a ri karhi a kuha no khahla vatirhi wonge vo va vamambuxu 
lava nga tiviki nchumu hi ta ntirho. Eku heteleleni u nghenile eka hofisi 
i yin'wana laha a nga kuma Sejeni Phazama, Sejeni Xigejo na Khonisitabele 
O Mazivuko va ri karhi va chaya maphepha. U lo na ku bavhuu, ehofisini 
| leyi, swi vheta swi tikomba leswaku makhonya i mani. 

“Se ku humelela yini laha?” Ku vutisa Bawuri a tikhomelerile xihlaya 
| wonge i n'anga loko yi kalala switlhatlhe swa le ngomeni. 

“Hi khomelen m'khulu kambe sweswi i nkarhi wa dina,” ku hlamusela 
OSejeni Phazama a nga tilumalumi. 

“U ri yini! dina kwaka?” Futhi a wu deleli u na noyi endzhaku!” Ku 
_ polomba Bawuri a tshinelerile Phazama wonge a ngo n'wi vutlavutla hi 
€ tiwacheni ta xiphorisa. 


43 | Vasela Ndlopfana! 


“Hi khomeleni m'khulu hi lo phazama,” ku tilondla Sejeni Kigejo. 

“Ku mi khomela ndza mi khomela kambe ndi nga ha ri voni thyaka leri 
mi ri endleke namuntlha,” ku lerisa Bawuri. 

“Hi khensile m'khulu,” ku vula Khonisitabele Mazivuko. 

“Hi swona kambe mijamujamu ya n' wina ya twala a yi twali. Hambikona 
mi lo ndzi kuma ndzi vevukile. Handlekaswona a ndzi ta mi diliza 
hinkwenu ndi tisalela na mafokisi mambirhi ntsena hikuva a ndzi xi voni 
lexi n'wina van'wana mi zi tirhaka laha xitichini lexi handle ko chefula 
mali ya Mfumo yo ka yi nga mi fanelangi. Kasi mi ri Manghezi mo hemba 
loko ma vula leswaku van' wana va n'wina va hola mali leyi vuriwaka 
conscience money? Kumbe ndzo fafada a hi swona?” Ku vutisa Bawuri a 
tlakurile makatla hindlela yo komba leswaku loko ri ri ririmi ra Kinghezi 
a nga ri kaxeli naswitsananaa! 

Ku suka eka hofisi leyi, Bawuri a nga ha yangi kun'wana handle ka le 
hofisini ya yena laha nga tiwisela kona ari karhi a kunguhata ta swirhangani 
swa ntirho wa siku leri landzelaka. Eka hinkwaswo swirhangani leswi a 
nga swi mpfapfarhuta, xirhanganyi xo ya phutuma maphisa lama a ma 
yayarhela swiharhi swa le Geme a xi ri xona xo sungula eka nongonoko 
wa swona. Hakunene ri lo na xa leri landzelaka siku, Bawuri a lerisa Sejeni 
Xigejo leswaku a ya humesa vhene leyi nga na nomboro ya BJR 547B 
egirajini. U lo na vuya na vhene liya a tlhela a lerisiwa ku ya vitana Sejeni 
Phazama na Khonistabele Mazivuko leswaku va ta famba na vona le ka 
Nyamazana. Hi nkarhi wutsongo Sajeni Xigejo na vatirhikulobye a va 
hetile ku vungavunga milongo ya vona kasiloko a ri Bawuri a nghenile 
khale evheneni; a lo yimela ku chayeriwa a lo bodhlobodhloo, exitulwini 
lexi a xi phutseriwile hi xiponji xo fotofotoo! Hi ku copeta ka tihlo vhene 
se a yi nuha ekule hikuva Sejeni Xigejo a khahliwa loko a pfa a yi twela 
vusiwana. Endzhaku ka hafu ya awara, vhene ya vanhu se a yi ku tswirii, 
egedeni ya le Geme. Leswi ana a va ri na vumbhoni hinkwabyo bya ntirho 
wa vona, vhene va lo vheta va yi siya yi sala yi cingeriwa hi phorisa leri 
va ri kumeke kwala gedeni. 

“Loko swi te tano, se hi sungula eka tlhelo rihi?” Ku vutisa Bawuri 
wonge o va munhunene. 


“Leswi n'wina mi nga hloma hi AK 47 loko a mo ba hi lebya muphye. 

Hina vanharhu hi nga tikhomela swigitsi leswo pfa swi jema, a hi ta ba hi 
lerin' wana rihlanguti,” ku fanisela Phazama 

“U na thyaka enkolweni. Jeses! Kasi hi swona leswi a mi tirhisa xiswona 
leswi na Kipengapenga wa n' wina?” Ku vutisa Bawuri a nantswile tilo. 

Hi nkarhinyana ku ku rhutuu, wonge ko hundza swikwembu swa 
Vahlengwe. 

“He n' wina vambirhi, ndzi hla' wena Kigejo na wena Mazivuko. Hatlisani 
mi ya yima etshukeni leriya mi xiyaxiya loko ku ri na musi lowu tuvikaka. 
Laha wu nga ta vonaka kona hi kona maphisa lama ma nga kumekaka kona,” 
ku lerisa Bawuri wonge o va na vutivi byo ndzi voneni loko swi ta eku 
bvanyengeteni maphisa lama kasi hoo, a ko fana na kwala! 

Sejeni Xigejo na Khons'tabele Mazivuko va landzelerile xileriso 
xa m'khulu wa vona kambe musi ku vonaka tshuu! Kute endzhaku ka 
xinkadyana, Sejeni Xigejo a vona makoti lama a ma hahela ehenhla ma 
tlhela ma nyamalala. Ma haha nakambe ma tlhela ma ku nyaa, ekhwatini. 
Hiloko a khwenuta Khon'stabele Mazivuko leswaku va ya tivisa hosi ya 
—vona hita magenge lama tshuriweke hi tinyenyana leti. 

“Hi zichi makoti ma hlola nyama naswona a ma hahi laha ku nga riki na 
lexi feke,” ku hlamusela Sejeni Xigejo. 

“Horhayt, sala wena! Mina ndzi ta ya fikisa vuthala lebyi eka m'khulu,” 
ku tinyiketa Khons'tabele Mazibuko; loyi ku suka ka yena laha tshukeni 
leri a nga lo ba xibantsheke a ko a ya ku kakatsukuu, loko a fikile eswi- 
kunwanini swa tshuka leri. Ku suka kwalaho u lo ba magoza mambirhi- 
manharhu a va a fikile laha Bawuri na Sejeni Phazama a va tikhonetile 
; kona. 

t “Hosi yanga! Musi a wu vonaki kambe hi vonile makoti lama baka 
_ xindziwandziwana exibakabakeni ivi ma hetelela hi ku ekhwatini tlhoo, ma 
= nga ha vonaki,” ku hlamusela Khons'tabele Mazivuko hi rito ra vunandza. 
“Phela makoti a ma na byona vunwa!” Ku tivulavulela Sejeni Phazama. 

j “Phazama! Phazamoo!” Bawuri a hlevetela Kunene kambe a hlundzukile 
~ rochela ndlala. “Kana Mazivuko u sumela wena kumbe u sumela mina?” 
$ Hiloko Sejeni Phazama Mbuyangwana a ku nato ntsee, tindleve ti hundza 
/ nhlokoa ri karhi a khoma la a tshika. 


“Ku sukela rini u vuriwa hosi wena? Kumbe wena Mazivuko loko u ku 


45 | Vasela Ndlopfana! 


hosi u vula hosi Phazama?” Ku vutisa Bawuri hi makoyelo ya ziyimo za le 
henhla a lumile ni meno ya le hansi . 

“Sejeni Phazama na yena ti pfa ti chuncha. Ndzi kombela leswaku 
mikama yin' wana mi nga n' wi tekeli enhlokweni,” ku kombela Khons'tabele 
Mazivuko hi nghayi yo pfala mahlo ya Bawuri. 

Loko Khons'tabele Mazibuko a ri karhi a kombela leswaku hosi ya yena 
yi verhama, Sejeni Phazama a swi lemukile khale leswaku mavulavulelo 
ya Mazivuko a ma ri lamo n'wi sirhelela eka vukari bya Bawuri leyi a yi 
lava ku n'wi khojeta. Na yena Phazama u tirhisile vutlhari bya yena hi ku 
tisola a tisorile. 

“Hi swona-ke, kambe a hi yeni laha Xigejo u nga n'wi siya kona wena 
Mazibuko,” ku lerisa Bawuri. 

Loko va fikile laha Xigejo a kubyamile kona, va kumile leswaku nhlayo 
ya makoti se a yi pfelela hi rivilo ro chavisa. Hiloko Bawuri a lerisa leswaku 
Mazivuko na Phazama va pela xinkobyana lexi a xi ri ekusuhani kasiloko 
ku ri yena na Xigejo va ta keketlela hi ntsunga lowun'wana wa zinkobyana 
lexi. Hi ku landzelela xileriso lexi, swigava leswimbirhi swi sungurile ku 
hangalaka na khwati. 

“Dyiyisa ledyiya i nkwahle wu helerile,” ku gungula Phazama a ri karhi 
a phendlaphendla swilungwa leswi a swi hikile mpfutla lowu a famba eka 
wona. 

“Hakunene munhu u khensiwa loko a file. Phela Xipengapenga a ri 
munhu wo twisisa leswi vurhangeri byi vulaka swona. Hayi ngoma leyi 
Mfumo wu nga hi rhwexa yona,” ku tatisa Mazibuko. 

Bulo ra vona ri kokile nkarhi wo nyawula va ri karhi va tiphina hi ku 
sandza Bawuri kutani va hetelela hi ku twanana leswaku va tlhelela end- 
zhaku va ya titumbeta ekusuhi na laha vhene ya vona yi saleke kona. 

“Loko madakatswila lamaya ma vuya, hi ta ma twa kutani hikona hi 
nga ta tihumelerisa hi ri karhi hi ma huwelela ngopfungopfu se loko ma 
fikile laha hi nga siya vhene kona,” ku ringanyeta Phazama. 

Rhengu ra Phazama ri tirhile kasi hitlhelo lerin' wana, xipanu xa Bawuri 
na Xigejo xona a xi ri eku fukuzeni kwale xivindzini xa khwati. 

“He Xigejo!” Ku huwelela Bawuri hi rito ro vohla. “Ndzi vona zivumbeko 


xa munhu xi nga mphiphiwa hi matluka ya murhi wa swihlangulo. Hatlisa 

uku magoza mambirhimanharhu u onga nchumu lowu hi le tlhelweni ra 
< vuxa!” Ku lerisa Bawuri; loyi a pfange no kwavaa, hi xidyelo a tirhiyerile 
AKA? ya yena. 

Kigejo wa vanhu u nyandlamerile a khomile mbilu ya yena hi xandla 
Oya voko ra ximatsi kasi lera kinene voko rona a ri omelerile eka xigitsi 
| xa yena. Leswo khwati a ri na hosi, Bawuri a nga hatlangi ku swi tekela 
enhlokweni. U te a ha xiyaxiyisisa kivumbeko lexiya a xi timbhonyile hi 
; matluka, Madyelahenhla o AK 47 liya ya Bawuri bvuu, a ku thamuu, a 
| yima hi la ko taniya a ri karhi a kombetela Bawuri ha yona xikan'we no 
O vitana Kikhamiroho hi vito ra le khwatini. 

“Swi endlekile haleno he Bovha!” Ku huwelela Madyelahenhla a tlhela 
a ya emahlweni: “Ndzi dyi vutlerile ndzilo wa dyona ledya noyi ledyi!” 

Xikhamiroho u lo na twa leswaku Madyelahenhla u tirhile ntirho wo 
: khenseka, hiloko na yena a vitana makwavo hi vito ra le khwatini 

“Ndlopfana u nga heti nkarhi na xilo xexo vasela wena!” Ku lerisa 
Xikhamiroho a nga ha khathali no khathala hi pongo leri a ri vanga hikuva 
a yi ri ndlela yin’wana yo swukuta un'wana na un'wana loyi a nga weli 
_ exitlan'wini xa vona. 

“Ndzi ta vasela hikuva phorisa ra le Geme ri heleriwile,” ku tiyisisa 
Madyelahenhla a ri karhi a tswiyotela no ba khwela leri fambelanaka na 
© vutomi bya le khwatini. 

Hi nkarhi wolowo Madyelahenhla a yi koka AK 47 yi ya ntlurhula kepisi 
` ya Bawuri yi ya ku exirhabyanini xa nxuva thakathakaa! Hiloko a tlula a 
; yima le ko taniya a ri karhi a hlekelela wonge u lo dzaha mahanti hinkwawo 
3 ya nsinya wa mbangi kutani a hetelela hi ku tiphata a ku: 

Hi mina Ndlopfana ntukulu wa Vacopi va maphisa! 

Hi mina xidyanswanyo ndzi rhelerisa hi ngati! 

Xinghema xa mina i xinghema xa nyavulala! 

Lava’ nga ndzi hetiki ve' ndzi xiphuva; 

I xiphuva xa njhani xo tamela xigombo xa Mulungu? 


Hi nkarhi wolowo Bawuri a tipfarile mahlo hi ku tshukisiwa hi qulu leri 


nga n'wi hahlulela kepisi. Himpfhuka a nga lo gwenderee, a tifisa hi ku 
— ehleketa leswaku Ndlopfana u ta endla xihoxo xo n' wi tshinelela. Ku pfuka 

a ku njhovoo, na swona a swi nga ta n'wi pfuna nchumu hikuva magulu 
a ma ta helela emirini wa yena. Ku vulavula ziheri, loko Ndlopfana a zi lo 
lava ku n'wi susa laha mbaleni wa misava ingi zi n' wi susile khale kambe 
a xi swi endlangi sweswo hambileswi makwavo wa xona a thukethela 
leswaku xi kukula thyaka leri zi ya ri hisela le kule lee! Ematshan' wini yo 
endla Bawuri nsele wa xiloyi, xona xi lo koka AK 47, ivi qulu ra vumbirhi 
ri ku mbvirr-zii, ri hundza hi le kusuhisuhi na xikhephezana xa ndleve ya 
Bawuri ya voko ra ximatsi. 

Loko vutomi bya munhu wihi kumbe wihi byi langutanile na xirha xo 
fana na lexi, i mani a nga kalaka a lo rhwee! Hi loyi Bawuri mbuyangwana 
vhuthuu, ni tlhelo leri a nga siya vhene ya Mfumo se a ri n' wi bile xifuva. 
Rivilo leri a nghenile eka rona a ri tlurile mpimo. Pho a ri khuxumba, 
loko a ri karhi paketela magoza switshamo swa yena a swi siyerisana hi 
ntshavatano wa vukari. Loko a ri karhi a tidlaya hi ku vhuthela ni le 
mitweni, Ndlopfana a xi n'wi sarile ndzhaku xi ri karhi xi tlangisa maqulu 
ya Mfumo wa Vanhu emoyeni zikan'we no byisela mbuti ya xona laha 
yi siyeke kona mukhungo wa yona. Xi te xi swi lemuka leswaku se xi le 
kusuhisuhi ni laha maphorisa ya ka Nyamazana ya toloveleke ku nghena 
hi kona, xo n'wi bazela hi qulu leri xi nga ri vasela emoyeni, ivi xona xi 
titlhelela xi titlhomile rixweva ro tlangela AK 47 ya mahala. 

Bawuri u te a fika laha a ku ri na vhene ya ntirho wa yena, o vheta a yi 
kongoma sitireyiti a fika a ku yi gembiyanii, hi gelevendze ra yena, ivi a 
wela eritlangini a ku gangatsalaa, wonge o va ematlangwanini kasi heyi, 
a hlanganile na yona halakavhuma ya mampela. Loko a ri Phazama na 
Mazivuko, va lo na twa mpfumawulo lowo hetelela wa nenge wa nkuku, 
vo vheta va ehleketa leswaku ledya m'khulu wa vona se dyi ganyile kasi 
hi dyona dyi nga eku cinisiweni ka cawa hi ntukulu wa Vacopi. Hi ntsako 
wo katsana na manyunyu hi lava va taka va rhangisanile wonge a ko va na 
leyi yi nga wa hi rimhondzo. Va te va fika laha vhene ya vona a yi ri kona, 
vo kuma phorisa leriya ra le gedeni ri khomile xo tika ri ri karhi ri hlenga 
Bawuri loyi se a titivarile. Loko Xigejo na yena a ya vuyisiwa hi qulu lero 
hetelela, u kumile ku ri phulaniphulani yo cheletela Bawuri hi mati. U 
te a ku phaphuu, a tlhela a kota no xaluxaluu, leswa mahlo, Phazama na 


Mazivuko va n'wi layicha evheneni wonge vo layicha saka ra mpucwani 

—vatlhela va nghena va tshama va n' wi siya exikarhi ka vona a lo navatataa! 
OLoko va ri karhi va n'wi fufutela moya, Xigejo loyi a ri eku chayeleni 
vhene hi rivilo lerikulu, a pfa a rhiyeketa xivoni leswaku xi n'wi komba 
—leswi nga eku humeleleni hala ndzhaku ka vhene. 

“Ixii, hi ko’ ku tirha Leswi!” Ku hlambanyisa Phazama hi rito ro ence- 
-nyeta rito ra munhu wa rimbewu ra xisati. 

“Kasi swo yini he m'fo u nga ta kala u hi fula timbambu hi misavu 
leya wena leyi?” Ku vutisa Mazivuko a ri karhi a tiswonyaswonya mahlo 
= wonge u lo khomiwa hi vuvabyi bya xinyeku. 

A ku tshwa fenya ntsena ndlela hinkwayo. Va te loko va ya fika exiti- 
chini xa vona, Bawuri a sungula ku chukuvanyachukuvanya. Hiloko va 
n'wi hlenga va n' wi hundzisela exibedhleletsongo lexi jarata ra xona a ri 
khomanile ni lera xitichi xa vona. Bawuri u tshamile madyambu mambirhi 
= ẹxibedhlele lexi. Hambileswi a nga vuya a tshunziwa, ta ntirho tona a ku 
nga ha ri na ndlela yin' wana handle ka leyo ti komba hi ritiho hikuva u 
l hetelerile hi ku tlhaviwa hi nkuzi ya xifula xa le byongweni. 

; “Va ka hina, loko hi weriwile hi nkateko wo kuma mitirho, a hi tirheni 
hi tshika ku tirhana hikwalaho ko lwela vukulu bya thyaka.” 

Mbitsini 
Kilhangoma 


Vonani wa ka Bila 


bitsini Xitlhangoma, khale ka sochaxidzi ro 

lwela ntshunxeko wa Azania, a hundzukile 
xikandziyaburuku. Leswi a swi vangiwa hi ku 
sefiwa ka yena etiharini ta Angola na Afrika- 
Dzonga. Swi lo na swipfuketana, Mfumo wa Afrika- 
Dzonga wo tsongahata mpimanyeto wa timali ta 
Ndzawulo ya Vusirheleri bya tiko. Hi ku hlambanya 
ka vakhomi va Ndzawulo leyi, Mfumo a wu va 
kontswile ngopfu lero miphamelo ya masocha ya 
n'hweti ni n'hweti a yi nga ha fikeleriwi hilaha a swi 
fanerile hakona. Hikwalaho ka xiphiqo lexi, xigava 
xin'wana xa vusocha a xi boheka ku hungutiwa 


leswaku xi ta rhula Ndzawulo leyi tingoma. 


Tanihi masocha man'wana ma nga velekiwa ni ngati yo vila, na yena 
Mbitsini swi vile tano. U lo na tlhaviwa hi foroko laha ntirhweni lowu 
a wu tsakela hi mbilu ni moya, o vheta a tlakusiwa swa yena zikan'we 
no sayinisiwa mawiviri ya xuma xa yena xa muchono; lexi hi ku vula 
ka vamatwetwe va yena a xi nga teki nhlwelelo wo heta mbilu ku xi 
rhibinya. Hi siku leri landzeleke u lo vheta a khoma ndlela a kongoma 
eKaN'wanyonga; laha xinkavana xa nsimeko ni ncheleto wa yena a xi si- 
yile kona. Loko a fika u hundzukile gayisa ra mampela. Pho na mali leyi 
a nga yi chembula kunene a yi n'wi hlohlonya yi kala yi dyiwa wonge o 

dya makuwa. Ku lo na fika na leya muchono, mali yi nga mali, ni ntlangu 
kumbe zintlangwana a yi kalangi yi xi vona hikuva vafukameri va yena 
a va ri vamathwavaswivona. Tlhandlakambirhi na yena Mbitsini a nga ri 
laa, hikuva a ri munhu loyi a rhandzaka ngopfu lomu ti dyelaka kona. Ri 
te lembe ri sungula ku voyama, swi vheta swi tikomba leswaku nkomazi, 
liya ya ndhuma yo tata mathunga na mathunga hi ntswamba, se yi file 
mimbele. Xiyimo lexi hi xona zi nga endla leswaku vam'saha lava a va 
| titolovetile ku rima emakatleni ya n'wana wa vanhu va nyamalala tanihi 
rihlamalani loko ri nyupela exikhwini va nivusiku. 

Hiloko mbuyangwana Mbitsini a ku na timhaka ta yena tlevelelee, a 
nga ha xi tivi na lexi nga n'wi hanyisaka. A salela ro xalaxalaa, a nga ha 
naveli na ku huma emukhukhwini wa yena lowo akiwa hi mampfimpfi ya 
tipulasitiki, mazingi ya nkurhe na makhalibodo. A ta ya kwihi loko ri xile 
handle ko tindzava exitsandzanini xa mubiligomu; lexi hitlhelo a xi hund- 
zukile tafula ra yena? Dyambu na rona a ro mawuu, ri mawula na vusoso. 
Leswi a nga byalangi na zimudyana na xin'we za mhamba laha jaratini ra 
yena, ndzhuti wa kona a ta wu kuma wu huma kwihi? Tlhandlakambirhi 
ndlala a yi n'wi kwempfa yi n' wi kwempfile. Loko kona a nga lo sikisela a 
omelela eka xiculu xa switamatisana leswi a swi lo tibyala hi swoxe, kum- 
bexana sweswi a hi ta vulavula tin' wana. Na xona xiculu lexi a xi basile 
kambe a xi nga basangi hikuva a xi n'wi vilula, xi n'wi nyika xangulele 
xi kandzela hi ku n' wi lumaluma marhumbu ya yena ya salela ro virivrii, 
wonge ya lo hlaseriwa hi mpfici wa manyokanyokani. 

“Swa antswa ndzi ya tikumela matluka ya nkonono,” ku vulavula 
Mbitsini hi rito ro tlukuka wonge u lo ngheneriwa hi moya wo rholela 
maphepha. A vulavurisa xileswi a kongomile xintshintshi xa swijanana 
swa mikonono lexi a xi lo timilela enhaleni leyi a yi hlovisiwile hi malakatsa 
ya xitandi hikwazo xa KaN’wanyonga. U lo na heta ku tswonga swima- 
tana swa matluka lamaya, ku lumalumiwa lokuya ko nkwee, a salela ro 
titwa a ri munhu. Leyi dyondzo ya vutitshunguri byo tano u yi thwaserile 
loko a ha ri socha. 

“Sweswi ndzi titwa ndzi hanyile,” ku vulavula Mbitsini hi mbilu a 
tlhela a ya emahlweni: “Kambe moya wa mina wu visingarile hikuva a wu 


kumi ku phyuphya loko ndzi ehleketa vusopfa lebyi ndzi byi endleke hi 

mali ya mina. Kambe leswi a swi nga ri nchumu ngopfu hikuva swandla 
swamunhu a swi mili byanyi siku rin'wana ndzi nga va na thomo ro kuma | 
xikoropo. Lexi ndzi dyaka ngopfu i ta ku nyamalala ka tatana; loyi a nga 
tlhakisiwa hi Merevere (Van der Merwe). Leswi swi humelerile hi nkarhi wa 
ndhasundhasu ya muchovho wo lwa na Mfumo wa Xihlawuhlawu lowu a 
wu mbhonyile Afrika-Dzonga hinkwayo. Inaa, swi humelerile loko mina ` 
ndza ha ri socha ro humbiwa mano leri a ri fanerile ku ya hlasela vahlo- 
nipheki vo fana Tongorara, Nkomo, Mugabe, Banana, Mapfumo, Shiweshe 
na lavo tala lava va hoxeke swandla eku seketeleni ka pfhumba ro lwa na 
vumhisi bya lava nhlonge ya nguluve.” 

Hambileswi Mbitsini a nga ri na ku tshemba eka leswi ntshunxeko wa 
Afrika-Dzonga wu tiseke swona; ku nga mhaka ya ku kanerisana exikarhi 
ka mavandla yo hlaya ya tipolitiki eKempton Park, a swi tiva leswaku 
Mfumo wa Vun'we na Nhlengelo wu tiyimiserile ku herisa manyala ya 
Mfumo wa Xihlawuhlawu. Ehandleni ka xizathu lexo vangiwa hi ndlala, 
yena a lava ku vona masalela ya tata wa yena;ngopfungopfu laha a nga 
etlela kona. Kumbexana leswi a swi ta n'wi pfuna ku tihlanganisa na 
swigodo swa nyimbanyimba ya ka Xitlhangoma. Leswo tala swo fana na 
swi-tshembiso swa ku aka tindlu a swi languterile kambe a nga ri eka 
swona ngopfu. Xin'wana lexi a tiyimiserile ku xi vona a ku ri mhaka ya 
vuxupuri lebyi faneleke ku tirhisiwa eka hinkwavo lava yayarheleke mbebo 
ya Azania; ngopfungopfu lava ka More Kom. 

Siku rin'wana Mbitsini a lo kwavaa, esangwini. Miehleketo ya yena 
a yi khukhurisiwa hi mbhonyaponya ya swirhalanganyi swa vusweti na 
vusiwana byo vangiwa hi ku feriwa hi vatswari. Hiloko a twa Munghana 
Lonene FM a ku: “Khale ka masocha lama nga kopunuriwa, sweswi ma 
ta tlhela ma va swirho eka vuthu ra vusirheleli bya rixaka. Masocha 
lama a ma tshami ma vambile ngoma hikuva nkarhi wihi na wihi ma ta 
laveka leswaku ma ya sungula switoloveto eGoveleni ra 113 ePhalaborwa,” 
mutivisi wa hungu leri i Khomaxilebvu, xandla xa Xidlivanyongwa. 


1” 


“A wu twi-kee!” Mbitsini a hoyozela hi rito ra ntsako wo tlula mpimo. 
“Se swi endlekile,” a vulavula hi mbilu a tlhela a ya emahlweni: “Loko hi 
ku Mfumo hi vula lowu. Hayi Mfumo lowo yingayinga na nsimu ya rihuhu 


wonge wu lo dzindzeriwa. Loko ndzo kala ndzi ku wu kantlaa, ntirho hi 


52_ | Vonani wa ka Bila 


; lama ka mina mavoko, ndzi ta pfuxa muti wa tatana ndzi tlhela ndzi tiku- 
; mela maggweta lama nga ta vhumbunula noyi loyi a nga khaluta vutomi 
bya tatana hi ku n'wi khunga, a n'wi mbeyetela, a n'wi khabvetela swirho 
| swa rimbewu ra ka Xitlhangoma a hetelela hi ku n'wi hisa. A ngo n'wi hisa 
f ntsena kambe a n'wi hisa a ri karhi a kukutlela mabyala ya mijingu a ri na 
vanghana va yena. Loko a ri karhi a nyekisiwa hi mpfundze wa makala ya 
| mondzo, vona va lo khoo, no ba magwaxu hi swikwavi swa tifurukanere. Hi 
yena loyi a faneleke ku kumeka nyahanyi loyi. Swonaa! dlonyamakwee!” 
= Utea ha nwela exidziveni xa miehleketo ya vukhunguvanyeki bya 
3 yena, nghayinghayi ya lori yo ta ku tswirrr, yi vambhela na rihlampfu ra 
mukhukhu wa yena. Leswo nghayinghayi leyi a yi lava yini a swi kalangi swi 
n'wi hlamarisa ngopfu hambileswi yi nga fika hi xijumani hikuva xibamu 
oxa Munghana Lonene FM a zi berile etindleveni. Lexi nga n'wi hlamarisa a 
ku ri muchayeri wa yona; loyi a nga lo na jitama a rhangisile xidyelo a n'wi 
 kongomile. 
“Ndzi nga si bula to tala he m'fo, u nga ndzi komba zihambukelo,” ku 
 tivika muchayeri wa lori ari karhia dlitadliteka zikan' we no tshwelatshwela 
wonge u lo minya gula hinkwaro ra mafurha ya n'warijununu. 

“Ndzi kombela ku khomeriwa he m'fo! Laha ka mina a ku na ziham- 
bukelo ‘xo ndzi voneni' handle ka mbhonyaponya liya yi nga le mahosi 
le,” ku hlamula Mbitsini a kombetela zihambukelo hi zipimbi za rintiho 
hikuva letin' wana tintiho ta xandla xa ximatsi a ti sarile etiharini. Hambi 
yi ri mali ya tona a yi nwile a nga si sefiwa entirhweni lowu wa vusocha. 

“U nga vileli hi sweswo, wena sala u longalonga milongo ya wena loko 
ndza ha tsutsumela ehofisini liya ya ntumbuluko,” ku vula muchayeri a ri 
karhi a tshwumbulatshumbula a kongoma laha nawu wa ntumbuluko a 
wu n'wi vitanela kona. 

Hi nkarhi wolowo Mbitsini a nghenile ehansi hi ku gotsa maguja ya 
yena na madzedze ya wona a tlhela a tiba xikandza hi swimatana leswi a 
swi nga kihlanyisi na mpama wunene lowu, a hetelela hi ku ambala xiku- 
vukuvu xa muhlovo wa ritshuri lexi a xi nga fambelani na buruku ra yena 
hikuva rona a ri swi twile naswona a ri ri ra nxavo wa munyu. Ku heta 
sweswo a ku khale ka mabutsu ya yena ya vusocha emilengeni ihii! Loko 


a ri lowa muchayeri wa lori a ha lo nyamee! Swimbe a ha dya mabulo na 

tinkuzi ta madongani leti a ti tihundzurile vamacingelani va zihambukelo 
lezi. 

“Hayi, hayi, hayii! Wanuna loyi a nga vuyiki kasi u lo humelela hi yini? 
Kumbe u lo mangiwa hi tintoma leswi ana yi nga nguva ya tona-ke?” Mbitsini a 
kumbetela a tlhela a tihlamula a tlhandlekela hi ku hlekela endzeni wonge 
o va na rihuhu. 

“Gwavuu!” ku gwavuka ximbatana xa xihambukelo lexi a xi phutseri- 
wile hi swisakana swa majawana. 

“Ohohoo! Ndzi yi endlile mhaka man',” ku tiputa muchayeri wa lori a 
lo khoo, ku lwela leswaku ximbatana lexiya xi vuyela ematshan'wini ya 
xona. 

“Xi tshike he m'fo no va nchumu a xo va nchumu ximbatana xexo!” Ku 
huwelela Mbitsini. “Ivile xo va xa temporary hikuva ndza ha ri na makungu 
yo dzima xihambukelo xa mavayivayi,” a nyanya ku thathela hikuva na 
siku na rin'we ra mhamba a nga si tshama a teriwa hi miehleketo leyi. 

Leswi ana Mbitsini a longile a helela, u lo na fika lowa muchayeri wa lori, 
o vheta a yi tlatlama, ivi yi nava na patu loko vona va ri karhi va titekela 
leti na letiya. 

“He m'fo i mani a nga ku byela leswaku a ndzi ri socha?” Ku vutisa 
Mbitsini a tsakile ku tlurisa wonge evuton' wini bya yena a nga si tshama 
a twa marheyi ya nghayinghayi ya lori yo fana na lawa. 

“Hofisi ya hina yi na mavito ya n'wina hinkwenu lava mi nga tshama 
mi va masocha. Yi tlhela yi va na mavito ya tindhawu leti mi tshamaka eka 
tona,” ku hlamula muchayeri wa lori a lo nkaa, a langutile ndlela. 

Va fambisile xisweswo va ri karhi va bula zikan'we no tleketlela 
man'wana masocha; va huma va nghena kun'wana ntirho wu ri wolowo. 
Va te va ya fika ePhalaborwa, dyambu se a ri saleriwile hi kwalomu ka 
hafu ya awara leswaku ri luva Makumbila. Hi nkarhi wolowo muchayeri 
wa lori u lo tikhumukela hikuva ntirho wa siku a wu gwazile. Loko ku 
ri Mbitsini na masocha laman'wana va amukeriwile eholweni leswaku va 
tsarisa mavito ya vona va tlhela va koxometiwa eka leswi a va fanerile ku 
swi endla. 

Kute hi rin'wana siku, ko fika papilaxitiviso leri a ri huma entsindza 
wa Afrika-Dzonga. Papilaxitiviso leri a ri tamerile mahungu lama a ma 

mpfapfarhutiwile hindlela leyi landzelaka: 

“Lava Timfanelo, ta vona, ta Kimunhu ti nga tshama ti bvinyiwa no 
onhiwa enkarhini lowu nga hundza, va komberiwa ku yisa swirilo swa vona 
eka Huvo ya Ntiyiso na Ndzivalelano. Hambiswiritano, vandla ra Azapo 
na mindyangu ya Steve Biko na Griffiths Mwenge yi koxa leswaku Huvo 
ya Ntiyiso na Ndzivalelano yi gweva vapfindlusi va Timfanelo ta Kimunhu 
leswaku ku tiyisisiwa vululami na ndzivalelano etikweni hinkwaro.” 
Papilaxitiviso leri ri tivisiwa hi Uhuru wa Mhlahlandhlela. Loko mi lava 
ku kuma vuxokoxoko byin'wana kumbe ku vekiwa erivaleni mayelana 
na vundzeni bya papilazitiviso leri, mi nga ginghela eka nomboro ya 015 
308 4977. 

Loko Mbitsini a kumile mongo wa papilazitiviso leri, miehleketo ya yena 
yi ku ndzwii, exidziveni za nhlundzuko, hikuva a anakanya masirha lama nga 
i tivekiki ya valweri va ntshunxeko. A anakanya hi tata wa yena Muthovhu, loyi 
a nga pepejeriwa a ya fela enhoveni hikwalaho ko sola mabvonyobvonyo ya 
Mfumo wa Xihlawuhlawu. A anakanya ticece na tindzumulo ta le Soweto leti 
nga yayarheriwa bya mpfici wa mahele hi lembe ra 1976. Miehleketo ya yena 
yi tlalamba yi kongoma eSebokeng, Kwazulu-Natal, Vlakplaas, Katlehong, 
Thokoza. Voslorus, Caprivi, Cassinga yi hetelela hi ku jitama eka Matola. 
Vugopho bya yena byi tsana loko a tsundzuka tinhenha to fana na Chris 
Hani, Tsietsi Mashinini, Hector Pietersen, Joseph Bilankulu, Abraham Tiro, 
Mathandha Mathebula, Robert Sobukwe, Julius Golele, Mathew Goniwe, 
Ephraim Nkondo, Muntu ka Myeza, Abu Asvat, Iggy Mtebule na swin' wana 
swibvinyinga swa tinhloko to pfimbela ku tisa ntshunzeko eAzania. A 
 tlhela a tsemeka nhlana loko a ehleketa hi ta swivochwa leswi nga phakiwa 
swigwevo swa dilikajele emiakweni yo bola timbilu yo fana na John Vorster 
Square, Pretoria Maximum Prison, Boksburg hambi yi ri miako ya kwala 
_ Xitlhelavavasati eXitandani. 

“Kambe papilaxitiviso leri ri nga va ra rintsenantsena hikuva mahungu 
ya ntiyiso ya le timbilwini ta lava va tivaka swo karhi. Xana Huvo ya 
Ntiyiso na Ndzivalelano yi nga tisa ku rhula etikweni ra mpfilumpfilu wa 
AWB, Koevoet, Wit Wolwe, Botha, Wouter Basson, Koekemoer, Eugene De 
Kock na Merevere loyi a ndzi ciniseke hi nenge wun'we? Swi nge endleki 


hikuva swikengewu leswi swi dlongozela etikerekeni swi gaqile swigitsi 

emakatleni kasi emavokweni swi tamerile Tibuku ta Rito. Kana Huvo ya 
Ntiyiso na Ndzivalelano leyi rhangeriweke hi Archbp. Desmond Tutu yi ta 
swi kota ku hi ririsa?” Ku ngurangura Mbitsini a titshamerile exihofisa- 
nini xa yena hikuva se a tlakusiwile, a ri xandla xa Khomaxilebvu. 

Loko a ha dodombisana na mpfherhumpfherhu wa swivutiso leswi, 
Khomaxilebvu o ta ku humeleloo! No gongondza a nga kalangi a tikarhat- 
ela swona hikuva a wu ri ntolovelo wa yena lowo phutuma vatirhi lava a 
va ri ehansi ka vulawuri bya yena. 

“Swilo swi hundzukile he m'fo,” ku hlambanya Khomaxilebvu, a nga 
yi ngheni no yi nghena leyo sungula hi ku pfuxela Mbitsini. 

“U vula hi leri nge yini hosi yanga?” Ku vutisa Mbitsini. 

“Phela mbulavurisano I ku phahlelana mariyeta. Hambi a ri Nkulukumba 
Nelson Mandela u swi bile hi vutlhari eKhathorus loko a lerisile leswaku 
matlhari hinkwawo ma cukumetiwa elwandle,” ku hlamusela Khomaxilebvu 
a pangile mavoko ya yena eswikhwameni swa xijazana lexi a xi ambarile. 


1” 


“Swona hi swona kambe ahantii!” Ku hlamula Mbitsini a vonaka a nga 
ri etimhakeni to lava ku bula hi mhaka ya ku phahlelana mariyeta hikuva 
eka yena, hambi matlhari ya kona yo ya didiyeriwa elwandle, mati ma 
halakile a ma ha ri wona yo oleriwa. 

“Kavula ndi lavile ku rivala ku ku byela leswaku ndzi kumile rigingho ro 
huma eka Xidlivanyongwa a ndzi lerisa leswaku ndzi lulamisa holo, hikuva 
vhiki leri taka, ku ta va na ntshamo wo sungula wa Huvo ya Ntiyiso na 
Ndzivalelano laha Kifundzenitsongo za Mopani,” ku hlamusela Khomazilebvu 
a tikhomile masenge wonge o va un'wana wa tingonongono ta Huvo leyi. 

“Se i vamani lava nga ta fambisa Huvo leyi? A ndzi kholwi leswaku 
Alex Boraine na Mufundhisi Tutu va nga kala va tirhwala va suka le Joni 
kwale va tela ku gwajisiwa hi maxuvuru ya laha mapurasini,” Ku boxeketa 
Mbitsini, a dzungudza nhloko. 

“Heyii, wa tlanga wena! Kasi a wu swi tivi leswaku Xifundzankulu 
xa hina xi na tintlhari leti nga na vufambisi byo tlula na lebya lava u va 
hlayeke?” ku vutisa Khomaxilebvu. 

“Inaa, u vurisile nkulu wa munhu hikuva na valava va mavito lava hi 
va vonaka eka tithelevhixini leta Xihlawuhlawu xa Tindzimi, hi vona va 


Xifundzankulu xa hina,” Mbitsini a seketela marito ya Khomazilebvu hi 

miehleketo ya khoswa hikuva leyin' wana miehleketo a yi ri eku kungu- 
hateni ka leswi a faneleke ku swi humesela erivaleni hi siku ra Ntshamo 
wa Huvo leyi. 

Va lo na heta ku bula, Khomazilebvu o luvii, a tsutsumela rigingho 
leri a ri rila ehofisini ya yena kasiloko a ri Mbitsini u lo tisalela ehofisini 
ya yena a ri karhi a tidyela marhambu ya nhloko mayelana na siku ra 
Ntshamo wa Huvo. 

“Loko ndzo tshika nkarhi lowu wu wunguka ndzi nga hakutelangi 
Huvo leyi leswi 

swi ndzi dyaka, swi ri ndzi tava ndzi ri ntlunya wa mitlunya,” ku hlam- 
banya Mbitsini. 

“Kambe hambi ndzo phofula leti nga exifuveni xa mina swi ta ndzi 
pfuna yini? Leswi na wona ntshamo wa kona wu nga lo ntlwii, hi vaahluri 
va Valungu-kee! Ivile hambi ku ri sweswi, ho vulavula hi ntshunxeko a ku 
na xa ntshunxeko xa laa, handle ka rintsenantsena na rikumbekumbe ro 
langutela xihlovo xa le mahlweni. Fokof, a ri te siku ra Ntshamo wa Huvo 
leyi na mina ndzi ta hoxa ra mina ra vusiwana,” ku gimeta Mbitsini. 

Siku ra ntshamo ri fikile. Tanihi Khomaxilebvu, na yena Mbitsini u 
komberiwile leswaku a va un'wana wa lava va nga ta pfuneta laha na lahaya 
mayelana na vuamukelo bya vayeni. Hakunene ntshamo wu sungurile ti 
ri karhi ti gwabana leto ka ti nga si tshama ti hlangana loko tin' wana ti 
tshwukiselanile mahlo ti tlhela ti quphisana fole. Mikarhi yo tala ntshamo 
a wu jiyela hikuva lava swinhlokwana a va nga hlweli ku vhuma tinghoma 
ta swihluku na migingu kasi van'wana a va khomiwa hi madimona ya 
switshetshela swo vangeriwa hi vanyankhandle. 


w 


“Tlakukani hinkwenu!” Ku lerisa mutshamazitulu wa Huvo. “Sweswi 
i nkarhi wo ya koka moya mi tlhela mi vuya laha endzhaku ka khume ra 
timinetse.” 

Huvo hinkwayo yi ku ruu, yi humela ehandle kambe yi fundzile 
vuhayihayi na vuyoweyowe lebyi a byi fambelana na leswi swi twiweke, 
hikuva mihlolo hinkwayo ya tihanyi ta munhu wa misava leyi a yi chuluriwile 
yi ku n'walalaa, yi voniwa hi mani na mani la' nga na byongo byo hluteka. 
Kuteloko ku fika nkarhi lowu ntshamo a wu fanerile ku vuyela hawona, 


Mbitsini o na Merevere hi mahlo nqwaa! 

“Ndza tshemba leswaku na wena u ta ndzi komba laha sirha ra tatana 
ri nga... Ndzi vula leswaku...” ku jiyela Mbitsini. 

Hiloko va langutisana hi mahlo ya rivengo kambe va nga vulavurisani. 
Swa ha te tano, Mbitsini a ku: “Vhuma ndzi ku teka hi xibakele xa 
xivhundha!” Xibakele xa yena xi rhurheriwa erhameni ra Merevere. U te a 
ha hlamarile Merevere, Mbitsini o xikokola-butsu, nhloko-tsolo, teka u swi 
twaa! Mbuyangwana Merevere ngalavaa-tshumbutshumbuu! 

“Ndzi ri u ta ndzi komba laha u nga n'wi celela kona tata wa mina. Bora 
man'!” ku sikisela Mbitsini a ri karhi a fumbutela Merevere hi swivuri swa 
tinchila. 

Loko ntshungu wu ya fika laha a ti gwabana kona, xitimela xa Beit Bridge 
a xi kokile xi ya siya Merevere emuya-a-nga-vuyi. Hiloko ntshamo wa siku 
wu va wu yimile majaji kasiloko a ri Mbitsini u tshwile na khakhan'wa. 


Hambi ku ri sweswi lomu a nga kona, wa ha ri eku laveni ka ntiyiso. 

Ku Dya Ku 
Hike Rhumbu 


Shihlamarisi George Mongwe 


hanana Mavodze ari un'wana wa 
| ari nara vo sungula ku va na bindzu 
lerikulu etikweni ra Mhaleni. Hambileswi a fumile 
ku tlula van' wama-bindzu va laha Kifundzenitsongo 
lezi a zi vuriwa Hlanganyetani, a a nga ri munhu wa 
makatla naswo-na a nga ri na byona vutlhomamahlo 
lebyo sala vavasati endzhaku. Hambiswiritano a a 
nga lumiwangi hi mpfundla hikuva u humesiwile 
elawini hi ntombi ya ka Xitsavi-yena N' wa-Kolwani 
loyi a nga n'wi tswalela n' wana wa mufana loyi a 
vuriwa Kanelani. Siku leri ngo va siku, bindzu ra 
yena a ri nghenisa mali yo nyawula hikuva vanhu 
a va ta va lo tshirii, laha bindzwini leri ku sukela 
nimizo ku ya fika nimadyambu. Hambileswi Khanana 
a nga kumeki ngopfu ebindzwini leri, a ri vonaka 
ri ta hi ndlela hikuva a ri ri emavokweni lamanene 
ya nghamu ya yena na Dikepu loyi a nga mama vele 
rin' we na Khanana. Hambileswi Dikepu a ri rikotse 
emutini wa ka Mavodze ku delela a nga deleli a ri na 
munhu endzhaku. Hi tlhelo rin' wana ku tikukumuza 
bee, a khorisa bindzu ra m'fo wakwe wonge u 
vile na xiave xikulu eku ri simekeni. Loko kona a 
ri “etithavheneni” a pfanga no tiba xifuva hi ku 


hembela vanhu a va byela leswaku makwavo u n'wi 

tshembisile leswaku loko o tshuka a te tlamuu, hi 


yena a nga ta va mufambisinkulu wa bindzu leri. 


Siku rin' wana Dikepu a ri emporosini a ri karhi a byi khuza a byi khuzile 
hikuva mali yin' wana ya laha bindzwini ra m'fo wa yena a pfa a yi bela 
exikhwameni. Vuputsu byi nga vuputsu a byi hlweli kut tumbuluxa 
mavunwa. Hi loyi Dikepu a sungulaka ku tithemendhela hi ndzhaka leyi a 
nga tshembisiwa yona loko makwavo o tshuka a te kwinyaa! 

“Phela lera m'fowethu ri ndzi rhandza ngopfu lero loko ro tshuka ri file 
bindzu ra rona ri ta fambisiwa hi mina,” ku hlamusela Dikepu a gagaderile 
jomela. 

“Tshika ku hi jamukela hikuva bindzu leriya i ra N'wa-Kolwani na 
n'wana wa yena,” ku angula Nsimbhini loyi hi ntumbuluku a nga twanani 
na mavunwa ngopfungopfu ya vanhu lava nga titoloveta ku bebula makatla 
loko va vona mahlo ya vanhu. 

“U tiva yini Nsimbhini u ngo nghenela xitokofela u ri hava na cheleni 
yinene leyi?” Ku vutisa Dikepu a honokerile Nsimbhini wonge a ngo n'wi 
fumbutela swi suka. 

“Dikepuu!” Ku huwelela Nsimbhini hi rito ro tiyimisela ku yimisana 
na yena hi titiho. “Loko u nga ndzi heti kahle ndzi ta ku ba u khanyana 
mufana!” a hlambanya hi ku tlakuu, a kongile swibakele a ya laha Dikepu 
a lutla a tshamile kona. 

Hiloko ya vanhu ngopfungopfu leyi a yi ri xikhomabaji xa Dikepu yi 
khongotela Nsimbhini a hetelela hi ku lan'wa a tiyela ekaya. Kavaloko 
Dikepu a ponise xisweswo ku fumbuteriwa hi khale ka phinere ya laha 
tikweni ra ka Mhaleni. Loko Dikepu a ri munhu wa vutomi a fanerile ku 
tsema ti koma ta bulo lero tithemendhela hi ta rifumu leri nga kongomangiki 
yena. Kambe a swi nga ri tano hikuva u yile emahlweni no qhuva ndzima ya 
mavunwa. Leswi ana a nga kanetiwi hi munhu u lo khoo, ku boxa swihundla 
swa muti ku sukela eku tswariweni ka Kanelani, loyi a ku vuriwa leswaku 
phela i n'wana wa le xigodweni a hi wa m'fo wa yena. Hakunene a nga 
siyeriwa ndzhaka leyi loko swi te yini? A tlhela a boxa nileswaku mana wa 
Kanelani u tsandzeka a tsandzeka na ku cinca swincincana swa mawayawaya 


lama nga fikiki ni le ka ntsengo wo ringana Rhandi yinene leyi. Se u ta ri 

fambisisa ku yini bindzu leri? Loko ku ri Kanelani xona a ndza ha vuli 
hikuva hambi ku ri kwale xikolweni xa kona xo pasisiwa hi sweswi ana 
lowa m'fo a nga na timali to pfhavela vafambisi va zikolo hi tona. Loko se 
nkungu wu ya hela muti hinkwawo wa m'fo wa yena a wu hluvile wu sala 
wu lo mbyinyaa, wu pfumala ni zinsivana zo wu funengeta. 

Maheveheve ya vutikukumuzi bya yena ya hetelerile hi ku ya fika eti- 
ndleveni ta N'wa-Kolwani. Hambileswi N'wa-Kolwani a nga ri munhu wa 
leto tala, maheveheve lama a ma tweke a ma nga n'wi nyiki ku rhula ku 
kondza a xi vindza a phofulela nuna wa yena hi lexi n'wi dyaka laha mutini 
_ lowu. 

“Murhandziwa ndzi na xirilo laha mutini. Ndzi te hi mina hi mina kambe 
moya wa mina a wu kumi ku rhula,” ku tivika N'’wa-Xolwani, mihloti yi ri 
—vukhapakhapa emarhameni ya yena. 

| “Leswi a hi ri karhi hi dya mabulo ya manyawu, se swi jike kwihi?” Ku 
vutisa Khanana a honokerile nghamu ya yena kambe a nga hlamuriwangi 
hi ku hatlisa. Endzhaku ka nkarhinyana N'wa-Kolwani a yima ku mpfi- 
kulapfikula kambe a ha pfalekile xifuva. “Tana na tona hikuva manghe- 
_ nelo ya wena se ma ndzi vekile epakanini yo tsandzeka ku tiva laha ndzi 
rheteke kona,” a kongotela nghamu ya yena se a yime hi milenge. 

“Ku rheta a mi rhetangi bava boyi,” ku angula N' wa-Kolwani a vonaka 
a verhamile. 

“Se swi onheke kwihi nkatanga?” ku vutisa Khanana a nga wangi mbilu 
_ hikuva ndzhombo wa xirilo xa nghamu yakwe a wu nga si tlhavuriwa. 
“Xirilo xa mina i mhaka ya ku: “A ndzi dlawi kule ndzi dlayiwa kwala 
xivandzanyongeni,” i N'wa-Kolwani loyi a ceceletisaka nhlamulo ya 
xivutiso xa nuna wakwe. 

“Xivandzanyongeni u vula mani hikuva laha mutini ho va vanharhu 
ntsena? Loko a ri Kanelani wa ha ri tatata lero a ndzi tshembi leswaku a 
nga kala a hi khomisa xivixivi lexi nga hi hambanisaka,” ku pimanyisa 
Khanana a nga tshamisekangi emoyeni. 

“Leswi Dikepu a nga makwenu yena a nga fanelangi ku va xivand- 
zanyongeni xana?” Ku vutisa N’wa-Xolwani a lo nkaa, exikandzeni ku 
komba leswaku ku na mampfani loyi a hingakanyaka gondzo ra ntsako 


laha mutini lowu. 

“Nkatanga hatlisa u ta na tona hikuva ndleve ndzi yi rhiyle,” ku lerisa 
Khanana wonge u le matlangwanini kasi mbilu ya yena a yi lo ntlwii, yi tlhela 
yi khapa hikuva switsongo swa mavunwa ya ndzisana ya yena a jinge a swi 
hleveriwa hi van' waswihenani kambe a nga swi tekeli ngopfu enhlokweni 
hikuva rirhandzu ro huma enkaveni wun'we a ri n'wi humbile mano. 

“Leswi makwenu a ndzi hlaserisaka xiswona loko a ri eswinavaneni swa, 
yena swi chichile na xizizi lexi ndzi nga ta na xona laha mutini lowu,” ku 
hlamusela N’wa-Xolwani hi ku tsemakanya. 

“Kasi u lo yini Dikepu masiku lawa a ngo tiendla hlolwa leri faneriwaka 
hi ku tsemiwa ndleve?” Ku vutisa Khanana hindlela yo tihlamarisa wonge 
a nga tivi nchumu hi ta leswi nga vaka swikhunguvanyiso swa nghamu ya 
yena. 

“Lowa makwenu i mbyana leyo vukula na n'wini wa yona loyi a yi 
fumbelaka manyemu. Loko a nga ri mbyana u xi kuma kwihi xitiyanhlana 
xo vula leswaku loko wena wo tshuka u file bindzu leri ri ta ba nhloko 
ya yena? Tlhandlakambirhi Kanelani wa mina u lo dya yini xa munhu ku 
kala a vuriwa dakatswila leri ngo pasisiwa exikolweni hi ku tirhisa mali ya 
mpfhavelo? Tlhandlakanha...” | 

“Hayi,hayi,hayii!” Khanana a kavanyeta nghamu ya yena. “Kasi Dikepu 
u na mbilu yo ntima swonghasi? 

“Mi lo ndzi nghena enon'weni bava boyi a ndza ha ri eku teni na 
tin'wana tinzangu ta makwenu,” ku vula N'wa-Kolwani a ha bvinyinga- 
nisile xikandza. 

“Ndzi khomeli nkatanga, yana emahlweni u ndzi chela hi leswi nga sala,” 
ku tilondla Khanana kambe xifuva xa yena xi tele hi mahika yo vangeriwa 
hi ndzisana leyi a nga lo yi wundla endzhaku ka loko vatswari va vona va 
hundzile emisaveni leyi. 

“Kin'wana lexi ndzi dyaka ku tlurisa hileswaku xiyatsayatsa lexi xa ka 


n'wina lexi a xi nyumi no ndzi tota thyaka hi ku byela vamatiko leswaku 


Kanelani a hi n'wana wa wena kambe i n'wana wa le xigodweni. Ku sukela 
rini Kanelani a ri n'wana wa le xigodweni? Kasi loko ndzi tshwumbula- 
tshwumbula hi nyimba leyi u nga ndzi xurhisa yona a xi ri kwihi xi nga yi 
vonangiki?” Ku vutisa N’wa-Xolwani hi rito ro hikahika marito zikan'we 


no komba leswaku hakunene wansati a nga na hosi loko a khunguvanyi- 

siwile. 

“II mani a ku hlanteleke manyala lamo nyakapfala swonghasi? Swona 
swi sukela kwihi? Xi ri xihlunge muni lexi ngo hi cinisa rhuvurhuvu?” I 
nuvu wa swivutiso leswi a swi huma enon'weni wa Khanana a languterile 
tinhlamulo ta swona hi mahlongati. 

“Kwalaho ndzi nge pfuki ndzi mi hundzisile tata wa n'wananga hikuva 
vito ra munhu i homu na mbuti,” ku pimanyisa N’wa-Xolwani wonge u lo 
tilulamisela ku swi tshika swi kula swin' we kasi a lava ku sirhelela nhlori ya 
yena ya le zihundleni leswaku na siku na rin'we yi nga tshuki yi tivekile. 

Nhlori leyi a yi ri Dlayani Munghoma. Dlayani loyi a tlharihile hikuva 
hinkwako laha Dikepu a byi chuncha kona a ri kona na yena a tlhela a 
 hlanganyeta ndzilo wo vavela muti wa Khanana kambe loko a ku jikitii, 
 hinkwaswo leswi nga vulavuriwa a hamba a swi tsala exiphephanini 
kutani a swi hoxa exihlengeletenixathyaka hikuva a ri machanyela wa 
laha bindzwini leri. Loko a hetile ku swi hoxa exihlengeletweni lexi a tala 
ku vhuma nghoma leyi nge: 

A ndzi dlawi kule 
Ndzi dlawa kwala xivandzanyongeni. 

Loko N'wa-Kolwani a kala a twa Dlayani a vhuma nghoma leyi, a nga 
kali a va na hlwelelo wo ya laha tshaku ra network ya yena na Dlayani ri 
nga simekiwa kona. Kin'wana xi nga endla leswaku vuxaka bya Dlayani na 
N'wa-Kolwani byi nga ehleketeriwi hi munhu hileswi N’wa-Xolwani a n'wi 
khahla ngopfu wonge hakunene o va xiyatsayatsa xa mampela kasi heyi a ri 
` nghozi. Loko a ri Dikepu yena a pfanga no twela Dlayani vusiwana a pfanga 
no n'wi tsundzuxa leswaku a tiyimayima hikuva wansati loyi a nga kala a 
nwi dlaya hi mavoko. Miehleketo leyi ya Dikepu a yi ri ya vuntlunya bya 
xiymo xa le henhla hikuva loko Dlayani a tivhumela nghoma leyi, leswo 
xivandzanyongeni ku vuriwa yena, eka yena a yo na yi xa. Loko nkarhi 
wa ku pfala bindzu wu fika, N'wa-Kolwani a tala ku vungavunga malakatsa 
lama nga phutsela R20-00 a ya ma cukumeta etshakwini ra network ya vona. 
Kutaku hi mikarhi yo karhi Dlayani a ya olela rifumo ra yena ra siku leri 
ngo va siku. 

“Leswi u nge vito ra munhu i homu na mbuti se hi ta xi ololoxa njhani 


_ xiphiqo lexi?” Ku vutisa Khanana a vonaka a nga tivi na lexi a fanerile ku 

zi endla. 

“Kasi xiyatsayatsa lexa ka n'wina zi lo mi dyisa yini mi nga laviki no 
xi caca xi ya tilavela ntirho kwalomo?” Ku vutisa N'wa-Kolwani hi rito ro 
kiringa ku tlula mpimu. 

“A swi kali swi lava nkiringo lowu u ndzi kombaka wona hikuva mina 
na wena nkatanga hi hundzukile tinkuveri ta bindzu ra hina. Bindzu leri 
mina na wena nkatanga hi humaka ekule na rona. Hi marito man'wana 
loko xiphiqo lexi ho ka hi nga xi dyeli vuqopho, lowa makwerhu a nga ` 
hi hundzisa ha ha yengiwa hi ku honyohonyoo, leswa mahlo wonge hi lo 
rileriwa,” ku hlamusela Khanana hindlela yo komba ku hluteka ka byongo 
bya yena ngopfungopfu loko a hlanganile na swiyimo swo tano. 

Kwalaho nghamu ya yena yi ku ntsee, yi nga hlamuli nchumu hikuva 
a ya ha ri eku hleleni marito lama yi ma tweke naswona a ma ri marito yo 
aka. 

“Se hi to swi yini bavoo, hikuva makwenu hi loyi a hi rhwexaka 
halakavhuma emakatleni?” Ku vutisa N'wa-Kolwani a vonaka se a tshun- 
xekile switsongo exikandzeni. 

“Ku n'wi hlongola a ndzi nga n'wi hlongoli. Hambi ku ri ku n'wi dlaya | 
a ndzi nga n'wi dla...” ku hakamela marito ya Khanana hi ku ngheniwa 
enon'weni hi nghamu ya yena leyi se a yi virile yi heta na chukela. 

“Xuu, wo ndzi hlolela yini nkatanga? U ri yini? Mi nga ndzi twisa mihlolo 
n'wina swikwembu swa va ka ncila-a-va-ololi!” ku mpfhumpfhampfhupfeka 
N'wa-Kolwani a ri karhi a xjamba wonge i ricece leri nga hlaseriwa hi 
ntlhambi wa mbhambhazi. 

“N'wa-Kolwani u sungule rini ku tiendla xitlaratlara xa wansati? 
Hikwalaho ka yini u nga ndzi nyiki nkarhi leswaku ndzi koxometa eka leswi 
ndzi lavaka ku ku hundzisela swona? Loko u kala wa ha ya emahlweni na 
matikhomelo lamo tano, se hi kona u nga ta qavana na mina,” ku ringanyeta 
Khanana na yena a hlundzukile ro heta ku vila. Hiloko nghamu ya yena 
yi hatla yi swi vona leswaku namutlha yi nga thomujeriwa ti nga dyangi 
mavele. 

“Na mina ndzi kombela ku khomeriwa,” ku tikhongotela N’wa-Xolwani 
a ri karhi a ba vunyumenyume byo swondzolota tithayilisi ta kamara ya 


vona ya byietlelo. 

“Ndzi ta ku khomela kambe u tshama u ri karhi u swi tiva leswaku 
ku “phindha” kambirhi ku hlola nghozi,” ku nyanisa Khanana, mahlo ya 
yena ma hlohlomukile wonge ma ngo zikan'we chazii, ma ku pupululuu, 
ehenhla ka tithayilisi leti a ti honokeriwile hi nghamu ya yena. 

“Matlhari hansi bavoo!” ku tilondla N'wa-Kolwani. 

“Ndzi ku twile nkatanga. Ndza ha vula nakambe leswaku lowa 
 makwerhu a ndzi nga n'wi hlongoli. Hambi ku ri ku n'wi dlaya a ndzi 
nga n'wi dlayi hikuva u ta tidlaya hi yeze,” ku hlamusela Khanana a pfa a 
gadza nhlamuselo ya yena hi xikongomelo xo lava ku gema matikhomelo 
ya nghamu yakwe. Nghamu ya yena yi ku whii, yi nga hlamuli nchumu 
hikuva a ya ha ku chovoriwa naswona a yi tekiwile rinoko hi xivulwa lexi 

nge: “...hikuva u ta tidlaya hi yexe.” 

— Hiloko lowa wanuna a sungula ku paluxa ta xirimbani lexi a vonaka 
xi ringanerile ku tidlaya ka makwavo hi ku swi veka hindlela leyi: “Lowa 
m'fowethu a nga karhati hikuva xirimbani lexi ndzi nga ta n'wi rhiya hi 
xona xi ta nwi lan'wisa vudyangwani dyambu ri ri kwala. Kirimbani xa 
kona hi lexi. Mundzuku leri zaka ndzi ta nwi vitana kutani ndzi n'wi 
—themendhela mayelana na migingiriko ya yena laha bindzwini ra hina. 
Futhi a ndzi nga n' wi kombi leswaku ndzi n'wi khomile hi mbilu. Endzhaku 
ka sweswo ndzi ta n'wi byela hi ta rendzo ra mina ro ya enhlengeletanini 
liya ndzi faneleke ku yi nghenela eKapa. Siku nhlengeletano leyi yi helaka 
ha rona, ndzi ta kombela un' wana wa vanghana va mina leswaku a mi 
ginghela a mi tivisa leswaku a ndza ha ri kona. Wena nkatanga loko u 
tava u kumile hungu leri, ndzi kombela leswaku u tihlanganisa nhloko 
leswaku lowa makwerhu a ku komba leswi a nga xiswona. Loko ma ri 
makunguhatelo man' wana ya rifu ra mbhanyi ndzi ta ma kunguhata ndzi 
ri kwale Kapa,” ku gimeta Khanana a vonaka a ha bohanisile xikandza kasi 
loko a ri lowa nghamu ya kona a n'wayitela hi ku hlamarisiwa hi marhe- 
ngu lama taka na nuna wa yena. Loko se va ya lata rimbambu nkarhi wa 
valoyi se a ku ri khale wu chavukile. 

 Hisikuleri landzeleke, Khanana u vitanerile Dikepu exihofisanini xa yena 
—leswaku va ta bula hi leti na letiya leti nga kongomana na xin'wanamanana 
va vona va ri vambirhi ntsena hikuva munhu wa vunharhu i xihangalasi. 


Dikepu u lo na nghena exihofisanini xa mukhulu wa yena a vheta a kombiwa 

zitulu hi rito leri a ri nga tikombi ri ri na xikhutu mayelana na vutomi bya 
yena. Hiloko kwalaho va pfuzelana, va teka leti na letiya va nga si nghena 
eka leswi Dikepu a vitaneriwa swona. 

“Dikepu n' wana nyini!” Ku sungula Khanana hi rito ro rhomba swinene | 
a tlhela a ya emahlweni. “Ku ndlandlamuka ka bindzu ra mina ku va kona 
hikwalaho ka migingiriko ya wena. Ingaku Kikwembu zi nga ku pfuna 
leswaku laha u nga khoma kona ku nga pfuki ku ku zupukerile,” ku 
hlamusela Khanana a ri karhi a bambatela nhlana wa makwavo. 

“Ndza khensa loko ku hoxa ka mina xandla ebindzwini ra n'wina 
mukhulu kuri loku tswalaka mihandzu leyo khomeka,” ku angula Dipeku 
a nga swi voni leswaku u le ku phuntisiweni hikuva a pfumatiwile vuvoni 
hambi byi ri vutivi bya zirimbani lezi a rhiyiweke hi zona. 

“Loko munhu a tirha hi ku hetiseka hi yhe wo khensiwa a ha hanya,” 
ku ringanyeta Khanana a langutile etlhelo wonge a nga na mhaka na leswi 
a swi vulavula. 

“Ndzi khensa ndzi vuyelela hikuva marito ya n'wina mukhulu ya ndzi 
tiyisa naswona ya tshikelela moya wa zin'wanamanana xa ku mama vele 
rin'we,” ku hlamusela Dikepu hindlela yo tihlamarisa leswi a tirhiseke 
hakona vudziki bya marito ya yena. 

“M'fowethu, loko u vona mina na mhanitsongo wa wena hi tlulatluleka 
hi ya hala na hala hi nga wisi, hi ringeta ku aka masungulo ya vumundzuku 
bya wena ni lebya ka Kanelani. Hi marito lama ndzi ringeta ku ku 
komba leswaku vhiki leri taka ndzi boheka ku ya enhlengeletanini ya 
van'wamabindzu hikuva bindzu ra mina hi rin' wana ra mabindzu lama 
hluvuleriwaka xihuku hi swirho swa NAFCOC,” ku hlamusela Khanana a 
nga tilumalumi hikuva a vulavula mhaka ya ntoveko hambileswi vulavulelo 
lero tano a ri ri rin'wana ra swiphemu swo kucetela m'fo wa yena leswaku | 
a kuma zin'wana lexi nga ta engetela vutikukumuzi bya yena loko a ri 
eswinavaneni. 

“Ndzi heleriwile hi marito yo khensa leswi mi ndzi byelaka swona. 
Yin' wana mhaka leyi ndzi tsakisaka hileswaku phela mukhulu mi le kule. 
Lava va ka NAFCOC a vo tiendla loko va mi hluvulela xihuku hikuva ` 
ntiyiso wa ku ndlandlamuka ka bindzu ra hina wu lo papalalaa, erivaleni | 


wu voniwa hi mani na mani,” ku hlamusela Dikepu, a rhetisile ririmi hi ku 

boxa leswaku na yena i bindzu ra yena kambe mukhulu wa yena a endla 
wonge xihoxo xa ku rheta ka ririmi a nga xi voni hambi ku ri ku xi twa a 
nga xi twangi loko xi endliwa. 
He m'fo!” Ku vula Khanana hi rito ro vevuka. “A ndzi rivarile ku ku 
byela leswaku nhlengeletano leyi ya vhiki leri taka yi ta khomeriwa kwale 
Kapa. I ya vhiki hinkwaro. Ahanti loko ndzo vuya hikuva swihahampfhuka 
swa masiku lawa a swi nyawuli,” ku vula Khanana a ha tiyimiserile ku 
tatisa xiphemu zin' wana xa xirimbani xa yena. Endzhaku ka sweswo vana 
va nyini va hambanile, un' wana na un' wana a tiyela laha a laveka kona. 
Tanihilaha a swi kunguhatiwile hakona Khanana u hahile hi xihahamp- 
fhuka a ko a ya ku phatsaa, kwale Kapa. Nhlengeletano yi sungurile kahle 
yi tlhela yi hela kahle kambe Khanana a nga vuyi. Hambileswi Dikepu 
a tshamela ro vutisa mhanitsongo wa yena hi ta ku hlwela ku vuya ka 
mukhulu wakwe, wansati wa vanhu a tiendla wonge a nga le timhakeni ta 
vukona bya nuna wa yena laha kaya hi ku nyika tinhlamulo to olova. 
“Mhanitsongo, mi ri mukhulu va ha ri enhlengeletanini-njhe?” Ku vutisa 
Dikepu wonge u lo hisekela ku vona makwavo kasi hoo, mbilu ya yena a yi 
ku: “Loko a dyo namba dyi fela kwale matikweni ndzi ta sala ndzi ganya.” 
“Va ta vuya leswi na wena u swi tivaka leswaku wanuna i n'hwembe wa 
nava. Kumbexana na vona va ha ri eku naveni,” ku hlamula N' wa-Kolwani 
hi rito ro komba leswaku a nga na byona vukwele byo fana na bya nhon- 
gani loko swi ta eka vugangugangu bya nuna wa yena. 
“Leswo wanuna wa nava tanihi n'"hwembe a ndzi yimi na swona hikuva 
_ hambi yi ri yona n'hwembe yi pfa yi hlangana na vusokoti kutani yi nga 
ha navi, yi fela ra makumu,” ku ringanyeta Dikepu. 
U te a ha lava ku ya emahlweni a komba ku tlhaveka ka yena loku 
—wvangiwaka hi n'hwembe leyi, rigingho ri vovola kutani a ri tsutsumela a fika 
a ku ri bvuu, a ri veka endleveni. 
“Halo, i Dikepu Dickson Mavodze loyi a vulavulaka,” ku hlamula Dikepu. 
“Mi pfuniwa ha yini?” a vutisa a tikomba a chuhile. 
“Hi swona tatana Mavodze, mi vulavula na Xipayoni wa le ka Cape Town 
Crematorium Centre. Xana ndzi nga vulavula na xaka ra Tatana Khanana 
handle ka nghamu yakwe?” ku vutisa Xipayoni. 


“Hi mina loyi, phela Khanana i mukhulu wa mina. Mi ngo ndzi tsema 


67 | Ku Dya Ku Hike Rhumbu 


nhlana kasi ku lo humelela yini?” Ku vutisa Dikepu, mahlo ya yena yari 
karhi ya swivilaswivila wonge u lo tlunyiwa hi swimongolwani. 

“Ndza khensa Tatana Mavodze kambe mi ta ndzi khomela ku mi tisela 
hungu ra migingu leyi...” 

“Vulavulani Tatana Kipayoni,” ku vula Dikepu hi ku nghena Xipayoni 
enon'weni. 

“Hi ku komisa Tatana Khanana a va ha ri kona, va hundzile emisaveni 
mixo wa namuntlha eka mhangu ya xihahampfhuka lexi nga wela elwandle 
ra Pacific. Tanihileswi Tatana Khanana a tihlawulerile leswaku ntsumbu wa 
yena wu hisiwa loko o tshuka a lovile, hi ta rhumela nkuma wa yena loko 
mi ta va mi vekile siku ro n'wi veka endlwini ya yena ya makumu,” ku 
hlamusela Xipayoni. 

“Mhanitsongo swilo swi bihe ku biha. N'hwembe leyi a hi vulavula hi 
yona yi hi cherile badi hikuva riqingho ri vula tano ri ri mukhulu u hi 
siyi...” 

“Yini!” Ku kalakala N’wa-Xolwani a hetelela hi ku wa a ku navatataa, a 
salela ro rhurhumela wonge i thwasana loko ri kayakayisiwa hi mikwembu. 

Hakunene swilo a swi bihe ku biha hikuva hambi a ri Dikepu se a 
sungurile ku vokotsa wonge a hi wanuna kasi wa xi tiva lexi a yimeleke 
xona. Loko Kanelani a ya vuya hi le xikolweni u hlanganisiwile hi pongo 
ra swirilo kutani na yena a vheta a nghena eforweni ya mikhosi leyi a yi 
mbhonyile muti hinkwawo. 

“N'wananga mbuya! Wo fa a nga vabyangi. Hambi ndzi ta ya kwihi 
minoo! N'wananga u fela mavoko ya Valungu mhanee!” Ku kalakala N'’wa- 
Bevhula mhanitsongo wa mufi. 

Hambileswi muti hinkwawo a wu weriwile hi xiweluwelu xa swirilo, 
siku ro heleketiwa ka mufi endlwini ya yena ya makumu ri kale ri fika ku 
nga vangi na nkwetlembetano. Endzhaku ka loko vakhandli va nhlonge 
va sungurile ku hangalaka, hi loyi Dikepu a sungulaka ku ta na tinxangu 
ta yena. 

“Khanana i makwerhu. Nyuku wa yena wu ngaka wu nga humi laha 
ndzeni ka muti lowu. Na yena n' wana wa yena wa ha ri debyana lero a nge 
swi koti ku fambisa bindzu ra mina na sirha kasi loko a ri mhanitsongo 


u to nyikiwa leswi n'wi faneleke a tifambela hikuva a nga ha voniwa hi 

van'wana vavanuna,” ku hlamusela Dikepu a yimile emahlweni ka nhlen- 
geletano ya xihatla leyi a yi khomiwile hi vandyangu. 

“Papatsongo!” Ku huwelela Kanelani hi rito ro kariha. Phela mina a ndza 
ha ri xihlangi. Malembe ya khumenhungu lama ndzi nga na wona i ntangha 
ya munhu? Hayi, hayi, hayii! Mi pfanga no zenya mi nga nyumi no nyuma no 
vula leswaku mama va ya tekiwa kun'wana, sies!” a rhuketela a kongomile 
nyangwa loko mana wa yena a ku xi bikuu, xirilo xa mayembulambilu. 

“He wena mufana! U xirho muni eka huku wena? Loko u ri na nkolo 
wa thyaka u ta landza tata wa wena. Hatlisa u pfala zinon' wana lexa wena 
xo fana na xa xibavurani.Yo Sathani!,” Ku tlherisela Dipeku hambileswi 
vandyangu a va vuyile hehla ka yena va sola maendlelo ya yena, eka yena 
aswi nga vuli nchumu. 

Nkarhi lowu xiyimo xa laha mutini a xi sungurile ku teka magoza ya 
vukari mayelana na muvango wa ndzhaka ya mufi, ko humelela movha wa 
manyunyu wu fika wu yima wu ku tswirr...r, emahlweni ka yindlu leyi 
nkwetlembetano wa ndzhaka ya mufi a wu tlalambela eka yona. Loko ka 
ha yimeriwile ku vona loyi a nga ta jitama, ko jitama Khanana loyi vona 
va tivaka a lahliwile a ri eka xivumbeko xa kuma. Endzhaku ka loko a 
tihlamuserile a tlhela a xuviwa hi nkuma, u hlamuseriwile hi ta rimitsu ra 
hoyihoyi leyi nga n'wi hlanganisa loko a nghena hi movha. 

“Dikepu!” Ku huwelela Khanana hi rito ro komba ku nyangatseka. “Ha 
yini u lava ku vutla rifuwo ra muti wa mina mpangucha ndzina? Swona swi 
sukela kwihi leswo komba muti wa mina mbilu yo ntimisa xisathana? 

Nkarhi wo hlamula swivutiso swa makwavo a nga ri na wona Dikepu 
mbuyangwana, hikuva tingana na gome a swi hundzukile mahahlwa engho- 
heni ya yena lero o salela ro xobyaxobyaa, a nga ha titivi timhaka ta yena. 
Hi ku copeta ka tihlo, Dikepu a nyakuka laha a tindzavile kona, a tilondla 
wonge i mutivonanandzu, a ri karhi a honyahonyekisela mahlo erivantini 
leri a ri lo nkwaa, ri pfulekile hi mpfuleko wa rona hinkwawo. Loko se 
a ya huma lahaya endlwini ya mutengo, a tsutsuma hi rivilo ro tlula na 
ra bubutsa. Hi nkarhi wolowo muti hinkwawo wa Khanana a wu vhume 
nghoma ya ku n'wi siveleta kambe i mani a ta fikelela rivilo leri a ri ba. 
Kavaloko a dukile naro a siyerile tiko hinkwaro maheveheve ya swivutiso 


swo hambanahambana. 

Nhlampfi | Ya 
Manghena 


Makisi Max Marhanele 


iko ra Hosi Hasani a ri lo tititii! Dyambu 
Aa mapapa ya hunguva a swi vukarhanile 
empfhukeni. Vutengatenga bya matluka a byi 
khunarhile risema leri a ri dikida tinhompfu ta 
swivumbiwa ri tlhela ri khukhuriwa hi gandlati ra 
swimoyana leswi a swi swuluta. Switsotso swona 
a swi khana swi pfanga no tipekula mitsenga ya 
mavalavala; leyi a yi tumbetiwile hi nkarhi wa 
ntsuvi. Tinyenyana tona a ti halata ku khensa ka 
tona mazelo lamo tano hi ku ba miloti leyi a yi 
hlantswa rivengo etimbilwini ta lunya. Hakunene 
lowu nkarhi a wu paluza mphamelo wa rihlaza 
lowu a wu byiseteriwa hi Mumbi eka swivu-mbiwa 


hinkwaswo. 


Hi nkarhi wolowo Guilty Kikuhele na Innocent Madyisa a va kokova, 
va ba magoza tanihi rimpfani leri rhongomelaka ri ri karhi ri nanayila. A 
va kokova hindlela yo komba ku ombiwa ka vona hi ntamu wa rirhandzu 
ra vona. A va hakarhanile va hoxile mahlo ya vona exinambyanini; lexi 
pongo ra ku khuluka ka mati ya xona, a ku fambelana na ku gigisela ka 
swiviri leswi khapaka rirhandzu. A va vumbile vun'we bya vun'we bya 
rirhandzu ra madyondza etikweni rintshwa leri a ro tiviwa hi swiviri 


swa vona ntsena. Goza rin'wana na rin'wana leri a va ri hoxa, a ri komba 

mpfhapfhamelo wa ku hisekela rirhandzu leri a ri ri ekule mayelana na 
ku hlakatiwa hi tinzangu na mangava ya ntila wa nyeleti leyi vuriwaka 
Rhurhaweze. 

Varhandzani lava va fambile hi ku tsabyata va kondza va ya ku 
ngirimeloo, exinambyanini lexi a xi nga lumiwangi ndleve hi ta pfhumba 
ra vona. Va lo na fika vo milenge ya vona swee, eswimatanini leswi a swi 
khuluka swi hikiwile hi swintshintshi swa majekejeke. Hiloko va hetelela 
hi ku ya tshama erikukwini leri a ri simekiwile exivindzini xa mati ya 
xinambyana lexi. Leswi a va tshamisile xiswona, a vo pfanga no dewurisa 
milenge ya vona va ri karhi va teka leti na letiya kambe hinkwato ka tona 
ti ri na nkongomelo wa ku dzika ka vulangi bya rirhandzu ra vona. Loko 
va ri karhi va dlongozela ta ku hiseka ka swiviri swa vona, mati wona 
a ma karhi ma tikhulukela; man' wana ma nyokovela ehansi ka rikuku, 
man'wana ma ri keketlela hi lomu matlhelo kasi man' wana a ma ri himetela 
hi nswirhi ya Marahani. Loko Innocent a honokela vutengi bya mati lama, 
a swi nga kali swi lava ku hlahluveriwa leswaku u ma fanisa ni vuxongi 
bya xiheyiheyi xa yena. 


w 


“Guilty wanga!” Ku hlevetela Innocent hi rito ro pomperiwa hi rirhandzu. 

“Xewee!” Ku angula Guilty a rhombile bya xikhombani. 

“Xana wa swi vona leswi voniwaka hi mina?” ku vutisa Innocent a lo 

exikandzeni nkaa! 

“U hla’ byihi vuvoni bya kona nkatanga?” Ku vutisa Guilty a ri karhi 

a rhalarhalisa mahlo. 

“Ntitimuko wa mati lama fanaka na wena hi vuxongi a wu wu voni 

xana?” Ku vutisa Innocent. 

“Nkatanga!” Guilty a angula. “Ndza ti khensa ta vuxongi hinkwabyo 

lebyi u byi vonaka eka mina kambe a hi pfi hi byi tlhenguserile le mp- 

| fungwe. Hi ta byi khedza no byi khedzisisa loko hi hetile ku ntlhantlha 

xiphiqo lexi hi nga xi siya tolo xi lo jekejekee, xi pfumala muololoxi.” 

“Kahle hi leta tolo!” Ku angula Innocent a vonaka a tsuvilenyana exi- 

kandzeni. 

“I kahle wa yini ndzi ri karhi ndzi dyiwa swirhendze hi Greenleaf; 

t loyi a ndzi tibyerile leswaku i munghana wa mina wa xiviri?” Ku vilela 
Guilty. 

Hiloko Innocent a ku ntsee, a nga copeti no copeta wonge u lo swekeri- 
wa mbvacha wa swiribyana. Endzhaku ka nkarhinyana a hlamula: “Tolo 
ndzi zi amukerile xihoxo lexo rhandzana na mbewu leyo mila endzilaka- 
nini. Xana a yi nga ri ndlela yin'wana yo ololoxa xiphiqo lexi xa ha ku 
dyaka nisweswi?” 

“Ku amukela xihoxo xa wena u ku endlile kambe swa ha ndzi vava,” ku 
tiputa Guilty a ri karhi a swivilaswivila. 

“Kasi ndzi lo tidlayisa loko ndzi hlamuserile leswaku Greenleaf a ndza ha 
lavi no n'wi vona hambi ku ri ku hlamulana na yena?” Ku vutisa Innocent 
hi rito ro nyabya wonge miehleketo ya yena yi n'wi byela leswaku loko 
rimbewu ra xisati ro kala ri dlaya xinyokana, xinyokana xexo xi ta vhu- 
misiwa risimu ra chela xi ko’ xi hundzuka dyinyoka. 

“A wu tidlayisangi. Mina a ndzo ku xiya hikuva a ndzi lava ku vona 
loko vutisoli bya wena byi nga ri na ku ndzi pfala mahlo,” ku boxeketa 
Guilty a ri karhi a n' wayitela. 

“Guilty wanga, mina ndzi murisi wa wena kambe a ndzi yena murisi 
lowo pavalala,” ku tihlamusela Innocent. 

“Se teto hi tihi u ngo ndzi chavisa murhandziwa?” Ku vutisa Guilty 
wonge i wansati loyi a nga byi rhikinya khale vukati naswona a ri na vutivi 
bya hanyelo ra nuna wa yena hi vuhetiseki bya xiyimo xa le henhla. 

“Kasi a wu ndzi kumi leswaku ndzi kongomile kwihi murhandziwa?” 
Ku vutisa Innocent; a n'wayitela wonge i ndhoza loko a tshembisiwile ridiwa 
ra xamuganga. 

“Hey, na wena murhandziwa loko u te wa dzika phela a wu la’ leswi u 
nge te tani!” Guilty a themendhela madohole wa yena hi rito ro vevukoo! 

Hi nkarhi wolowo Innocent a vonaka a kukumukile makatla hi ku twa 
vunandzi bya marito lama a ma n'wi veka emaninginingini ya vutivi. 

“Leswi ndzi ringetaka ku hlamusela swona hi leswaku...” 

“Hi swihi swilo swa kona murhandziwa?” Ku kavanyeta Guilty a nga 
tiyimiselangi ku endla tano. 

“Murhandziwa u nga ndzi kavanyeti hikuva ndzi le ndleleni ya swona,” 
ku vula Innocent a ri karhi a “masajamasaja” tinhlumgu ta ximatsatsa xa 
yena. 


“Hi swona murhandziwa, yana emahlweni na kungu ra vurisi bya 

wena!” Guilty a veka ra yena ra vusiwana hitlhelo a monyelamonyela 
vumbhuri lebyi a themendheriweke ha byona. 

“Murisi wo pavalala ndzi hla’ loyi a furhekaka sala a tlhela a rivala ku 
fungha laha a ri furhekeke kona,” ku vula Innocent a nyanyisile ku dzika 
ka yena. 

“Ivi-ke?” Ku vutisa Guilty wonge u wu kumile mongo wa ku dzika ka 
marito lama ha ku vuriwaka kasi hoo, a ko fana na kwala. 

“Loko laha sala leri ri nga furhekiwa kona ko ka ku nga funghiwangi, ri 
nga yiviwa hi varisi van' wana kumbe ri tivupfela ri hetelela hi ku tibolela,” 
ku hlamusela Innocent . 

“Ivi ku humelela yini eka wena mufurheki wa sala leri?” Ku vutisa 
Guilty a tiendla wonge i munhu loyi a khomelaka mavulavulelo ya jaha 
rakwe ekule. 

“Hey, murhandziwa! Yaleyo i mhaka ya ku lava mavungu hi ngoti,” 
ku hlamula Innocent a ri karhi a ba vucopecope bya mahlo ku komba 
leswaku mavulavulelo ya yena ma swanyalarile lero munhuvu-njhe a nga 
khoma xo tika loko o lava ku ma sala endzhaku. 

“Kasi sala leri ngo tata bulo ra hina ri nghena hi leri nge yini?” Ku vutisa 
Guilty a tikomba wonge u sungurile ku boxiwa endzeni hi swikhago leswi 
biwaka hi jaha ra yena. 

“Phela wena n'wananga u sala ra mina. A ndzi nge swi yimeli swo biwa 
nhloko hi varisi van' wana,” ku boxeketa Innocent. 

Guilty u lo na twa marito lamo tsokombela swonghasi, marito yo fana 
na n'wananga na sala ra mina, o vheta a hlambanya hi ku tinantswa 
Sasankambana wa yena. Madyota ya nantswo wa kona ma salela ro twala 
wonge i ngulumelo wa musi lowu nga eku pfhumbuleni ekule na misava 
leyi na leswi nga eka yona. 


w 


“Xihambano!” Ku hlambanya Guilty a tlhela a tlhavela emahlweni: 
“Loko yi ri nyimba ya ka hina ya ka Xikuhele a hi yona ya sala lero yiviwa 
hi van' wana varisi. Futhi ndzi hlambanya ndzi helerile leswaku rirhandzu 
ra mina eka wena murhandziwa a hi rona ro garingeta.” 

Loko Guilty a ri karhi a hlambanya hi ta ku fa ka yena hi jaha ra yena, 
= rona jaha ra kona a ri ba vulwelwelwe bya mahlo, mbilu ya rona yi salela ro 


ntekuntekuu, hi ku tsakisiwa hi marito lama a ma lo ntlwii, hi switsombe 

swa switshembiso. Xiviri xa rona a xo thukwathukwaa, tanihi nkolo wa 
khutla leri nga kuma nkahelo wa xitsevetseve. 

“Geee!” Ku geva Innocent a nga titwangi wonge i n'anga ya le Hlengweni 
loko yi khanela ku bukula ka mathwasani ya yona. 

Ntsako wa yena a wu paluxa leswaku nkarhi wun'wana na wun'wana 
wu na ntirho wa leswi kongomaneke na wona. Hambileswi a nga ringeta 
ku tikhohlorisa yi ri ndlela yin'wana yo banga vusopfa byo pfumala marito 
lama nga hlantswaka marito ya xiheyiheyi xa yena, matshalatshala ya xi- 
khohlola xa yena ya hetelerile hi ku pfhorototo, hi ku twa vudziki bya 
ntswontswo lowu a nga tlhaviwa hi wona. Ntswontswo wolowo wu kokile 
nkarhi wo leha hambileswi a va pfa va wu tsematsema hi ku vulavula tin- 
dzimi leto tiviwa hi vona ntsena. 

“Guil wa mina!” Ku vula Innocent se a tshurile vitanelo rintshwa ra 
Guilty wa yena. “Kambe wa swi tiva leswaku sweswi ndzi tiyimiserile ku 
ya eXilungwini ndzi ya gwalavhela xuma xo ku lovola.” 

“Mhaka yo ya kuma xikoropo yo ntswii, hikuva rirhandzu ra hina ra 
swi “dinga” ku seketeriwa hi jazi ra mukhalabya na mfuku ya fole,” ku 
tshikelela Innocent. 

“Xikoropo xa yini Guil wa mina? Mina ndzi lava ntirho ku nga ri xiko- 
ropo. Kikoropo xi ta ndzi pfuna yini?” Ku vutisa Innocent hi rito ro komba 
leswaku nkarhi wa matlangwani a nga na wona. 

“Loko ndzi ku xikoropo ndzo hlambanyisa, a ndzi nga swi teki hindlela 
yoleyo,” ku tivika Guilty. 

“Guil wanga!” Ku vula Innocent hi xiritwana xo xavelela. “Ndzi swi 
vonile leswaku wa ndzi vungunya wa ha ku sungula ku tsanyusa xinon'wana 
xa wena lexo xonga tanihi xikhwidyana xa xindhunghulwana.” 

Kutani hinkwavo va fa hi fenya wonge muti wa vona wu sungurile ku 
simekiwa exidziveni xa misavu, mafenya na mawetano ya ntsako. Hiloko va 
vukarhana, va tswontswana va hetelela hi ku tsabyata hi le xinconganini 
xa xinambyana lexi va pfa va pfindlusa mati ya xona hi mikondzo yo 
pfumala timbhandzhukwana. Va te va ha ku pelela entsungeni wa 
xinambyana lexi, Innocent a honokela mati ya xona kutani a vulavula hi 
mbilu hikwalaho ko khunguvanyisiwa hi mpfindluko wa mati lowu va wu 


vangeke. Hi nkarhi wolowo, loko xifuva xa yena a xi lo kota ku pfuriwa, 

a xi tava xi hi rungulerile vonelo ra yena ra vutomi bya varhandzani 
hindlela leyi landzelaka: 

Mpfindluko wa vutengi bya mati lama, 

Swimbe wu hlola mpfindluko wa vuaki bya muti; 

Muti lowu nga xihondzo xa rirhandzu, 

Kambe tanihi mapfindlupfindlu lama ndzi ma honokeleke, 

Na wona muti wa pfindluka wu nga si simekiwa no simekiwa. 

Hinkwaswo leswi Innocent a swi vulavula hi mbilu, a swi vangi na 
nkucetelo wo khunguvanyisa murhandziwa wa yena hikuva a swi ri swa 
mhaka ya mafanato. Endzhaku ka vuhonoki bya yena lebyi a byi ri bya 
xinkadyana, u tamerile swandla swa munhu wa yena hi vufotofoto wonge 
u lo tamela xibye-xa-Mulungu-makhoma-xi-basile. Hiloko a fumba xince- 
byana xa yena eswikunwanini swa mavele ya phyembye ra yena. Hi nkarhi 
wolowo, tinyenyana timbirhi ti sukisanile. Leyi a yi pembela emahlweni a 
yi vonaka yi ri ya mbebo ya ka Evha hikuva a yi ri na xisuka xo tlhuma ku 
tlula leyi a yi cacela hi lomu matlhelo. 

“Haaa,” Innocent a kolola hi rito ra le hansi. “Ntumbuluko wu hlantile 
rirhandzu hinkwaro he murhandziwa! Xana wa yi vona laha yi taka ha kona 
migingiriko ya rirhandzu?” a vutisa wonge leta le byongweni bya yena ti lo 
wachukanyana. 

“Xana u hla’ ta migingiriko ya rirhandzu ra mina na wena xee?” Ku 
vutisa Guilty. 

“Na rona hi rona na rona kambe sweswi ndzi nyanyuriwile hi ku vona 
rirhandzu leri dlongozeriweke hi tinyenyana leti nga te phurrr, ti hundza 
hi le tinhlokweni ta hina,” ku hlamusela Innocent. 

“Xiii!” Ku hlamala Guilty. “Murhandziwa u ti vonile hileswi ti nga endla 
yini xo komba leswaku ta rhandzana tinyenyana leti?” a hetelela hi ku 
vutisa, a tengatengisa na mihloti ya ntsako. 

“Ntiyiso lowu ndzi ku faniselaka wona, ndzi wu vhumbunurile ematsa- 
lweni ya Xinghezi,” ku angula Innocent a nga tipfinyingi no tipfinyinga 
hikuva loko swi ta eka timhaka ta swihlayahlayani, jaha leri a ri ri xihesi. 

“Ma lo swi vekisa ku yini matsalwa ya kona lero kala ma ku nyanyula 
hindlela yonghasi murhandziwa?” Ku vutisa Guilty. 


“Kahle-njhe Guil wa mina!” Ku angula Innocent a tlhela a ya emahlweni. 

“Birds do it and bees as well.” 

“Murhanziwa, a ndzi ku kumi laha u yaka kona hikuva se u nyamalarile u 
helela exidziveni xa mavulavulelo ya Xinghezi,” ku gamagameka Guilty. 

“Guil wa mina nhlamulo i nkombo hikuva hambi ti ri tinyenyana na 
tinyoxi, ti na rona rirhandzu leri mina na wena hi tikhalambhisaka ha 
rona,” Innocent a boxa tshumba leri a ri hlohlonya no nwayisa xibye xa 
yena. 

Hinkwavo va n'wayitela va hetelela hi ku ombana va ri karhi va pfuxeta 
ta leswi muti wa vona wu nga ta langutekisa xiswona loko Innocent o 
tshuka a kumile ntirho. Loko va ya hetelela hi ku hambana, tihomu leti a 
ti ri ni varisi va xiviri, se a ku ri khale ti pfaleriwile. 

Endzhaku ka tin'hweti timbirhi, Innocent u vile na nkateko wo twelela ta 
ntirhovubalani efemeni ya swipapa ekusuhi na doroba ra Witbank. Ham- 
bileswi a nga sungula ntirho lowu ezikarhi ka n'hweti, a nga tsandzekangi 
ku nyika Guil wa yena swimalana swa nomo wa saka. Nakambe, hambileswi 
mali leyi a yi hola loko n'hweti yi hela a yi nga ri yona yo kihlanyisa rihlelo, 
yin'wana ya yona a yi pfalela ebangi. Eka muholo wa yena wa n'hweti ya 
vunharhu u rhumerile ximatsatsa xa yena mali yo khomeka lero a yi ta swi 
kota ku xava tirhoko to hlaya. Loko Guilty a tava a yi kumile mali leyi, u 
tixaverile ha yona tiyele tinharhu, swidochi swimbirhi, tirhoko timbirhi, 
“xibemudana,” xa swikhephezana lomu mathlelo na mapesa mambirhi. 
Mapesa lama hi wona a nga rhunga swirhungiwa swimbirhi ha wona. 
Lexo sungula xirhungiwa a xi ri xiphutselaxikhigelo lexi a xi khavisiwike 
hi mindzhungo ya mabilomu xi tlhela xi tsariwa marito lama landzelaka: 
“Vusiwana bya wena, i bya mina na mina kambe xikhigelo lexi ndzi ku 
rhungeleke xona, xi ta banga vusiwana lebyi.” Lexa vumbirhi xirhungiwa 
a xi ri xinkwamana lexi a xi tsariwile marito lama nge: “Eka xinkwamana 
lexi, pangetela tinhlahle ta rirhandzu ra hina naswona u nga tshuki u tiri- 
varisile leswi hi nga swi boha exinambyanini lexiya.” 

Siku leri Innocent a nga kuma maphasela ya swirhungiwa leswi ha 
rona, a nga ha tikoti no tikota hi ntsako. A titwa wonge a ngo haha Kunene a 
ya tifumba enghangheni ya n' wana wa vanhu. Vusiku bya siku rero a nga 
byi phahangi vurhongo hikuva mihahamo yo rilela ku vona Guil wa yena 
hi mahlo ya nyama, a yi lo vuyavuyanii, yi n'wi tshimbitela. Pho mbuya- 

ngwana a nga etlela a khigerile xikhigelo za mangava. Loko swi pfuke- 
kile a pfa a rahela mikumba le kule le kutani a pfuka a tswontswa marito 
lama nga tsariwa exikhigelweni a ri karhi a vulavula a ri yexe wonge u lo 
khomiwa hi vuvabyi byo rholela maphepha. 

“Guil wa mina, xana ndzi ta ku vona rini xireresa xa mina?” Innocent 
a tivutisa a honyahonyisile mahlo wonge u lo chavisiwa hi vavaveni va 
komponi leyi a tshama eka yona. 

Mikarhi yin'wana a pfa a kwavama kambe vurhongo byi n'wi fela 
mona. Hiloko a tlhela a pfuka; miehleketo ya yena yi salela ro wii, wonge 
u lo wimbiwa hi xigiya lexi nga yovayovisiwa hi swidzobyana swa mhisi. 
Hinkwaswo leswi a swi n'wi kayeta vurhongo kutani nakambe a vukarha 
xikhigelo lexiya, a xi rhombela a hetelela hi ku xi tswontswa a ri karhi a 
ngurangura. 

“Lembe na rona ro kokova Kunene. A ri heli ha yini ndzi ta kuma xili- 
vhana xo ya titlonya hi nxingo wa ximbuwana xanga Vankunoo!” A kum- 
betela a tshwukisile mahlo hikuva xinungu lexi a ri na xona a xi n'wi teke- 
rile magoza ya vukari. Loko byi ya ku n'wi wuyuwuyuu, vurhongo bya 
vuxika se vurhonga a byi tsuvukile khale. 

Ku herile tin'hweti timbirhitinharhu vuxaka bya Innocent na Guilty 
bya ha ri vuxaka lebyo hlanganyetiwa hi mapapila. Hi ku famba ka nkarhi, 
mapapila lama Innocent a ma tsalela Guil wa yena se a ma tsalela zava 
hikuva a ma hlamuriwa hi ku kontswa. Hi nkarhi wolowo, Guilty a “tifase- 
rile” kun'wana. Hambileswi Innocent a nga pfumala wo n'wi luma ndleve 
hi ta xihumelelwa lexi, u karile a khunguvanyeka a tibyela leswaku ku 
tshemba munhu wa rimbewu ra xisati swo fana na ku tshemba xikunguva 
lexiyani xa nguva ya Nowa. Ri te lembe ri ku tshirii, Innocent a huma 
xilivhani. Loko a fika ekaya kakwe, u lo vheta a hlanganisiwa hi pongo ra 
maheveheve ya dyinkhuvu ledyi nga languteriwa hi mahlongati ya tiko 
ra Hosi Hasani. Dyinkhuvu ledyi a dyi ri dya ku hlomisiwa ka Guilty hi 
Dlayani-ntukulu wa Makumahinkwaswo lowa mabindzu ya ndhuma. 

Maheveheve lama ma n'wi tsemile nhlana lero hambi ku ri ku ya fokisisa 
Guilty hi ta rirhandzu ra vona a nga ha ri yena yoloye. U lo swi tshika swi 
kula swin'we kambe embilwini a ri karhi a tibyela leswaku swi ta tikomba. 


Ri lo na fika sikunkulu, ya vanhu yi tshirimuka yi tata magondzo, mabudula 

na mipfutla yi kongoma laha vuhungaselo a byi wile kona hi rimhondzo. Hi 
nkarhinyana maguva na swivava swa ka Xikuhele a swo nemba no nembelela ` 
hi ntshungu. Yi te yi sungula ku gumbaza gumbagumba “wasalawena” a va 
a fikile hi nyama. Majaha na vanhwana a va fayeka hi ku cina, swifanyetana 
na swinhwenyetana swona a swi nyonganyongeka wonge swi ngo phatluka 
tinyonga kasiloko ku ri vamahlalele na vandhoza vona a va ta sala hi leri nge 
yini hikuva vona a va cinela mabyalwa ya magajelo. 

Kuteloko ku fika nkarhi wa minyikelo, mufambisi wa ntirho yena Bra 
Squirel Hlungwani a kombela khwayere ya muganga leswaku yi tshamisa 
vatekani eswitulwini swa vona. Hakunene khwayere yi tekile risimu, 
vatekani va ko va ya ku mbaa, eswitulwini swa vona. 

“Ndzi lombeni tindleve!” Ku huwelela Bra Squirel hi rito ro dzika. 

Ntshungu wu ku tititii, wu yimerile ntsena ku twa leswi faneleke ku 
endliwa. 

“Sweswi hi fikile eka xiyenge zo nyikela,” ku vula Bra Squirel a ri karhi 
a vitana vanhwana vambirhi leswaku va ta n'wi olovisela ntirho wa yena hi 
ku tsala mavito ya lava nga ta nyikela loko yena a ri eku hlayeni tinyiko leti 
hi yin'weyin'we ku ya hi mahumeselo ya tona. 

Va te va ri ekusuhi no helela lava a va nga ri na rikaka ro nyikela, Innocent; 
loyi a nga lo na fika laha nkhubyeni a tikhoneta exivindzini xa ntshungu, 
o kakatsukuu, a yisa ya yena nyiko leyi a yi phutseriwile hi phepha ro dzi- 
vanyana ra muhlovo wa nsundhu, ivi a tlhelela laha a tikhonetile kona. Hi 
nkarhi wolowo mbilu ya Guilty a yo ntekuntekuu, yi gigisela hi matimba 
hikuva ximanga a xi tikomba xi ri ekusuhi no boxa saka. 

“A yi pfuriwe hi yi vona nyiko ya jaha leri!” Ku huwelela ndhwendhwe 
ya vabvana lava a va tiva swo tala mayelana na vuxaka bya mutekiwa na 
Innocent. 

“Mi ri ndzi yi pfula?”Ku vutisa Bra Squirel hi moya wa xinyamatsi 
hikuva a nga tivi nchumu mayelana na xikongomelo xa nsikiselo wa 
vabvana lavaya. 

“Hi ri a yi pfuriwii!” Ku sikisela ntshungu hi rito rin'we. 

Hi nkarhi wolowo Guilty a tshwelatshwela laha a ri kona. Xitulu lexi a 
tshamile eka xona a xi n'wi hisa kambe a to swi yini hikuva ximitantsengele 


xi tshemba nkolo. Hi ku landzelela xikombelo xa ntshungu, Bra Squirel 

wa vanhu u ntlantlhile nyiko liya kutani a yi yimisela ehenhla leswaku yi 
voniwa hi mani na mani. Nyiko leyi a yi ri ya xikhigelo lexi Guilty a nga 
tshama a xi rhumela Innocent. Leyi nyiko a yi kalangi yi pfuxa tinxangu 
hikuva marito lama a ma tsariwile eka yona a ma nga vonaki kahle ham- 
bileswi xiviri xa Innocent a xi ri eku vuvumeleni hi ku ehleketa leswaku 
ya ha ri kona yin' wana yi nga endleleni. 

Hi siku leri tlhandlameke, nkhuvu wu hundzerile ekaya ka muteki laha 
Innocent a nga ya a fika a humesa nyiko leyi na yona a yi phutseriwile hi 
phepha ro dzivanyana kambe rona ri ri ra muhlovo wa ngati. Guilty u lo na 
vona Innocent a yisa nyiko ya yena eka mukhomi wa tintambhu ta ntirho 
wa siku-yena Bra Donny Nkuna, hi loyi a sungulaka ku vindlavindleka a 
tshamile ku kondza jaha ra yena ri n'wi tshinya hikuva eka rona a yo na 
yi xa mayelana na xivangelo xa ku vindlavindleka loku. Tanihi nyiko leyo 
sungula, na yaleyi ya vumbirhi yi ntlhantlhiwile yi tlhela yi kombiwa 
mani na mani. Khombo ra kona hileswaku yona a yi ri na marito lama 
rhungeleriweke ma tlhela ma hlayeka hindlela leyi nge: “Eka xinkwamana 
lexi, pangetela tinhlahle ra rirhandzu ra hina, u nga tshuki u rivarile leswi 
hi nga swi kanela exinambyanini lexiya xa mapfindlu.” 

U lo na heta ku hlaya marito lama Bra Donny, leya vatswatsi humbi yo 
sungula ku n'unun'uta yi ri karhi yi kalala maendlelo ya jaha leri kasiloko 
a ri Guilty a nga ku vonangi na laha Innocent a nga nghena kona hikuva 
se a hlanganile na timbila ti ri karhi ti rhurha. 

“Nyiko ya xikhodo lexi a yi tangi hi ndlela mhayii!” Ku hlambanya 
N'wa-Risenga; hahani wa Guilty. 

“N'wini wa nyiko leyi u ni xilondza ebyongweni hla’ Mkhayisi n' wana 
manana!” Ku hlambanya N' wa-Dumazi; mhanitsongo wa muteki. 

“Kasi i mani a nga tshembisa un' wana ezinambyanini hee? Kasi i xin- 
kwamana xa mani lexi faneleke ku pangeteriwa tinhlahle ta rirhandzu va 
ka hinoo?” Ku vutisa muteki a honokerile Guilty a ri karhi a dlitadliteka 
wonge i xidzidzi lexi nga vutleriwa masense ya swihlenge. 

Mufambisi wa ntirho u lo na swi vonisa sweswo, o tshinelela muteki a 
ri karhi a n'wi kombela leswaku a verhama hikuva loko ku ri na mhaka, 
yi ta ololoxiwa ku nga ri na pho-wa-nhonga. Heyii! Kasi hiloko mufambisi 


wa ntirho a kandziyile chovo ra mamba a lo yi nhwii! 

“Hayi, hayi, hayii! Na wena u nga ndzi byeli thyaka ra wena u ri karhi ` 
u xi vona xinkwamana lexi!” ku kiringa muteki hi rito ro yelana ni ra 
nguluve loko yi kombiwile xituwatuwa xa dyambu. Loko a ri karhi a kolola 
a pfa a fumbutela tafula hi swivuri swa vukari byo lava ku boxeriwa ntiyiso 
kasiloko a ri lowa mutekiwa yena a khomiwile hi June-July ya mhangu-ku- 
tilavela. 

Loko hasahasa leyi yi ya emahlweni, khekhe leri a ri dirowiwile 
swifaniso swa vatekani ro hi le xikarhi khehlekhehlee, ri hetelela hi ku 
puputsalaa, ehansi. Hi nkarhi wolowo ntshungu a wu ba xindziwandziwani 
wu rhandzerile xikulu lexi vatekani a va rhurheriwile eka xona nkarhi 
lowu swilo a swa ha famba khahle. Muteki u lo na ku mahlo hahluu, a 
languta etlhelweni leri munyikeri wa xinkwamana lexiya a nga nyikela a 
huma eka rona, o hatlana na mahlo ya yena. Hiloko a sungula nakambe 
ku vindlavindleka a kongoma laha nala wa yena a ri kona. A ta ya kwihi 
muteki mbuyangwana hikuva vamatwetwe lava nga tshama va hundza hi 
le tinyimpini to hlaya, va n'wi kamerile chansi loko lavan' wana va ri karhi 
va byisa Innocent; loyi mahlo ya yena a ma pfindlukile tanihi mpfindluko 
wa mati ya xinambyana lexiya majekejeke ya xona ma nga tshama ya va 


xilawu xa rirhandzu ra yena na Guilty. 

Ndi Tiborisile 


Butana Eric Ngobeni 


mani a nga tiviki Nyeleti-Marhandza-Kikwembu 

laha tikweni ra Hosi Mabakhwiri? Nyeleti i 
ntombi ya Mijaji na M'khayisi Rihlelo. Laha tikweni 
leri un' wana na un'wana a themendhela vatswari 
lava hikuva n'wana wa vona ari njururu loko swi ta 
eka mhaka ya ku tinyiketa eka Yehovha. Loko yi ri 
Bibele a yi mamile, a xurha a ku ndee, hi Moya wa 
Xikwembu hikuva tivhese to tala a ti nhlokohatile 
ku sukela kwale ka Buku ya Genesa ku ya fika eka 
Buku ya Nhlavutelo. Lava a va nghena na yena 
kereke a va n'wi tsakela ngopfu hikuva loko ku ri 
na tikhoniferense, a va rhangisa yena emahlweni. 
Hambi ku ri exikolweni xa le henhla lexi a xi vuriwa 
Migijima, vito ra yena a ri nga weli ehansi hikuva 
a ri yena musumi wa tinghoma leti a ti yimbeleriwa 
eswikhongeleni swa nimixo. Loko o tshuka a nga ri 
kona exikhongeleni lexi, xo kukula rivala leswaku 
tidyondzo ti simekiwa emasungulweni lamanene, 
a swi hatla swi tikomba hikuva masumelo ya 
tinghoma a ma tala ku taleriwa hi mikwetlembetano 


ya midyoho. 


Yin'wana mhaka ya nkoka hileswaku Nyeleti a ri xibamu etlilasini leyi a ri 
eka yona. Loko lavan' wana va ba swicele swa ntolovelo wo vula leswaku 
mathicara ya va feyirisile, yena a humesa zindzin' wana xa ntsako hikuva 


a kumetela tigwaju eka tidyondzo hinkwato. 

“Nyeleti n'wananga!” ku vula mana wa yena. “Matikhomelo ya wena 
lama u hi kombeke wona kusukela loko u nghena zikolo kwala Migijima, 
nasweswi u yi humaka u ya eyunivhesiti, ma hi tsakisa ngopfu hina 
vatswari va wena. “ 

“Ndzi khensa marito ya n' wina lama ndzi seketelaka hikuva laha ndzi 
yaka kona ndi fanele ku ya khoma laha ku hisaka,” ku vula Nyeleti a petsile 
nhamu wonge o nyuma ku tihlanganisa na zikandza za mana wakwe. 

“Tvile tata wa wena u yile ebangi ku ya lulamisa swa timali leti lavekaka 
kwale Thasulopo wa kona,” ku bozeketa mana wa yena. 

“Mhanee! A ndzi yi eThasulopo kambe ndzi ya eTurfloop,” ku vula 
Nyeleti a ri karhi a ba zihleko zo vungunya mana wa yena. 

“Swi nga na yini n'wanangoo! Nghayi loko u swi twile leswi ndzi 
vulaka swona,” ku tshikelela mana wa yena hi rito ro huma hi le xikarhi 
ka n'wehla. 

Hinkwavo va hlekelela va kombana ntsako lowu nga kona ezikarhi 
ka n'wana na mutswari wa yena va tlhela va ku whinyana wonge va lo 
heleriwa hi mabulo. 

“Se u kunguhatile ku ya dyondzela yini kwale yunivhesiti ya kona?” 
Ku vutisa mana wa yena. 

“Ndzi ya dyondzela ntirho wa vusocial work, ku angula Nyeleti. 

“Mi ngo hi dlaya tindleve hi Kilungu leza n'wina, i tswini sweswi u swi 
vulaka?” Ku vutisa mana wa yena. 

“Mhanee!” ku angula Nyeleti a tlhela a ya mahweni: “Ntirho lowu ndzi 
yaka ndzi ya dyondzela wona i wo pfuna vanhu lava nga na swiphiqo swo 
karhi eku hanyeni ka vona; vatsoniwa, vanhu lava nga swela na vatekani 
lava nga na swiphiqo emindyangwini ya vona.” 

“Leswo pfuna vatsoniwa na lava nga na vusweti ndza swi twisisa kambe 
loko swi ta eka vatekani u ta va pfuna njhani wena u nga tekiwangi? Hambi 
vo mihlolo yaleyo, u ta swi kotisa ku yini ku nghenelela eka timhaka ta 
mindyangu ya van' wana vanhu? Swona i xikulela xa yini xo sala miti ya ` 
vanhu endzhaku?” Ku vutisa mana wa yena, a vonaka a tsuvile enghoheni 
kambe a languterile tinhlamulo ta swivutiso swa yena hi mahlongati. 

“Hi ku pfuniwa hi Hosi ndzi ta wu kota ntirho lowu. Phela Hosi ya 


mina ndzi nge pfuki ndzi yi lahlile. Hi Yona nuna wa mina wa xiviri, hi j 

Yona yi nga ta ndzi pasisa eka tidyondzo leti yi tlhela yi va Yona yi nga 
ta ndzi nyika matimba ya ku nyokovela ndzi ololoxa swiphigo leswi nga 
kona emindyangwini,” ku hlamusela Nyeleti wonge swivutiso swa mana 
wa yena a swi lo n'wi tlhavela tithari to pfuxa vuzalwana bya yena. 

“U vurisile n'wananga!” Ku vula mana wa yena hi rito lerikulu. “Marito 
ya wena ya ndzi nyanganyela hikuva eka hinkwaswo leswi u swi vuleke 
u rhangisa Hosi. Mina na tata wa wena hi tinyungubyisa hi wena Nyeleti 
ya vurhonga. Famba u ya dyondzeka ivi endzhaku u ta tihlawulela nuna 
loko nkarhi wu fikile.” 

“Ndzi ta dyondza, futhi ndzi nge pfuki ndzi mi khomisile tingana hikuva 
a ndzi yena lowo tlunyiwa hi maburuku. Mina Nyeleti ndzi ponisiwile 
ponii! A ndzi yena wo teka xirhundzu ndzi funengeta rivoni hi xona. Ndzi 
lava ku ya voninga Rito ra Xikwembu na kwale Turfloop,” ku hlamusela 
Nyeleti, xikandza xa yena xi nyukisiwile hi ntsako wo nyikiwa nkarhi wo 
tithemendhela a tshunxekile. 

Bulo ra vona ri kokile nkarhi wo leha ku kondza tata wa Nyeleti a vuya. 
Hiloko nakambe Nyeleti a ri sungula hi vuntshwa, vatswari va yena va 
ri eku yingiseleni leswi a va tshembisa ku swi endla. Hinkwaswo leswi a 
va tshembisa swona a swi xongile kambe a swi bvinyingisiwa hi vutind- 
hundhuzeri bya yena lebyo tiva Hosi ku tlula vanhu hinkwavo ngopfun- 
gopfu tintangha ta yena leti a pfa a ti vula Valebvu-A-Ri-Hundzi, Van'wa- 
Gondzweni na Vamatendzeni. Sweswi ndzi nga ta famba, ndzi puta kereke 
ya hina hikuva yi ta sala exivundzeni yi tlhela yi hulukela. Phela a ndzi ri 
“a chorus leader” naswona rito ra mina a ri hundzukile perfume ya kereke 
hinkwayo. 

Hambileswi va nge: “Guxe a ri kandzeriwi,” tata wa yena u kale a ri 
kandzela hi ku n'wi kavanyeta. 

“Ta kereke ha ti twa a ti bihangi kambe n'wananga u nga titoveti ku 
tiba xifuva ku tlula mpimo hikuva wa ha ri na rendzo ro leha laha mbaleni 
wa misava leyi,” Ku nghenelela tata wa yena hi rito ro komba vutsundzuxi 
bya xiyimo xa le henhla xa moya wa vutswari. 

“Xii! Kasi o tiba xifuva loko a vulavula ntiyiso?” Ku vutisa mana wa 
Nyeleti a vula hi ku nyakwii, a kongoma exitangeni, a vonaka a nga ha 


Otilulamisalangi ku ya emahlweni na bulo leri. 

“Ku tiba zifuva hi swona kambe swi nga tluli ndzheko,” ku tshikelela A 
tata wa Nyeleti hikuva loko a te xexo a hetile. 

“Kambe loko mi kala mi ya ebangi a mi vuyi mi nga byi kacangi wonge 
mi lo thusiwa hi masiha,” ku gungula mana wa Nyeleti hi rito leri a ro ` 
twiwa hi yena ntsena, kasi loko a ri Nyeleti na yena a sukile a siya tata wa 
yena a ri karhi a kumetakumeta hikuva hambileswi a nga pyopyiwangi ku 
fika laha a dedelekaka, ku byi haxa a byi haxile. 

Siku ra ku pfula ka Yunivhesiti ya Turfloop ri fikile. Tanihi van' wana 
vadyondzi, Nyeleti u endlile timfanelo hinkwato leti a ti laveka a hetelela 
hi ku nyikiwa xikhiya xa kamara leyi a yi ri byetlelo bya yena. Leswi ana a 
ha ri eka lembe ro sungula ra tidyondzo ta yena, nawu wa yunivhesiti leyi 
a wu nga n'wi pfumeleli leswaku a tirhisa kamara leyi a ri yexe. Hikwala- 
hokasweswo u kumanile na ntombi yin'wana yo huma etikweni leri vuri- 
waka Seven Jack. Ntombi leyi a yi dumile hi vito ra Hlamza kasi vito ra 
yona hi lera Hlamalani ri nga lo komisiwa hi vanghana va yona. Ku vula- 
vula xiheri, Hlamza a nga ri nhwana loyi a nga kulela eSeven Jack. Yena hi 
vuyena u kulerile etikoxikaya leri vuriwaka Boxahuku kambe hikwalaho 
ka leswi a hamba a endzela tata wa yena kwale Seven Jack; ngopfungopfu 
loko swikolo swi pfarile, se a tihundzurile deteya leri vulavulaka Xitsonga 
hi ku xi yiva Kunene. Handle ka ku ticiva, Hlamza a ri nhwana wa ntlhohe 
kambe ntlhohe lowu a wu sungula ku nyakapfala hikuva hanyelo ra yena 
a ro titiva. Hambi ku ri kwale Seven Jack ndza tshemba leswaku a ri sala 
ri lele loko yena a ri exikolweni. Laha yunivhesiti leyi, Hlamza a tsarisile 
Dyondzo ya Information Technology. Hi ku famba ka nkarhi Hlamza na 
Nyeleti va tolovelanile hikuva a va lata rimbambu ekamarini yin' we. Lexi 
hi nga xi tiviki hileswaku Nyeleti a nwi tekisa ku yini Hlamza hikuva 
loko a ha ri ekaya le ka Mabakhwiri a nga dzahisani fole na vanhu lava nga 
ponisiwangiki, a tlhela a nga tipfinyingi ku vula leswaku munyama ni ku 
vonakala swi nge pfuki swi hlanganile. 

Tsundzukani leswaku vuzaka bya tin'hwari i ku handza swin'we. 
Ku tolovelana ka vanhwana lavambirhi se a ku tekile magoza ya vukari. 
Hambileswi Nyeleti a ha omelerile eka ku ponisiwa ka yena, Hlamza u 
n'wi tshamerile ehansi a n'wi dyela marhambu ya nhloko. 


“Namuntlha loko a nga ndzi tivi kahle Nyeleti u ta ndzi tiva. Ndzi 

mathwalivona mina, ndzi tiva tikhona ta vutomi hi ku hambanahambana 
ka tona. Hambi yi ri khamphasi hinkwayo leya yunivhesiti ndzi tiva na 
swihundla swa yona. Vukiresitenyana lebyi bya yena bya ka peni u ta byi 
komba Kunene hi ritiho. Leswo kereke ya pfuna hi swona kambe a swi vuli 
leswaku munhu a titsona minandzi ya misava tanihileswi endliwaka hi 
nhwenyana loyi wo huma eka Mabakhwiri,” ku vulavula Hlamza hi mbilu 
a ha ku chika emovheni wa van' wana vamadohole va yena. 

Loko a ya nghena laha a tshama kona u kumile Nyeleti a ri karhi a hlaya 
Bibele. 

“Nyeleti!” Ku huwelela Hlamza hi rito ro verhama. “Ndzi ku vuyerili 
na maqatha mambirhi ya ka KFC na machipisi ya kona,” ku vula Hlamza 
hi ku humesa xibokisana xa KFC echekasini leyi a yi ri na mihandzu ya 
tinxakaxaka. 

“Hey, wa tiva wonge a wo swi tiva leswaku ndzi whayekile ngopfu hi 
ndlala hikuva loko ndzi ya eholweni leyi hi dyelaka ka yona, ndzi kumile 
swakudya swi herile,” ku hlamusela Nyeleti a ri karhi a amukela xiboki- 
sana lexiya zikan' we no xi pfula a vheta a sungula ku chuchuvula xifuva 
xa ka KFC a ri karhi a tinantswa titiho. 

“Phela loko wo landzelela swakudya swa laha khamphasini, siku 
rin'wana u ta fa hi ndlala hikuva timbita ta kona ti pfa ti weriwa hi miko- 
lombyani na mahele,” ku tiyisisa Hlamza a ri karhi a n'wayitela. 

“Mahele ya antswa-ka! Kasi na mikolombyani ya wela?” Ku vutisa 
Nyeleti. 

“A hi mikolombyani ntsena, makondlo na swimanga leswi swa ha ku 
hlantiwaka hi wu khurile murhu wa swona,” ku thathela Hlamza. 


1” 


“Loko swi te tano hi dlewe mananoo!” Ku vilela Nyeleti a tlhela a 
tlhavela emahlweni. “Se hi ta dya yini loko timbita ta kona ti pfa ti sweka 
mikolombyani, makondlo na swipixi? Haa, leyi i mihlolo manani!” Ku 
vutisa Nyeleti a hlamarile ku tlula mpimo. 

Hi nkarhinyana wolowo Hlamza a ku whii, wonge a nga ha ri eka 
rona bulo leri kambe mbilu ya yena a yo ntekuntekuu, yi tsakela ku 
vona mati-mba lama nga na xirimbani lexi faneleke ku phasa Nyeleti. 
Endzhakunyana ka xinkadyana xo ka xi nga heti mbilu, Hlamza a humesa 


mapyere mambirhi na guruvhi ya namuneti a swi nyika Nyeleti. 

“Hi lama mapyere, loko yi ri namuneti u ta enhlisa ha yona leswi u swi 
dyeke,” ku vula Hlamza loko Nyeleti a ha tisula mafurha ya machipisi 
lama a nga ma nghenela loko a hetile ku dya nyama. 

“Ndza khensa Sesi Hlamza. Loko a nga ri n' wina namuntlha ndlala a yi 
ta ndzi khomisa nkemankema,” ku tivika Nyeleti hi ku twa vukihlakihla 
bya khwiri hambileswi a nga si ri tatisa hi mapyere na namuneti. 

“Ku khensa ka yini Nyeletee! Kasi a wu swi tivi leswaku swakudya i 
thyaka ra meno?” Ku vutisa Hlamza a cinamisile meno kambe a nga ri eku 
hlekeni. 

“Swakudya leswi faneleke ku vuriwa thyaka ra meno hi leswi hi swi 
dyaka laha Khamphasini leyi. Leswi mi nga vuya na swona swi nge pfuki 
swi vile thyaka ra meno. Futhi ndza ala Sesi,” ku hlambanya Nyeleti a ri 
karhi a hlekelela. 

“Wa vurisa Nyeleti kambe swakudya leswi mi nge swi kumi n'wina va 
vutomi byo tiendla vazalwana va laha yunivhesiti. Vonani hina Vahlamza 
ho tiphina hi swinyotinyoti no tirha hi nga si tirha loko n' wina vazalwana 
mi pawuluka na milomo leyi hi ku dya thyaka ra laha xikolweni,” ku 
hlamusela Hlamza a nga tivoni na xihoxo na zin'we xa hanyelo ra yena ra 
vunjanganja. 

“E-e, Sesi Hlamza! Mina ndzi hlantswiwile hi ngati ya xinyimpfana. 
Ni le tikweni ra ka hina ra ka Mabakhwiri ndzi tiviwa hi mani na mani 
leswaku ndzi muponisiwa,” ku hlamusela Nyeleti a ha khomile guruvhi ya 
namuneti. 

“Aredzi, loko u ponisiwile nkhariwaku, u ta dya ku ponisiwa ka wena. 
Loko a ri mina ku ponisiwa ka wena a ku ndzi tirheli. A ndzi ku ndzo sasa 
loko ndzi ringeta ku ku susa ritsandze leri nga mbhonya mahlo ya wena,” 
ku pimanyisa Hlamza hi rito ra vukari wonge mbilu ya yena yi ri: “Hatlisa 
u ndzi vuyisela swakudya leswi ndzi ku nyikeke mbyandzinaa!” 

“Se u lava ndzi yi huma njhani Sesi Hlamza?” Ku vutisa Nyeleti wonge 
xitsundzuxo xa Mlamza u xi khomerile ekule. 

“Kasi a wu ndzi voni loko ndzi chika emimovheni ya mavito?” Ku vutisa 
Hlamza a tibohanisile xikandza kasi hoo, u le ku byiseleni Nyeleti exirim- 
banini xa vungundza leswaku a ta dya hi yena. 

“Hambi ku ri tolo Kunene ndzi mi vonile mi xika eka BMW yin'wana 

leyi a yi beburile n' wana exisukeni xa yona,” ku seketela Nyeleti hi rito ro 
lava ku tsakisa Hlamza loyi a vonaka a khunguvanyekilenyana. 

“Se wena a wu swi lavi ku beriwa hi moya u ri endzeni ka zilo za 
maxangu xo fana na BMW leyi u ndzi hlayelaka ta yona?” Ku vutisa 
Hlamza a ha tibohanisile xikandza. 

Hiloko Nyeleti a ku whii, wonge u le ku ehleketeni ka laha a nga kumaka 
kona ndzimana ya le Bibeleni leyi nga ta khawurisa xivutiso lexi nga lo 
ntanguu, hi manyala ya vungundza. Miehleketo ya yena yi mbekuka yi ya 
fika evugimamusi byo tsandzeka ku nyika nhlamulo leyi nga ta fambelana 
na vuzalwana bya yena. Hi nkarhi wutsongo a tikuma a ri emahandzeni ya 
mpfangano wa swivutiso swa munyama ni swa ku vonakala. Hlawula ndlela 
Nyeleti ya vurhonga! Pfhorototoo, ko fana na kwala hikuva a khoma la a 
tshika, a khoma lahaya a tshika ku kondza Hlamza a n'wi kavanyeta loko 
a ku: “U vile ni nkateko wo hlanganisiwa na mina. Loko u nga wu tirhisi 
nkateko lowu, ndza ku byela mina Hlamza, hambi wo pasa tidyondzo ta 
le henhlahenhla, loko u nga ri na wona masungulo yo tiva leswi wanuna 
a nga xiswona u ta fa u ri mbyana. Eka mikarhi leyi hi hanyaka eka yona, 
ku kuma zikan'we na ku hluva wanuna swi olove ngopfu,” ku hlamusela 
Hlamza a hlanurile zindzin' wana xo komba ntsako. 

“Xana wanuna ndzi nga n'wi kuma njhani?” Ku vutisa Nyeleti a nga ha 
ri yena loyi a nga ponisiwa ponii! 

“Xexo a ndzi xi teki xi ri problem hikuva ou ya mina leyi nga ndzi 
vuyisa tolweni yi na munghana loyi a nga na Benz. Ndza tshemba leswaku 
loko wo n'wi vona u ta fa hi yena hikuva u akekile a tlhela a va na nghohe 
yo vonikela naswona u tshama a ndzi konanisa leswaku ndzi n' wi kumela 
xilenda xo fana na wena,” Ku thathela Hlamza a lo nchaa, exikandzeni. 

“Loko a ri loyi u n'wi hlamuselaka ndzi ta kala ndzi n'wi pfumela hikuva 
xo veka xa bola,” ku vula Nyeleti a tsakile wonge hikona a swi thumba 
leswaku ndlela yo ya emunyameni yi lo hontloo, hi switsombe swa laha 
misaveni. Kutani hinkwavo va hleka va ri karhi va bula hi leti na letiya ku 
kondza va ya eku etleleni. 

Hakunene swa rivala a swi orhi ndzilo. Vhiki a ri helangi Hlamza a nga 
si kumela Nyeleti jaha lera munghana wa ou ya yena leyo famba hi Benz. 


Jaha leri a ri tiveka hi vito ra Xiburha xa Valoyi naswona a ri tirha eka 

Telkom kwale Polokwane. Leswi ana Nyeleti a ri mpama, a hlanganisa 
Kiburha nhloko lero loko swi n'wi pfukile a pfa a nyenga entirhweni a ta 
vona Nyeleti laha Turfloop. 

“Nyeleti wa mina,ndzi ku rhandza hi mbilu ya mina hinkwayo. U nga 
ndzi chavi hikuva ndzi xilebvu xa wena leswi ndzi nga te tani,” ku vula 
Xiburha hi ku tswontswa nhwana wa yena’ 

“Na mina ndzi ku rhandza hi mbilu ya mina hinkwayo wena Xiburha wa 
mina. Futhi a ndzi tikayeta ku dyela hi mhaka ya vuzalwana lebyi a ndzi 
lo byi khoma hi ncila. Namuntlha ndzi tsakile hikuva ndzi xi kumile xo 
wisisa mbilu. Hanyela mina Xiburha na mina ndzi ta hanyela wena ntsena 
hikuva hi wena Alfa na Omega embilwini ya mina. Loko vatolo va vule 
leswaku ku famba ka vonisa a ndzi ku vo tsheketa. Xana loko a ndzo ho 
va etikweni ra ka hina ra ka Mabakhwiri a ndzi ta swi vona leswi ndzi swi 
vonaka?” Ku hlamusela Nyeleti a tlhela a tivutisa xivutiso a lo mpfampfaa, 
endzeni ka Pajero ya muhlovo wa wasi a ri karhi a tshuvatshuva xilebvu 
xa Xiburha wa yena. 

“Nyeleti wa mina, a wu si vona nchumu ka ha ri mpundzu. Ndzi ta ku 
seta mina Xiburha naswona u ta tlhela u tiva tihodela, tiAventure na timotel 
hinkwato ta laha Xifundzeninkulu xa Limpopo. Mina ndzi xiburha xa 
wena na wena u nyeleti ya mina,” ku hlamusela Xiburha, mahlo ya yena 
ya ri karhi ya ku tatamatatamaa, hi ku tlunyiwa hi rirhandzu. 

Marito ya Xiburha ya nyanyule Nyeleti a kala a khanisa timhunti 
hikuva himpfhuka a va yena a nga si tshama a nghena eka tindhawu ta 
vuhungaselo to fana na leti a tshembisiwaka tona hi jaha ra yena. Hambi 
ti ri tikhonferense leti a ti nghenela hi ku va muyimeriwa wa kereke ya 
vona a ti nga si tshama ti khomeriwa eka swivandla swo tano. Endzhaku 
ka ku suriwa mihloti ya ntsako hi xincekana lexo basa paa, Nyeleti a 
vukarhile jaha ra yena a ri tswontswa, ivi a ku: “Ndzhombo wa rirhandzu 
ra wena wu tlhava xiviri xa mina. Xitshembiso lexi ndzi xi tweke xi huma 
enon'weni wa wena xi twala xi ri xitshembiso xo hluteka hikuva xi ndzi 
pfula mahlo lama a ma tikayerisa ku vona laha tshangava ra rirhandzu ra 
hina ri faneleke ku cheletiwa kona.” U vula leswi a ri karhi a fambafambisa 
tintiho ta yena enghangheni ya munhu wa yena. 

“Leswi ndzi nga swi kunguhata swi ta endleka vhiki leri taka hikuva 

na mali ya tinsuna ndzi tava ndzi yi tamerisiwile,” ku hlamusela Kiburha 
hi ku n'wayitela. 

Bulo ra vona ri fikile emakumu loko Xiburha a heleketile nhwana wa 
yena ekamareni ya yena kutani yena a tlhelela ePolokwane laha a ku ri 
na tindlu ta hinkwavo lava a va tirha eka TELKOM. Endzhaku ka masiku 
mambirhi lama landzeleke, Xiburha se a layichile tanihi n'anga hikuva 
mali leyi a yi vula mali ya tinsuna u yi tamerisiwile. Yena hi ntumbuluku 
a ri munhu wo rhandza vavasati a tlhela a kota ku va yenga na ku va pfala 
mahlo hi ku va yisa etihodela ta manyunyu. Lava a va tiva ngopfu vutomi 
bya yena va pfange no n'wi vula nkuzi ya ka murimisi hikuva a ri na 
khwayere ya swigangu leswi a nga swi nyiketela vana. Hambiswiritano, 
Nyeleti a nga xi tivi xiphemu lexi xa vutomi bya nghamula ya yena. Lexi 
a jinga a xi veka emiehleketweni ya yena hileswaku mutshiveri a nga va 
a ri na yena. 

A ku ri nkarhi wa xidyambu loko Xiburha a nghena ehodela yin' wana 
kwale dorobeni ra Polokwane. Leswi ana a ri munhu wa tihodela, a nga 
kalangi a nonoheriwa hi ku buka kamara leyi a nga ta yi tirhisa na Nyeleti 
wa yena. Ri lo na fika siku ra Weekend Malamulele, mbilu ya Nyeleti leyi a 
yo tshamela ku: “Hi ta vona hi swona,” yi wa hikuva leswi Xiburha a nga 
yi tshembisa swona swi vuye swi endleka. Kamara leyi a va rhurheriwile 
eka yona a yi ri yin'wana ya tikamara leti rhurheriwaka vamatwetwe 
va timali. Va lo na nghena eka yona, miehleketo ya Nyeleti yi n'wi 
nyika ntsako lowukulu lero a hetile ku tibyela leswaku evuton'wini 
bya yena a nge he pfuki a kumile nkarhi wa ku langutela xihamutana 
loko o tshika nkarhi lowu wa laha hodela leyi wu wunguka. Leswi ana 
a ra ha ri rirhandzu rintshwa, switshembiso swo xavelana swingwavila 
na swa mikhuvu swi endliwile ku kondza weekend yi hela, ivi Nyeleti 
a tlheriseriwa ekhamphasini hikuva a wu ri nkarhi wa swikambelo swo 
hambanahambana laha yunivhesiti leyi. Loko ndzo Nyeleti u xi tsarile 
xikambelo lexi ndzi nga va ndzo swi hundzeleta. Xikambelo hi xona xi 
nga tsala Nyeleti hikuva nkarhi wa vuhlayi bya matsalwa a nga ha ri na 
wona. A ta wu nyikiwa hi mani hikuva xikutekute xa yena na Xiburha se 
a xi tekile magoza ya vukari. 


Kunene mufamberi wa mpfula yi nela yena. Nyeleti u vuye a biha emirini 

kasi loko xi ri Xiburha, u lo na swi vonisa sweswo, o lurhela wonge u 
amukela xiyimo lexi Nyeleti a ri eka xona. Hi le tlhelo a lo khoo, ku lulamisa 
na hofisinkulu ya ka TELKOM leswaku a ya tirhela eka rhavi raTelkom 
ra le Gauteng hikuva hi kona laha muti wa yena a wu ri kona. Endzhaku 
ka mavhiki mambirhimanharhu xikombelo xa Xiburha xa Valoyi a xi 
pasisiwile. Hi lexiya Xiburha khatsaa, xi siya Nyeleti ya vurhonga yi ri 
hava wo yi khoma xikatla handle ka Hlamza loyi a ri mbangacona. 

“Nyeleti, masiku lama a ndzi ku voni kahle hikuva u tikomba wonge 
ku na lexi ku dyaka?” Ku vutisa Hlamza. 

“Wa tiva Sesi Hlamza, ku biha ka mina emirini ndzi nga tiyimiselangi 
hi swona swi ndzi dyaka,” ku hlamula Nyeleti, mihloti yi ri karhi yi 
tengatenga. 

“Hay' Nyeleti, sweswo ntsena! Ku biha emirini i nkateko lowukulu 
hikuva loko u nga sungulangi hi ku biha emirini xihamutana u ta xi kuma 
kwihi?” Ku vutisa Hlamza hi rito ro komba leswaku eka yena ku xurha 
nyimba a yi nga ri mhaka leyi wansati a fanerile ku tipandzisa nhloko hi 
yona. 

“Eka mina i nchumu. Xana tiko ra ka Mabakhwiri loko ro twa leswi ndzi 
humeleleke ri ta ndzi teka njhani?” Ku vutisa Nyeleti hi rito ro tsuva. 

“Xuu!” Ku tihlamarisa Hlamza a tlhela a ya emahlweni: “Kasi u munhu 
wa njhani wena u ngo rilela swo ka swi nga nyawuli, u tsan'wa ku khensa 
leswi nyoka ya wena yi nga khoma?” Ku vutisa Hlamza a vonaka a nga ri 
na ntwelavusiwana wa xiyimo lexi Nyeleti a ri eka xona. 

“Heyii, swa mina swa vava Sesi Hlamza hikuva ekaya va tiva ndzi ri 
muzalwana,” ku hlamula Nyeleti hi rito ro vohla. 

“Ixii, kasi vazalwana va tiko ra ka n'wina vona a va mithi xana?” Ku 
pitsula Hlamza. 

“A ndzi vuli swona sweswo Sesi Hlamza,” ku angula Nyeleti hi rito ra 
le hansi. 

“A wu vuli swona se leswi u swi vulaka hi swihi?” Ku vutisa Hlamza 
a tikomba a phirhiwa timbilu hi man'an'a lama se a ma sungula ku n'wi 
boxa endzeni. 

“Sesi Hlamza, mina a ndzi le ku mi n'an'iseni kambe ndzi siringiwa 


hi ku nyamalala ka Xiburha. Loko ndzi ya entirhweni wa yena va ndzi 

byela leswaku munhu yaloye u tlhelerile eka rikwavo naswona a nga 
lelangi munhu,” ku hlamusela Nyeleti a vekile mbilu ya yena ehansi tanihi 
rimpfani. 

“Na sweswo a hi nchumu hikuva u na tindlela timbirhi u nga ti land- 
zelaka. Yo sungula ndlela hi leyo tihlayisela khwiri ra wena u kondza u 
titshunxa kutani u tihlayisela n'wana wa wena. Ya vumbirhi ndlela hi leyo 
kulula khwiri leri ngo tshamela ku ku dyisa mbitsi hikwalaho ko chava 
ku hlekiwa hi swiphunta swa kwale Mabakhwiri wa kona,” ku ringanyeta 
Hlamza. 

Hiloko Nyeleti a ku whii, a nga hlamuli nchumu. Miehleketo ya yena 
yi thawuza yi tlhelela eka marito lama tata wa yena a nga tshama a ma 
vula loko a ku: “Ta kereke ha ti twa a ti bihangi kambe n'wananga u 
nga titoloveti ku tiba xifuva ku tlula mpimu hikuva wa ha ri na rendzo 
ro leha laha mbaleni wa misava leyi.” U te a ha dodombana na ntiyiso 
lowu a wu kumeke eka marito ya tata wakwe, yin' wana miehleketo yi 
n'wi siva hi tlhelo lerin'wana yi ri karhi yi nwi tsundzuxa marito ya 
vutindhundhuzeri bya yena lebyo tiva Hosi ku tlula vanhu hinkwavo 
ngopfungopfu tintangha ta yena; leti a pfa a ti vula Valebvu-A-Ri-Hundzi, 
Van'wa-Magondzweni na Vamatendzeni. Loko Nyeleti a ha lo ndzwii, 
exidziveni xa khwara leyi a yi beburisiweke hi Xiburha, Hlamza a ha yile 
exihambuke-lweni. U te loko a vuya a vheta a ta na mavonelo ya yena lama 
kumbexana a ma ta wisisa mbilu ya yena. 

“Leswi u ngo u chava ku hlekiwa hi swiphunta swa le tikweni ra ka 
n'wina, mina a ndzi ehleketa ku ku yisa eka n'anga leyi vuriwaka Mabvele- 
Ya-Mhisi. N'anga yaleyo a yi swi voni leswi swa ku kulula makhwiri. 
Kumbe u ehleketa ku ya yi kulula exibedhlele?” Ku vutisa Hlamza a 
tiyimiserile ku amukela nhlamulo leyi nga ta fambelana na ku yisiwa eka 
n'anga leyi a boxeke vito ra yona hikuva a yi ta n'wi xenula hi mali yo 
n'wi tisela khasimendhe. 

“Swi nga antswa loko mo ndzi yisa eka n'anga leyi mi yi vulaka hikuva 
exibedhlele ndzi chava ku hlangana na lava nga tshukaka va ndzi tiva 
hikuva khale ka mina a ndzi ri munhu wa tikhonferense. Ma tiva loko yo 
ndzi pfuna ndzi nga tsaka ngopfu,” ku hlamusela Nyeleti a vonaka a hlu- 


kurhekilenyana exikandzeni. 

“Mabvele-Ya-Mhisi a nge ndzi nyumisi, i n'anga ya mina ya khale. 
Ntsena swo lava zintshunzantshevele hikuva loko ho n'wi yela ximandla- 
mandla, mirhi ya yena yi ta ba makanyi,” ku hlamusela Hlamza wonge o 
va yena nyakwavi wa n'anga leyi. 

“Mali yi kona hikuva a ndzi jinga ndzi yi hlayisa leyo huma eka 
Kiburha lowa galachani,” ku hlamusela Nyeleti a fundzile marhama hi ku 
hlundzukisiwa hi mpingu lowu Kiburha a nga n' wi rhweza wona. 

“Leswi mazikela u nga na wona ka ha sale yini handle ko hubutela eka 
Mabvele-Ya-Mhisi?” Ku vutisa Hlamza. 

Hi matakuza ya siku leri landzelaka va vuyile va nghena endleleni 
va kongoma eka Mabvele-Ya-Mhisi. Mabvele-Ya-Mhisi loyi a tidzimerile 
ximutana xa yena exitandini lexi a xi longolokile na rihlampfu ra 
yunivhesiti etlhelweni ra vuxa. Hi ku vula ka Hlamza, vanhwanyana na 
vavasati va yunivhesiti leyi a va n'wi tshembile ngopfu loko swi ta eka 
ntirho lowo susa makhwiri hikuva a nga wu voni no wu vona. Va te loko 
va fika va kuma leswaku a yi ri mhaka ya direse xa koka hikuva a ku 
hume ku huma na vavasati va miti; lava a va nga ehleketeriwi leswaku 
na vona va nga vumba xinakulobye na ntolovelo wa manyala yonghasi. 
Hambiswiritano Hlamza u swi kotile ku khwenuta n'anga ya yena yi ko 
yi pfuna Nyeleti. Matlotlo ma nga matlotlo, mahlungu lama nga nyikiwa 
Nyeleti a ya nga ri wona yo fambelana na ngati ya yena. Ematshan'wini 
yo tirha ntirho wa nkululo wa khwiri, wona a mo kukumuxa khwiri ri 
ku mbuxuu, wonge i ra mbhongolo leyi nga qumbhisiwa hi tintoma. 
Ekusunguleni Nyeleti a ehleketa leswaku mati i matsongo kasi ma le ku 
tateni ka magova na milambu. Hi loyi Nyeleti no famba a nga ha swi koti. 
Xa yena a ku ri ku tatamatatamaa, ndhawu yin'we hikuva milenge a yi ala 
ku n'wi tlakula. Loko se a ya yisiwa exibedhlele, a ko va ku hetisa nawu 
hikuva khwiri a ri vambekile ri helela ri lo salela ntsena hi ku buluka. U 
lo na fika exibedhlele, a nga si timeka na ndzhwalo wa yena, a hahama a 
ri karhi a ku: “Yoo! Ndzi tiborisile mananoo! A ndzi kululela yini khwiri 
minoo!” Ku va loko a xi khalutile lexo siyela vatswari va yena mikelukelu 


yo etlela va ntluntlamile. 

byi ri vuweluwelu bya ku hela ka n'hweti. 
D na un'wana mutirhi a tamerisiwile 
swa nyuku wa yena. Doroba ra Joni hinkwaro a 
ri hlaseriwile hi vumakamaka bya vusokoti lebya 
ntima na lebyo basa. A ku yiwa hansi na le henhla 
kambe lexi a xi hlotiwa a wu ta xi byela hi mani 
hikuva un'wana na un'wana a gingirika hi xihu- 
luhulu wonge u lo tshembisiwa dzovo ra yingwe. Ri 
te loko dyambu ra zimumu ri sungula ku gangana na 
tin-tshava ta migodi, tinhongani leti a ti ri eminkhu- 
byeni yo hambanahambana ti sungula ku tlhelela 
laha mimpfimba ya tona yi nga sala kona kambe 
ku sarile laha na lahaya laha mabulo ya vuhuza 
na ya vunsulavoya a ma ha twala kona. Loko u ri 
xitaxifamba, a wu to pfanga no ehleketa leswaku u 
fikile eka Byandlani-Huku-Y0-Fa-Hi-Mafurha kasi 
a hi kona naswitsananaa, hikuva hi nkarhi wolowo 
mikuku a yi ri eku byabyeni etihodela letikulu ta 
laha Joni, ngopfungopfu eka hodela leyi a yi dumile 
ngopfu hi vito ra Madyisa. Hodela leyi a yi simeki- 
wile exivindzini xa Hillbrow naswona yi thyiwile 
vito lera Madyisa hikuva a yi taleriwile hi vatirhi va 
Vatsonga. 

Nkarhi a wu ri awara ya nhungu ya zidyambu. Hodela leyi a yi lo 
mbuxuu, yi xurhile hi vanhu va tinxakaxaka. Laha ku nga na vamatwetwe, 
swikengewu, swibvinyinga, swinkononkono, swimhungu na tinxaka 
tin' wana ta swibejula leswi a swi hundzurile hodela leyi puwa ra manyala. 
Leswo a ku nghenile ndzeyani eka hodela leyi a swi nga kali swi lava 
ku hlahluveriwa hikuva a yo cekee, hi pongo ra vatswatsi na tindzumulo 
leti a ti phika vukhomba byo ba nenge kasi hi le tlhelweni rin'wana a 
ku tshwa vumbvatembvate byo vitana tibiya zikan'we na mabyalwa ya 
tintambhu lama nwiwaka ngopfu hi tin'anga ta Xintu. Hi nkarhi wolowo 
pongo a ri tekile magoza ya vukari; ku nga ha lunghi nchumu hikuva a 
ku tshwa rito ku sala ririmi. Lowu hi wona nkarhi lowu Kayela Mabulele 
na Vhakisa Nkuna; majaha ya le Diepkloof Extension, va nga nghena ha 
wona laha hodela. Va lo na nghena, va tirhurhela eswitulwini leswi a swi 
simekiwile emakorhweni ya xivandla lexi vuriwaka Ladies Bar. A va ha 
dyangi nkarhi handle ko byi vitana hi mavito ya byona ivi byi ta ku mfuu, 
etafuleni ra vona. Hi le tlhelonyana ka tafula ra vona, a ku tshamile ndhwe- 
ndhwe ya vabvana. Vabvana lava a vo tshamela ku tikhohlorisakhohlorisa 
hikuva hanyelo ro khoma vavanuna hi swipesu swa majazi a ri va nghenile 
engatini. 

“Avuzeni vabuti hambileswi hi ng mi tiviki hi ngo hlangana hi ku 
chevha,” ku xeweta Salva; loyi a vonaka a xile ngopfu exikandzeni ku tlula 
humbi hinkwayo leyi a tshamile na yona. Hi nkarhi wolowo Kayela na 
Vhakisa va tiendla van' wankhwidyana-majenje-yo-ka-ya-nga-lumi hi ku ka 
va nga tekeli enhlokweni marito ya Salva. Ku lo na mbvungunya nghoma ya 
Elias Baloyi na The Mamba Queens, swi hatla swi tikomba leswaku ya ka 
njhobyana na ya ka ngubyana ti hlanganile ti nga tivani. Salva; loyi xitulu 
xa yena a xi khigeterile xa Kayela, o vheta a ku thamuu, a ku voko ra 
kayela gii, a n'wi kombela leswaku va saka swin' we. Ekusunguleni Kayela 
a khonondhakhonondhanyana kambe endzhaku ka loko a khumbiwile hi 
xifuwa xa Xalva swi hatlile swi tikomba leswaku matimba ya wansati ya le 
maveleni. Ni leswo lwelwelwe ra vanhu ri tiheleketa evurimbeni bya neta 
eka rona a yo na xi ya. 

Va sakile nkarhi wo leha hambileswi Kayela a pfa a jila xikan'we no pfa 


a rhikinyela swikunwana swa Salva. Leswi a va ombanisile xiswona loko 

va ri karhi va saka, vahlaleri a va pfanga no ehleketa leswaku va le ku 
sulaneni ka minyuku hi swikandza swa vona; leswi hi nkarhi wolowo a 
swo kokololoo, hi ridzukidzuki ro vangiwa hi ntalo wa vanhu. 

“Ntsako wo fana na lowu wu ta kan'we elembeni,” ku hlevetela Kayela 
endleveni ya Salva a ri karhi a ba mabangi ku komba leswaku u lumiwile 
hi ngoma ya vutshelwa. 

Haa, suka man'! Salva u lo na twa marito ya Kayela o vheta a saka hi 
rivilo, tinghitsi na xihuluhulu lero ziburukwana xo koma lexi a xi tatile 
hi switshamo swa makwembe, katsananaa, zi n'wi hlamurile hi ku mpfap- 
farhuka hi le zikarhi. 

“Nyan'waka hi ta kala hi cina na tinghoma ta Kigaza,” ku tivika Salva 
a ri karhi a mpakuta musi wa fole leri a ri tlhomile etlhelo ka nomo. Fole 
leri a ri humesa papa ra musi wo dziva wu tlhela wu nuha hikuva a wu 
hlanganile na nkahelo wa manghumbu zikan'we na xinghema xa yena xa 
ntumbuluko. 

“Kasi a wu yi tivi nghoma leyi?” Ku vutisa Kayela hi rito ra nhlevetelo 
wa le henhla a ri karhi a ndziwuluta xisuti xa Salva xi salela ro ndziwii, 
wonge i xindziwandziwani xa mati ya le saveni hi nkarhi wa mpfula ya 
Makundzumula. “Le ka hina eDiepkloof ho dya yona nghoma leyi,” a tiyi- 
sisa hikuva tinghoma ta Xigaza a ti rhangisile emahlweni. 

“A hi pfi hi kokanyana moya,” ku kombela Salva, a tiphoxongapho- 
xonga xikan’'we no tiphodaphoda milomu hi mafurha. 

Va lo na heta ku wisanyana, Salva a tlhela a omba Kayela hi le henhlan- 
yana ka nkava, a n'wi honokela a nga copeti no copeta ku komba leswaku 
nkarhi wo nyumanyumela wanuna tanihi vabvana va le matikoxikaya a 
nga na wona naswona a nga thusiwangi hi wona. 

“U ngandzi manyi bya khakhan' wa,” ku vilela Kayela a bile vulundzu- 
lundzu bya mahlo wonge i jaha ra Mubunu loko ri swayiwile timbambu ta 
xihoncana lexi nga rimbiwa. 

“Kambe ku saka ka hina ku nga hela ku nga boxangi ndzima?” Ku 
vutisa Salva a ha honokile. 

“Kasi hi tihi leti u taka na tona hikuva mina ndzo tisakela-njhe?” Ku 
vutisa Kayela, a vonaka a neriwile hi xihangu xa ririmi ra tinjanganja ta 
laha Hillbrow. 

Salva u lo na tlhaviwa hi xivutiso lexi, a yima leswo saka kutani a 
fambafambisa xandla xa yena exingawini xa Kayela hindlela yo n' wi tsun- 
dzuxa leswaku wanuna a nga fanelangi ku biwa hi xipiringi loko a langu- 
tanile na munhu wa xisati. 

“A ndzi ku kumbe wa ndzi rha...?” Ku vutisa Salva a lo honyohonyoo, 
leswa mahlo ya yena ya malundzulundzu wonge u le ku koxeni ka xuma 
xa mubejo. 

“Ku yini?”Ku vutisa Kayela hi rito ro komba leswaku u ti khomela 
ekule timhaka to gangisiwa hi wansati; loyi nakona a ngo sungula ku n'wi 
vona. 

“Xii...iii!” Ku hlamala Salva a helerile hi ku hlamala. “Leswi u ngo 
vemba ehansi ka miehleketo ya mina, xana a wu ndzi kumi laha ndzi yaka 
kona?” Ku vutisa Salva a tshunetile milomo ya yena leya mahimbiri layo 
vangiwa hi swinkopfana emagebegebeni ya Kayela. 

Tanihi rivilo ra gama loko ri bvunga xiciwana, Salva u phatile marhama 
ya yenaatswontswa Kayela hi vuntswontswi byo dzika. Loko ku ta humelela 
leswi, Kayela wa vanhu a nga ha tikoti hambi ku ri ku titiva. Mahlo ya 
yena a mo xeluxeluu, hi ku kayivela xikan'we no kayela leswi ntukulu 
wa Buruku-A-Byi-Hundzi a endla swona hi titiho ta yena enghangheni ya 
ringhala ra yena. Hakunene Kayela mbuya a ri ekhombyeni ro vangeriwa 
switshetshela hi xikhongolotana xa nsindziso. 

“Se ndza ku twa kambe u vula leswaku a wu tekiwangi leswi u nga 
te tani?” Ku vutisa Kayela a debyisile milomo wonge va lo dya va n'wi 
tsona. 

“Ku ta ka mina laha hodela leyi ndzi nga ri na ou i nhlavutelo leyikulu 
ya leswaku ndzi yimile hi nenge wun'we,” ku boxeketa Salva hi rito ro 
xala ntiyiso hikuva a ri na nuna wa xindzendzele loyi a nga n'wi siya a lo 
lakahlaa, emukhukhwini lowu a va tshama eka wona eKliptown. 

Loko Kayela na Salva va ha ri eku gangisaneni, a ku ri khale Vhakisa 
a qomiwile hi Vusiwana Makoxa hikuva Vhakisa a nga ri vondlo tanihi 
Kayela loko swi ta eka mhaka ya vugangu. Eku heteleleni Kayela na Salva 
va yile va ya tshama etafuleni leri Vhakisa na Vusiwana a va ri eka rona. 
Hiloko Kayela a sungula nakambe ku xavetela mabyala hindlela yo komba 


leswaku loko a ri yena byi ta kala byi n'wi vula n'wina. Hakunene byi 


96 | Ndyelo ya Vafi | Ndyelo Yi'nwe 


karile byi n'wi vula n' wina hikuva loko va ya huma ehodela leyi, Kayela 
wa vanhu se a tipimela switarata hikwalaho ko pyopyiwa. Loko hinkwavo 
va ya hetelela hi ku ya nghena emovheni wa Kayela, nkarhi lowu tind- 
lopfu ti hlambaka ha wona a wu nga ha ri ekule. Byalwa byi nga byalwa, 
nileswaku ku yiwa kwihi futhi na un'we wa vabvana lava a nga lavi na 
ku tivutisa hikuva hanyelo lero tano, hi rona a ri va pfuneta ku singilela 
mindyanguvito ya vona. 

“Vusiwana!” Salva a khwenuta Vusiwana. Phela tiou leti ta ndzi 
“vhayela.” Kumbe a wu wu twi ndzhumba lowu twalaka laha ndzeni ka 
xilo xa maxangu?” a vutisa, a ri karhi a fambafambisa voko leri a ri hun- 
dzurile rimbarila enhlaneni wa Kayela wa yena. 

“Futhi u nga swi hlayi hikuva leswi biwaka laha ndzeni ka muchini 
lowu swi pfanga no ndzi hlanganisa nhloko,” ku seketela Vusiwana a ri 
karhi gigela zikan' we no encenyeta marito ya nghoma leyi a yi twala yi 
huma eka CD leyi thlomiweke. 


1” 


“Ngolo ya kona na yona a wu yi tshamelangi man'!” Ku bombisa Salva 
wonge ko va khale a byi rhikinyile no byi rhibinya vukati bya le Diepkloof. 

“M'fo! Phela u lo tirila la ka muchini lowu. Kilo lexi i ndzhumba man’! 
Kasi a wu xi twi loko xi bonga?” Ku vutisa Vhakisa. 

“Yhaa, ma swi kota ku tlanga hi marito buti Vhakisa,” ku vula Salva 
a ri karhi a ba vunkhwinkhwinkhwi bya xinhwana xa ntlimbeleto wa 
mahlekelo ya Xilungu. 

“Phela siku ndzi nga xava xikepe lexi, ku hlamarile na vamatwetwe va 
Valungu hikuva a va nga tshembi leswaku na hina Vantima ha swi kota ku 
tlangela ehenhla ka muchini wo fana na lowu. Ivile laha Soweto ku vona 
vuchazichazi bya wun’wana wo fana na lowu swi nga va swi hlola,” ku 
hlamusela Kayela hi vuxisi byo lava ku khelela timakisi eka munhu wa 
yena. 

“Mina ndzi lo vheta ndzi swi vona ndza ha nghena leswaku ka fiwa laha 
ndzeni ka muchini lowu,” ku thathela Vusiwana a tivukarherile Vhakisa 
wa yena. 

Hi nkarhi wolowo Kayela a nyanyukile wonge i mukon' wani loko a ha 
ku kandziya xihlangwa. U lo na twa marito yo bumabumela xikepe xa 


yena, o ngheniwa hi manyunyu lamo fana na ya xitsotso lexo bebula nuna 

xi tsan'wa n'wana. Hi loyi Kayela a chayelaka xikepe xa yena hi voko 
rin'we hikuva lerin' wana voko a ri pangile exikarhi ka mavele ya Salva 
wa yena. Laha xivindzini xa doroba, Kayela a hingakanya swikoweto swo 
tshwuka, swa xitshopi na swa rihlaza wonge hinkwaswo ka swona a swo 
va na ntirho wun'we lowu ngo tiviwa hi yena na xikepe xa yena. Va te 
va ha ku heta doroba se va kongoma eSoweto, Kayela a humesa CD leyi a 
yi ri ku mbvungunyeni ivi a tlhomela yin' wana leyi a yi n'wi hlanganisa 
nhloko ku tlula leyi a yi suseke. 

“Buti Kay (Kayela) mina a ndzi wu tolovelangi movha wa rivilo 
ronghasi!” Ku tivika Vusiwana hi rito ro kombela ntsetselelo. 

“U nga kali u chava sesi hikuva xikepe lexi xi na milenge leyi damarhelaka 
misava tanihi milenge ya sekwa leri nga mitha,” ku hlamusela Kayela a ri 
karhi a hlekelela wonge i matsune wa nkawu loko a gangisa nkati. Salva 
na Vhakisa va hleka wonge a va nga hleki leswi Kayela a nga swi vula 
kambe va hleka vutoya bya vusiwana. 

“A ndzo kumbexana,” ku kumbetela Vusiwana, a vonaka a ha lo swee, 
endzeni ka xidziva xa nchavo. 

“Tshiketa ku kumbetelakumbetela u vona ta wena na ou ya wena kwale 
ndzhaku!” I Salva a hawuza Vusiwana. 

“Ndzi swi twile Salvoo! Kasi ku tivika i xijoho va ka hina?” Ku vutisa 
Vhakisa hindlela yo konyolola. 

“Hayi, hayi, hayii! Man'an'a a ndzi ma lavi laha xikepeni xa mina!” Ku 
nghenelela Kayela a kiringile wonge a ngo kandziya xilepulana xa tibiriki 
leswaku a chicha vabvana lava va sala va phika ta vukhomba bya vona 
yena a nga ha ri kona. 

“Matlhari ehansi he m'fo. Loko va ri vanhu vo huma emitini va ku 
twile,” ku xavelela Vhakisa kambe a nga hlamuriwangi hi munhu. 

Ku tilondla ka Vhakisa ku lo vheta ku tota viriviri exilondzeni hikuva 
muchini wa Kayela se a wu dya hansi hi rivilo ro tlula na lera n' watlulandlela. 
Kayela u hetile xinkadyana a nga hlamuli kumbe ku vulavula xanchumu. 
Xa yena a ku ri ku kandziya furha ri helela a pfa a tlhava Salva hi khisi kasi 
mbuyangwana a tivangela halakavhuma hikuva nghomondhela ya comela 
na leyo tswontswa Salva a ti hlanganile ti nga tivani loko lexa muchini wa 


yena yi sungula ku hundzuka mavala. U te hi yena u tshama a swi vonisa 

xisweswo, kasi u ta xi swaya hi matimba ya yena hinkwawo, nkarhi lowu 
na xona a xi tiyimiserile ku vuya hi matimba ya xona hinkwawo; xi ri 
karhi xi hlamusela hi vutsherhetsherhe na hi vundzundzandzundzi bya 
xona leswaku ndlela yo ya fika exipalweni xa vutomi a yi vhikeki. 

“Se u ringeta ku endla yini leswi u ngo ndzi khina mavoko?” Ku vutisa 
Kayela hi rito ro hokoloka. 

“He m'fo hatlisa u jikisa vhilwa phela laha hi yaka kona hi le vuhelwa,” 
ku huwelela Vhakisa a chuhile lero na byalwa lebyi a nga byi kukutlela 
se a byi hahile. 

“Mananooo! Ndzi file minooo! Hambi a ndzi ya kwihi minoo!” Ku 
kalakala Salva loko muchini wa Kayela wu ri karhi wu punyapunya tanihi 
hi nkuzi ya nyikiri loko yi hlaseriwile hi ntlhambi wa mabawa. 

“Buti Kay, kasi ku humelela yini?” Ku vutisa Vusiwana hi rito ra xirilo. 

“Tshama ehenhla ka tibiriki kasi swi lo yini u ngo pfumela ku rhangeriwa 
hi ntswele?” Ku hokoloka Vhakisa a ri eku damurhuteni mavoko ya Salva 
lama a ma ri ehenhla ka mavoko ya muchayeri. 

“Mananoo! Ndzi file minoo! 

“Yooo! Hambi a ndzi ya kwihi minoo!” 

“Yuwiii! Ndzi tipetile mhaneee!” 

“Ndzi nge fis...swo.. minaaa! 

Lama a ma ri marito ya migingu lama a ma twala endzeni ka xipandza- 
mananga xa Kayela. Leswo i mani a vula leswaku a nge fisi swona leswi 
kumbe loyi a vula leswaku hambi a ya kwihi, loko a ri mina ndzi nge mi 
byeli hikuva ku hemba a hi mafurha. Xi lo na tshula mukapa wa vumbirhi 
xipandzamananga lexi, swi vheta swi va erivaleni leswaku xi tilulamise- 
rile ku dyisa vambuyangwana maxonje ya le midorhweni. Xi sungurile 
hi Salva xi nwi hlanta a ya ku kwale tshakwini ra riwele gangatsalaa! 
Nhloko ya yena yi tlupuka zikan' we ni ku khehleka hi le xikarhi yi huma 
swiphambati swimbirhi leswi a swi lo hlikii, hi tindhendhe ta byongo na 
ngati. Ku va loko n'wana wa vanhu a tsandzekisile xisweswo ku ya sula 
ntanghu ya jaha leri a ri n' wi tshembisile ku n'wi bodza. Lowa vunharhu 
mukapa wu peperhile Vhakisa na Vusiwana na vona, tanihi Salva, va ya 
fika etshakwini ra riwa va ku vungavungaa, va nga ha titivi na timhaka ta 


vona hikuva leswi a va vokotsisa xiswona, a swi nga hambanangi na leswi 

talaka ku endliwa hi mbyana leyi nga khomiwa hi rihuhu. Lowo hetelela 
mukapa a wu susa xivindzi xa munhu wu ya xi veka enkolweni hikuva 
xipandzamananga xi hetelerile hi ku yima hi lwangu ra xona, xi tlhela xi 
khoma ndzilo wa malangavi yo yelana ni lama voniweke elembeni ra ku 
tshwa ka Hiroxima na Nagasaki. Ndzilo lowu hi wona wu nga rimba miri 
wa Kayela wu salela ro oma wu ku maa, wonge i xikwavi. 

Hinkwaswo leswi swi humelerile hi nkarhi wa ku ringana na wa ku 
copeta ka mahlo. Loko ku ya fika maphorisa ya Masipala wa Joni, swo tala 
a swi onhekile khale. 

“A hi tsutsumeleni lahaya ku vonakaka malangavi ya xivavula!” Ku 
lerisa Mawila,yena ndhuna ya maphorisa exitichini xa Moroka. 

Hi nkarhi wolowo xileriso xa yena xi qhavuleriwa ku ri hava na phorisa 
na rin' we ra mhamba leri a ri tikomba ri ri na nkolo wa thyaka loko swi ta 
eku xi landzeleleni. 

“Ma yi vona mihlolo va ka hina!” Ku huwelela Mawila hi rito ro tlukuka 
ri lo hemuu, hi ku hlamala hikuva u hlanganisiwile hi swiphambati 
swimbirhi swa nhloko ya munhu leswi a swi lo gangatsalaa, esaveni. 

“Ndzi le ndleleni yo ta ku vonisa mihlolo leyi u yi vulaka wena m'khulu,” 
ku angula Fokisi; loyi a ri xandla xa Mawila. U angurisa xileswi a ri karhi a 
phendlaphendla swijanana swa minga a kongomile laha m'khulu wa yena a 
ri kona. U te a nga si fika no fika o hlanganisiwa hi ntsumbu lowu a wu lo 
lakahlaa, ehenhla ka swintshintshi swa mavungu. Ntsumbu lowu a wu ri 
wa munhu wa rimbewu ra xisati hikuva mavele ya wona a ma vembile ku 
sukela ensingweni ya wona ma hetelela hi ku ya tinekanekela ematlhelo ya 
xidyelo xa yena. Tlhandlakambirhi, ntsumbu lowu a wu pfumala nhloko. 
Hiloko Fokisi a ku na tona tlevelelee, hikuva xiyimo lexi a kongomanile 
na xona a zi n'wi hetile ku vila. U te a ha lava ku huwelela m'khulu wa 
yena a n'wi vikela mihlolo leyi a hlanganeke na yona, rito ra m'khulu wa 
yena ro ta ri lo nguree, ri n'wi tivisa hi ta swiphambati swa xipalapala xa 
munhu lexi nga tlupuka emirini. 

“Swi ri ntsumbu lowu nga haleno hi wona n'wini wa swiphambati 
sweswo,” ku angula Fokisi a ri karhi a vudyavudyeka hikuva himpfhuka 
a joyina ntirho lowu wa vuphorisa, a nga si tshama a hlangana na mihlolo 


yo fana na leyi. 

“Vakulu va vanhu! Yaleyo mihlolo ya antswa hikuva vini va yona va 
swi khawurisile khale swa vutomi. Haleno ndzi nga kona ku na van' wana 
vambirhi va kololaka hi mikololo yo vabyisa na Sathani hi byakwe,” ku 
huwelela Tlhaveka loyi a ri ehansi ka Fokisi loko ku landzeleriwa swiyimo 
swa le mitirhweni ya vona. 

Mawila u lo na twa xirilo xa Tlhaveka, o vheta a huwelela Fokisi leswaku 
va ya n'wi pfuna hikuva loko ti ri ta ntsumbu na swiphambati swa wona a ti 
ta voniwa endzhaku ka loko va sungurile hi ku pfuna lava va ha tsakulaka. 

“Tlhaveka, Tlhaveka, u nga suki laha u nga kona hikuva hi le ndleleni!” 
Ku huwelela Mawila hi rito ro tlhandluka. 

“Ndzi nge suki naswitsananaa, m'khulu,” ku hlamula Tlhaveka. 

“Kasi ndzi le kwihi? He Kayela wha nga ndzi xavela ximehlwana ndzi 
ta ku xi vhaa, xi ta ndzi ntlhantlha ngati!” Ku jamukajamuka Vhakisa 
wonge a nga ha ku twi ku khazamula ka timbhetswana leti nga hohloka ti 
tlhavetela lusu ra yena. 

“Yoo! Yoo! Mananoo! Ndzi file minoo! Vungundza bya Salva byi ndzi 
petile nhloko minoo!” Ku cangayila Vusiwana a ri karhi a phiba mihloti 
kasi hitlhelo rin' wana nyonga ya yena a yi konyomukile lero ku hanya na 
ku fa a swi hundzukile nchumu wun'we. 

Fokisi na Mawila va lo na fika laha Tlhaveka a va yimerile kona swi 
vheta swi tikomba leswaku ntirho lowu a wu va languterile a wu nga 
hambanangi na lowo yevula nghayinghayi ya ndlopfu hi xikaringana lexi 
nga hetiwa vukari hi nkurhe. 

“Yuwiyuwiyuwii...! Ma ndzi pfatlanya vanyakhandle ndzinaa!” Ku 
vovola Vhakisa loko vavanuna va Kikwembu va ri karhi va n'wi hlenga. 

“Matlhari ehansi. Hina hi vapfuni va wena,” ku khongotela Mawila 
hi rito ra ntwelavusiwana kambe Vhakisa a nga lavi ku twa no twa ham- 
bileswi a nga hetelela hi ku latiwa evheneni ya maphorisa a file rito. 

“Yoo, Mananoo, mi ndzi endla yini minoo! Kasi ndzo va wansati ndzi 
ri ndzexe minoo!” Ku kalanga Vusiwana hi rito ra vuharhi byo komba 
leswaku swikurufu swa byongo bya yena se swi wachukile. 

“Miyela tati! Hina a hi vanyamphiji kambe hi ringeta ku ku pfuna,” ku 
hlamusela Fokisi a tipfarile tinhompfu hikwalaho ka xinghema lexi a xi 
katsanile na manghumbu ya vuputsu lebyi Vusiwana a nga byi tsitsingela. 

“Nhloko yaku! U ndzi pfatlanyela yini mavele loko u nga ri nyamphiji?” 
Ku vutisa Vusiwana, rito ra yena ri sakela ehansihansi ri hlavutela leswaku 
matimba ya yena se ma vutliwile hi ngati leyi a yi dzwururuka hi ku 
vorota hi le rihlangutini ra le hansi ka xinhene. Tanihi Vhakisa, na yena 
Vusiwana u ngengemisiwile a ko a ya latiwa evheneni. 

“Hey! Byalwa byi na tinxangu ta byona. Phela hinkwato tinkuveri leti 
to nuha ti ku mbvee, hi byona lero ndza tshemba leswaku mhangu leyi i 
mihandzu ya byona,” ku ringanyeta Fokisi, a dzungudza hloko. 

“Sweswo swa boha. Phela mikarhi yo tala lomu magondzweni hi 
khomisiwa xivixivi hi vachayeri lava dyeke dleke,” ku tatisa Tlhaveka. 

“I ntiyiso wo helela lowu mi wu ringanyetaka kambe hi nga si tsutsu- 
misela tinkuveri ta hina exibedhlele, a hi landzeni ntsumbu lowuya wa 
mangava!” Ku lerisa Mawila. 

“Swona hi swona m'khulu kambe hi fanerile ku sungula hi hlometela 
loko ku ri hava tinxangu tin'wana endzeni ka golonyi leyi nga khoma 
ndzilo leswaku na rhipoto ya hina yi ta tshamiseka,” Fokisi a boxeketa eka 
ndzima leyi a yi ta sala yi nga jekuriwangi. 

“Yhaa, wa tiva miehleketo yoleyo a yi ndzi bile xifuva!” Mawila a 
amukela xihoxo lexi a lavile ku xi endla hi mbilu yo basa paa! 

“M'khulu! Mina a ndzi nga kongomisi mavulavulelo ya mina eku mi tlha- 
ndlekeni xitluka,” ku hlamula Fokisi, a tilondlile wonge u tivona nandzu. 

“A wu le ku ndzi tlhandlekeni xitluka he Fokisi! Leswi u swi vuleke i 
rhambu ra mhaka hikuva ntirho lowu wa hina wu lava ku bombisana hi 
miehleketo yo fana ni leyi u teke na yona,” Mawila a dlayiseta vuamukeri 
bya yena bya vutlhari lebyi a byi voneke eka xitsundzuxo xa Fokisi. 

Hinkwaswo leswi va nga twanana ku swi endla swi vuye swi endleka 
hambileswi va nga tsandzeka ku longa ntsumbu wa Kayela lowu se a wu 
hundzukile makala. Hi nkarhi wo ka wu nga heti mbilu vhene ya vona a 
yi lo yima yi ku tshekee, ewadini yin'wana ya xibedhlele lexi vuriwaka 
Chris Hani. Ntsumbu wa Salva wu phutsaphutsiwile kutani wu ya fumbiwa 
laha yin' wana mitsumbu a yi fumbiwile kona. Vhakisa na Vusiwana va 
amukeriwile emalakanini ya vuongori va ri karhi va konya ro hetelela 


hikuva ndyelo ya vafi a yi tikombile leswaku i ndyelo yin'we. 

NI” a yi omile ku kotisa rhambu leri nga 


tsandza matsune wa mbisi ku ri kutsa. Ku 
pfumaleka ka mpfula a ku tsekatsekisa timpfalo 
ta vaakatiko va tiko ra ka Nyavana va pfanga 
no ehleketa leswaku Siku ra Malakiya ri le ku 
xungeteni ku va endzela hi nyama. John Mthembi 
a ri un'wana wa vaakatiko. Yindlu ya yena a yi 
langutile evuxeni. Yindlu leyi a yi se yi namarherile 
emalakeni ya vanhu lava a va n'wi tiva na lava a 
va twile hi ta yona hikuva a yi akekile tanihi ya 
xitsutsu xa Mulungu. Kasiloko a ri n'’wini wa yona 
a komile a tlhela a va na miri wo tika lowu a wu 
tikomba wonge wu kalala xinhlokwana xa yena lexo 
tlhela xi voyamela etlhelo wonge u lo suleka nhamu. 
Handle ka xisolo lexi xa nhloko, John a ri wanuna 
wa miehleketo yo enta yi tlhela yi tontswa wonge i 
mutwa wa muqokolo. Loko a te wa miyela a wu ta 
ehleketa leswaku o va ximhumhu kambeloko a kala 
a ahlamisa nomo wa yena, a balesela marito ya risima 
hikuva a ri n'watindzimi. Nsati wa yena a tiveka 
ngopfu hi vito ra Munene hikuva a nga ri na swona 
swicele swo fana na leswa malolo lamo tshamela 


ku tata mavito ya vanhu emilon'weni ya wona. 

Munene a ri mana wa Basani loyi na yena a ri gingiri 
tanihi mana wa yena. Hi xiyimo Basani a ri na miri 
wo ringanela, ntlhohe wa le xikarhi, nhompfu ya 
Xinghezi yi nga ri yona leyo patlalala exikandzeni 
na marhama ya swihlekisa vayeni. Hinkwaswo leswi 
a swi ambexa vumbhuri lebyi vatswari va yena a 

va tinyungubyisa ha byona. A swi teka tin'hweti 

to hlaya vatswari va yena va ri karhi va swi tiva 
leswaku n'wana wa vona a ri na makungu yo 
tekana na Ned Mazivuko. Va ka Mazivuko na vona 
a va komberile leswaku varhandzani lavambirhi 

va endleriwa nkhuvo loko nkarhi lowu va nga ta 


hlomisana ha wona wu fikile. 


A ku ri'ndzhenga wa siku ra Ravuntlhanu loko Ned a endzela Basani. Loko 
a fika u kumile jaha ro huma etikweni ra ka Valoyi leri a ri tiveka ngopfu 
hi vito ra Nhlanhla. Jaha leri Nhlanhla a ri ri mudyondzisi exikolweni xa le 
henhla lexi a xi vuriwa Twarisani kambe a ri suka ri ri eka Valoyi masiku 
hinkwawo. Ku fika ka Ned emutini wa Mthembi u kumile Nhlanhla na 
Basani va nyuperile emasofeni ya mavayivayi va ri karhi va dya mabulo hi 
ku nyiketana hikuva a va nga tshamangi kusuhi na kusuhi.Kasi ntiyiso a 
wu ri wa leswaku Basani u lo na vona xichazi xa Ned, o vheta a tlakuka 
laha a tshamile kona na Nhlanhla a ya titshamela ekulenyana na yena. Loko 
Ned a tshinelela ku fika erihlampfini ra muti, Basani u hleverile Nhlanhla 
leswaku a vulavulela hansi naswona u fanerile ku ambala xihuku xo komba 
xichavo eka Ned hikuva handle ka swona Ned a nga va ehleketelela 
swin'wana. 

“A hi vulavuleli ehansi hikuva mabulo ya hina siku rin' wana ya nga 
boxa tindleve ta Ned ya nyokovela ya ya tsekatsekisa rimitsu ra nsinya wa 
ntshembo wa yena eka mina,” i Basani a tsundzuxaka Nhlanhla hi rito ro 
hlevetela. 

Kunene Nhlanhla wa vanhu u pfarile nomo a tiendla n'’wankhwidyana- 
jenje-ro-ka-ri-nga-lumi loko Basani a ri eku hlanganiseni jaha ra yena. 


“Ndzawini Basi!” Ku ndzawuta Ned a ri karhi a n'wayitela. 

“Ahee! Hawuu! Hi wena Ned? A hi ngheni hala,” ku hlamusela Basani a 
kombetela laha Nhlanhla a rhurheriwile kona. 

A nga si nghena Ned u sungurile hi ku sulasula tintanghu ta yena 
esangwini leri a ri andlariwile eswikunwaneni swa xihukuva. Endzhaku 
ka sweswo u bile magoza mambirhimanharhu, ivi a hetelela hi ku bodhlo- 
mela esofeni ra manyunyu leri a ri langutisile enyangweni. Basani yena 
u fikile a tshama eka leri a ri langutanile na leri Nhlanhla a tshamile eka 
rona. Endzhaku ka xinkadyana Basani a tivula leswi a nga swona eka Ned 
emahlweni ka Nhlanhla, a hetelela hi ku tivula leswi a nga swona eka 
NHlanhla emahlweni ka Ned. 

“Avuxeni Ned murhandziwa! U pfukile xana?” ku pfuxela Basani a ri 
karhi a rhalarhalisa mahlo lama a ya tikomba ya ri xidziva xa nkambisiso 
wa loko mbilu ya Ned yi nga punyalangi hikwalaho ka matshamelo ya 
swilo. 

“Ahee, Basi! Ndzi pfukile ndzi nga tsaka ngopfu ku twa leswi wena u nga 
xiswona,” ku angula Ned a ri karhi a n'wayitela wonge o va lwelwelwe. 

“Kwalaho ndzi ta ku khoma nomo Ned hikuva leswi munhu a nga 
xiswona swi ngo voniwa kunene kambe ku nga ri ku swi twa. Leswi nga 
twiwaka hi leswi munhu a titwisaka xiswona,” ku hlamusela Basani a ri 
karhi a hlekelela wonge u tsakerile vuyeni bya Ned. 

“I ntiyiso lowu u wu boxeke. Loko ndzo lava ku kaneta wona ndzi ta va 
ndzo tisihalarisa,” Ned a amukela xihoxo lexi a xi endleke. 

Ku pfumela ka Ned ku va a dyiwile hi nandzu wo hoxisa matirhiselo 
ya marito ya Xitsonga ku endlile leswaku ha vunharhu bya vona va bola 
timbambu hi ku hleka. 

“Hawu, ndzi rivatiwa hi ku jakatseka ndzi rivala na ku ku tisela swi- 
bamarha Ned wa mina,” ku tisola Basani a lo kakatsukuu, a kongomile 
nyangwa. 

“U nga tihluphi hikuva namuntlha ndzi swi kukutlerile ngopfu lero 
swi nga kala swi ndzi boxa endzeni,” ku tivika Ned. 

Hambileswi tinanga a ti nga ringanangi vachayi, va tidzumberile va ri 
karhi va teka mabulo yo hambanahambana ku kondza nkarhi wa ku lela 
ka Ned wu fika. 

“Hey! Nkarhi wa ndzi vondzoka manuku. Ndzi fanerile ku ya nghena 

entirhweni hi awara ya tsevu,” ku tivika Ned a langutile zikombankarhi, 
xikandza xa yena xi nga chunchekangi ngopfu hikuva ku hambana na 
xiluva xa mbilu ya yena a ku n'wi nyowerisa; ngopfungopfu vukona bya 
Nhlanhla loyi a nga va xirhalanganyi lexikulu loko swi ta eka mabulo lama 
kongomaneke na varhandzani. 

“Hi swona Ned u tlhela u ta ndzi vona loko u tshuka u kumile xinkadyana 
hikuva loko ku hela masikunyana ndzi nga ku voni mbilu ya mina ya 
hiseka. Futhi a ndzi lavi...” 

“Ndzi khomeli Basani loko ndzi ku nghena enon'weni. A ndzi ehleketa 
ku tsutsumisela lowa makwerhu entirhweni hikuva swifambo swa tiko 
leri swa tsotsomba. Loko o landzelela swona a nga hetelela hi ku ka a nga 
kumi na zin' we xa mhamba,” ku nghenelela Nhlanhla a ri karhi a tlangisa 
xijumba xa swikhiya leswi a swi katsanile ni swa movha wa yena lowu a 
wu pfaleriwile egirachini. 

“Ndzi nga khensa ngopfu loko u nga ndzi pfuna hindlela yo fana 
na yaleyo,” ku angula Ned kambe a ha hlamarisiwile hi ta movha lowu 
ngo pfaleriwa tanihi wa muyeni loyi a nga endzela ku ta lata rimbambu. 
Hambiswiritano a nga tikombangi a khunguvanyekile hikuva leswi 
Nhlanhla a nga hlamuserisiwa xiswona a swi fana naloko yena na Basani 
va ri vamakwavo. 

“Haa, hi nga famba loko mi lunghekile,” ku ringanyeta Nhlanhla a ri 
karhi a pfula xipfalo xa giraji. 

Hi nkarhinyana movha a wu ri eku dumeni wu lo yimela ntsena Basani 
loyi a ha ri na vutingatinga byo tiphodaphoda. 

U lo na nghena emovheni Basani, Nhlanhla a kandziya furha ri helela 
kasi loko ku ri Ned na Basani vona a va tlhoo, endzeni ka mabulo ya 
rirhandzu ra vona. Ngoti ya mabulo ya vona yi sungurile ku hlekahleka 
loko va fika exitichini xa maphorisa; laha Ned a tirhela kona. Kunene Ned 
u chikile kutani a lelana na Nhlanhla a tlhela a tswontswa murhandziwa 
wa yena yi ri yin'wana ya tindlela to komba ku lelana ka varhandzani. 
Hiloko Ned a kongoma ebarakisini ya maphorisa laha a ri na kamara ya 
yena. Nhlanhla na Basani va lo na vuya eku heleketeni ka Ned, swi vheta swi 
tikomba leswaku Nhlanhla, loyi Ned na vatswari va Basani a va n'wi teka 


a ri munghana wa Basani, a nga ri munghana hikuva loko byi ri vurhongo 

u byi nantswile na Basani kwale mutini wa Mthembi. Loko ri xa nam- 
pundzu, Basani a gingagingeka hi ku endla hinkwaswo leswi mukon' wana 
wa laha mutini a fanerile ku tsakisiwa hi swona. 

Kuteloko ku ba awara ya khume, Nhlanhla a lela nhwana wa yena a 
tlhelela eka rikwavo. Hanyelo lero tano hi rona Nhlanhla a dumile hi rona. 
Hambileswi vatswari va Basani a va nga swi tivi leswaku Nhlanhla loyi 
u siyile mbewu eka zitandi xin’wana na zin'wana lexi welaka ehansi ka 
vukosi bya Mfumoxivongo wa ka Valoyi, va hatlile va swi vona leswaku 
jaha leri a ri na vutomi. Hiloko va vitana n' wana wa vona va ta n'wi tengisa 
hi ta manyala lama a ma ngheniseke emutini wa vona. 

“N'wananga Basani, mina na tata wa wena hi na xirilo,” ku vula Munene 
a nga tikombi a hlundzukile. 

“Xa yini xirilo xa kona?” Ku vutisa Basani hi rito ro kariha, a tikomba 
a nga tilulamiselangi ku yingisela leswi vatswari va yena a va lava ku n'wi 
tsundzuxa swona. 

“Basani! Basani!” Ku nghenelela tata wa yena. “Kasi u lo ku dyisa yini 
mufana loyi a etlerile laha mutini wa mina leswi u ngo tlatlarhuka loko u 
vulavula na mana wa wena?” 

“Sweswo a swi lavi n'wina naswitsananaa!” Ku pitsula Basani, a ku 
kakatsukuu, a kongoma ekamarini ya yena a siya vatswari va yena va lo 
kukununuu, va nga ha tivi na lexi va faneleke ku xi endla. 

Endzhaku ka timinetse timbirhi ku ya eka tinharhu hi loyi Basani a 
nga gagadela khwama wa swiambalo lowu a ku ri khale wu n'wi yimerile. 
Khatsaa, a va a lan'wisile xisweswo. Mana wa yena u te hi yena a ringeta 
ku n'wi huwelela leswaku a vuya kambe a ku kalangi ku va na nhlanga 
leyi nga baleka ngati. 

“Nkatanga! U nga kali u tipandzisa nhloko hikuva ku famba ngopfu 
u ta kumana ni makwa ku famba,” ku hlamusela Mthembi, a hlakahla 
nhloko a ri karhi a ntlokolantlokola. 

“A swi antswi hi tsutsumela emaphoriseni n'wananga a nga se duka 
naro a ya fela enhoveni,” ku ringanyeta Munene, a ba vujulujulu wonge i 
thwasana loko ra ha ku boheleriwa mbamba. 

“Hi ya lava yini emaphoriseni? Wo ya wena loko u lava ku tihlekisa, 


mina e-e! Swona u ta va nghena hi kwihi naswona hi rito rihi?” Ku vutisa 

Muthembi hi rito ro komba leswaku ku nga va ku ri na zikungu lezi 
Basani a zi boheke na mana wa yena. 

“Mina a ndzo kumbexana,” ku angula Munene hi rito ra ku tilondla. 

“Kumbexana wa yini? Basani u ya eku tlhakeleni jaha leri a ri etlela laha 
mutini wa mina wenoo! Kasi a wu se xi vona xivangelo xa ndzan'wo wa 
yena?” Ku vutisa Mthembi a vonaka a nyangatsekile lero ku ya emahlweni 
na bulo lero tano a swo fana na ku vukula tshuka. 

Hambiswiritano va hetile ku ngurangurisana hi ta hanyelo ra n' wana 
wa vona hikuva a ku ri hava lexi a va ta xi endla. Tlhandlakambirhi, 
Basani a nga ha ri xihlangi lexi faneriweke hi ku sariwa endzhaku. Kona 
loko a ku nga ri mhaka ya mavuto ya ka Mazivuko, vatswari va yena a 
va nga ta kala va n'wi tshamerile hansi mayelana na xikutekute xa yena 
na Nhlanhla. Loko vhiki ri ya hela tiko a ro huu, hi maheveheve ya ku 
tlhakeriwa ka Nhlanhla hi ntombi ya ka Mthembi. Hambi wu ri ndyangu 
wa ka Mazibuko a wa ha yimelangi ku lumiwa ndleve hi tintsumi ta ka 
Mthembi mayelana na ku xaxa ka vuxaka bya xiseveseve lebyi a byi 
dzimiwile hi Ned na Basani. Loko a ri Ned yena, o lo vheta a tsema ti 
koma, a kandzela hi ku titiyisa nhlana hi ku vula leswaku Xikwembu a zi 
gobelangi kambe xi lo haxa kunene. 

Vakhale va vurisile va ku: “Vukati bya katinga.” Hakunene vukati byi 
va katingile vanhwana lava nga hundza hi le mavokweni ya Nhlanhla hi- 
kuva hinkwavo lava a nga tshama a va hlomisa va lo hetelela hi ku va 
swivuya emitini ya vatswari va vona. Lava va nga va na thomo, va jinge 
va bodziwa, va titshamela evukatini bya vumbirhi. Eka hinkwavo vava- 
sati lava Nhlanhla a nga tlanga hi vona, Shirley Mabunda a ri wo hetelela 
mayelana na ku hlongoriwa hi Mayengani (leri i vito leri Nhlanhla Sibiya 
a nga pharhekiwa rona hi vavasati lava a va onheleke vumundzuku bya 
vona). Shirley a ri njururu ya wansati naswona a nga ri njanganja leyo 
rhandza ku tlevulatlevula loko ri xile. Leswi a tirha ntirho wa vubalani 
epurasini ra swipapa, loko a vuyile hi le ntirhweni a nga humi laha mutini 
wa yena na Nhlanhla handle ka loko ku ri na leswi a swi n'wi boha. Movha 
lowu Nhlanhla a famba a hlota swigangu ha wona, a wu dipozitiwile hi 
mali ya Shirley. Loko a ya hlongoriwa laha mutini wa Nhlanhla miehleto 


ya ku lova mali leyi nga dipozita movha a yi n'wi cinisa rhuvurhuvu. 

Tlhandlakambirhi loko a ta hlongoriwa a ri ekusuhi na ku kuma n'wana 
wa vumbirhi wa Nhlanhla. Endzhaku ka loko a titshunzile hi ku kuma 
xihamutana za matlhari u lo vheta a tlhava Nhlanhla hi sapoto ya vana 
vambirhi. Ekusunguleni Nhlanhla a nga tluli na n'hweti a nga yi hume- 
sangi mali leyi kambe ku lo na nghena nkukulu lowutshwa laha mutini, 
mali yo hlayisa swihlangi swa yena yi sungula ku huma hi vutsotsombi. 
Mikarhi yo tala Shirley a gidela mahala hikuva loko a yi landza kwale ka 
majisitarata wa zitichitsongo xa Maphorisa lexi a xi vuriwa N’wanyonga, 
a vuya na saka ra tingana. Ro hetelela loko a tava a yile etihofisini leti u 
tsundzuxiwile leswaku a sungula hi ku vulavurisana na Nhlanhla kambe 
loko ku ri hava nhlanga leyi tshwukeke ngati a nga chavi ku vuya a ta 
pfula nandzu lowu nga ta pfalerisa tata wa vana va yena. 

Siku a ri ri ra Sonto nindzhenga loko Shirley a pakatsa ricece ra yena 
emakatleni a ya exitichini xa mabazi. U lo na fika a teka bazi leri yaka 
etikweni ra ka Valoyi laha tata wa vana va yena a akile kona. Leswi muti 
wa Nhlanhla a wu nga ri ekule na laha mabazi ya yimaka kona, u lo na 
chika a ku milenge mimbirhiminharhu a va a fikile. 

“Ndzawini laha mutini!” Ku ndzawuta Shirley hi rito ro rhomba kambe 
ematshan'wini yo pfumela, Basani u lo pfula rivanti a huma a rhangisile 
khwiri leri a nga ri nyikiwa hi Nhlanhla. Loko a ri Nhlanhla u lo tisalela 
exibedwanini xa yena hikuva a ha ku vuya lomu a dyela kona. Hambileswi 
Shirley a nga swi tivi leswaku ku na mbvurumbvuru wo vangiwa hi vun- 
gundza bya Nhlanhla, ku tsuva ka xikandza xa Basani a ku hlamusela 
hinkwaswo. 

“Ku na mhaka laha. Ndzi ri mhaka yi kona laha mutini lowu,” ku vula- 
vula Shirley hi mbilu. 

“Mi pfuniwa hi yini?” Ku vutisa Basani a lo yima a ku phyelekaa, a nga 
ninginiki no ninginika. 

“Ndzi tile ku ta vulavurisana na n'wini wa muti lowu,” ku hlamula 
Shirley a nga tikombi a khunguvanyisiwile hi maamukelelo lamo pfumala 
ku vuyisana. 

“N'wini wa muti a nga mani?” Ku vutisa Basani hi rito ro komba leswaku 
hakunene a nga n'wi tivi Shirley. 


“N'wini wa muti ndzi hla’ tata wa n'wana loyi a nga emakatleni,” ku 

angula Shirley hi rito ro komba ku vupfa ka miehleketo. 

“A nga kona ndzi ta n'wi byela leswaku a wu tile loko a vuya,” ku 
hlamusela Basani, a monya a monyile. 

“U ta ku a ku tile mani hikuva na vito ra mina a wu ri tivi. Kumbe u 
tshama u ndzi vona?” Ku vutisa Shirley a tikomba a nga jahelangi ku 
tlhelela ekaya. 

“Ndzi ta ku a ku tile munhu un'wana wa mahlo ya xinyeku xa mbyana,” 
ku pitsula Basani a kongomile ekamarini laha a nga fika a hlakahla nuna wa 
yena hikuva ricece leri a ri beburiwile a ri wu tundzile ntlhohe hinkwawo 
wa Nhlanhla. 

“Hatlisa u pfuka u ya vulavula na swipululu leswi u fambaka u swi 
yengetela!” Ku kiringa Basani, a hetelela hi ku koka nkumba lowu Nhlanhla 
a wu funengerile a ku wu cukucukuu, wu ya thakamela ehenhla ka 
wadirobu, wu siya Nhlanhla a lo cucululuu, na xirhangisi xa yena. 

Endzhaku ka nkarhinyana Nhlanhla u ambarile kutani a rhangisana na 
Basani leswaku va ta twa leswi lowa mahlo ya xinyeku xa mbyana a teleke 
swona. Nhlanhla u lo na ku mahlo hahluu, a hlanganisiwa hi xikandza xa 
Shirley loyi, himpfhuka a fika laha mutini, a lo yima Kunene. 

“Se ku lo humelela yini u ngo kala u ndzi tela laha mutini wa mina?” Ku 
vutisa Nhlanhla wonge xivangelo xa kona a nga xi tivi naswitsananaa! 

“Mali!” Ku angula Shirley hi ku komisa. 

“Malii!” Ku tihlamarisa Nhlanhla hi rito ro chaviseta. 

“Futhi a ndzi jiki kwala ko mali. Ndzi ri malii! Kumbexana ndzo ku 
hlolela wena Nhlanhla?” ku polomba Shirley a tikomba wonge se u lava 
ku tshunxa mubya leswaku a ta siya ricece ra yena evuwun winini bya 
tata wa rona kasi Basani hi nkarhi wolowo u tsutsumerile exitangeni a 
ya vuya na chechisa leyi a yi ri na mati lama a ma tselekile ku nga si fika 
Shirley. Hi ku hlundzukisiwa hi nkwetlembetano wa Nhlanhla na Shirley 
hiloko a ku mati lama ekhwirini ra Nhlanhla hiyaa, kasi man' wana ma ta 
tlhambuka hi xitalo ma vuyela erhameni ra ricece ra vanhu. 

Hiloko kwalaho vuyoweyowe bya Shirley, bya Nhlanhla na lebya ricece 
ra vona byi va vuyoweyowe lebyi nga vitana vaakelani va ta ku moo, laha 
mutini wa Nhlanhla. Ricece leriya a ri yevulekile rhama hinkwaro kasi- 


loko a ri tata wa rona ringhala leri a ri na rona enghangheni a ri karapiwile 

hi zivavula xa mati lexi nga hetelela hi ku n'wi yevula ku fika ekusuhi na 
laha ku sungulaka swirho swa vununa bya yena. 

“Leyi i mhaka ya xibedhlele yi tlhela yi va mhaka ya xitokisi,” ku hlam- 
banya un' wana mukhalabya loyi khale ka yena a ri phorisa loko Basani ari 
eku vindlavindlakeni wonge i nkomazi leyi nga khomiwa hi rihuhu. 

Mavonelo ya mukhalabya loyi a ya ri ya ntiyiso lowu nga helela wu 
ku tlangandlaa, erivaleni wu voniwa na hi mabofu. Hi ku tika ka ziyimo 
lexi tinkuveri ta xivavula xa mati a ti nghenile eka xona, un'wana wa 
vamakhelana u nghenile endlwini ya Nhlanhla a huma na swikhiya swa 
movha kutani a tsutsumisela Nhlanhla na ndyangu wa yena exibedhlele. 
Endzhaku ka ku amukeriwa ka vona exibedhlele, u hundzerile exitichini 
xa maphorisa ku ya va tivisa hi ta mhangu leyi. Lava Xiphorisa xa Tzaneen 
a va ha yimelangi to tala handle ko tsutsumela laha ntirho wa vona a wu 
va languterile hi nhonga na jazi. Hi nkarhinyana Basani na khwiri ra 
yena a dlidlimbeteriwa evheneni ya maphorisa a ri karhi a kolola wonge i 
mbyana loko yi vukulela n'weti. Nkarhi lowu vhene yi nga fika ha wona 
exitichini xa maphorisa, i nkarhi lowu Ned a fanerile ku nghena etirhweni 
ha wona kambe a nga tivi nchumu hi ta mihlolo leyi nga laha vheneni. 

“Hatlisa u chika! Mi famba mi hlota vukati mi tlhela mi tlanga hi byona. 
Chika man'!” Ku huwelela phorisa ri ri karhi ri chichimeta Basani ri n' wi 
komba nyangwa ya xitokisini lexi a nga tihlawulela xona. 

U te a nga si nghena exitokisini, o hatlana na mahlo ya Ned loyi na 
yena a nga hlamarisiwa hi ku vona Basani a rhangisile khwiri wonge o va 
ekusuhi na ku velekela exitokisini. Loko Basani a ri karhi a cema zikan' we 
no timbeyambeya, Ned a lo n'wi honokela a ri karhi a lwa na timbilu ta 
yena. Leyo sungula mbilu a yi tseketsela vungundza bya khale ka xima- 
tsatsa xa yena kasi leya vumbirhi yona a yi tarile yi ku hemuu, hi ntwela- 


vusiwana bya n'wana loyi a nga ekusuhisuhi no velekeriwa ekhotsweni. 


111 | Shihlamarisi George Mongwe 


Vutlhari Bya 
Vuphukuphuku 


Edwin Nukeri 


asiku lawa hi hanya vutomi byo lomba 

hikuva ndzilakana lowu hambanyisaka 
nsimu ya vubihi eka nsimu ya vunene a wu 
nkhwatihatiwangi wu voniwa hi mani na mani. 
Lava kotaka ku vona ndzilakana lowu va hlayiwa 
etitiwheni kasi lava nga wu voniki nhlayo ya vona 
i ntsandzavahlayi. A swi ri tano na le ka Pondo, 
wanuna wa makunharhun-tlhanu wa malembe. Kana 
i mani a nga tivulaka wa khombo loko a kotile ku 


tikumela xuma xo ringana R600-00. 


A ku ri Musumbhunuku nimadyambu loko Pondo a suka exipotsweni xa 
Sesi Chankie emugangeni lowu vuriwaka Ketlani. U te a ha kamana na 
ndlela yo ya emutini wa yena o vona munhu loyi a lo lakahlaa, ethlelo 
ka ndlela. Ekusunguleni u lavile ku ceceleta a ta hi le kule na munhu 
loyi hikuva a ehleketa leswaku u file kambe mantonoro lama a ya biwa hi 
munhu loyi ya n'wi khameta a hetelela hi ku tikuma a ri exintshintshini 
xa wona. Leswi n'weti a wu basile wu ku paa, u swi n'wi nonehelangi ku 
vona leswaku munhu loyi a ri mani. Hiloko a sungula ku vulavula hi mbilu 
a ku: “Yhaa! Kokwana Gunyula va ndzi nyikile xinkwa namuntlha. Loko 
ndzo chupukeriwa hi nkateko lowu ndzi nga tivula ntlunya. Namuntlha 
ndzi un'wana wa lava nga ta fuma na minwala. Ndzi lava ku n'wi hluva 


mukhalabya loyi a sala a lo sechee, a ta hamba a swi phela hansi leswo 

tsitsingela makabya loko a dendile.Ndzi lava ku n'wi dyondzisa dyondzo 
ya mampela mina Bra Pondo. U pfanga no tikhoma vuhlangi loko a ri 
exikarhi ka swifanyetana lomu swipotsweni wonge a nga swi tivi leswaku 
mali yi hlotiwa vusiku ninhlekani. Namutlha kona u hembile ndzi lava 
ku n'wi pyisa ncuva wa Kingoni mina Matsimbanceka. Phela tiko a xi 
etleli ku etlela fusi hikuva hi hanya emikarhini ya mali naswona vutomi 
bya namuntlha bya khaxa loko mali yi ri mukon' wana endyangwini wihi 
kumbe wihi. Lowu hakunene wo va nkateko wa mina. Phela Xikwembu 
a xi nyiki hi voko, hi kona ku nyika ka Xona loku. Loko ndzo yengiwa 
hi ku phuvaphuva ndzi tshika nkarhi wo hliphula xikhalabyana lexi wu 
wunguka, hambi va ri vamangadyana lava hahaka laha xibakabakeni va 
nga kala va phideka timbambu hi ku ndzi hleka. Mudende lowu a nga 
wu chefula, hambi a wu hafurile, lowu nga n'wi salela wu ta ndzi tiva 
kahle hikuva ndzi lava ku n'wi sukela a nuha a ku mbvee, a pfumala na 
xingwece xinene xa muhlovo wa nsundhu. Hambiswiritano, vutomi bya 
yena a ndzi lavi na ku byi khumba naswitsanaa, hikuva i vutomi bya 
Yehovha.” 

Ku vulavula xiheri, mukhalabya Bulumuka Mbhiza a nga lo dakwa 
kambe a lo bola Kunene. Leswi a etlerisile xiswona a swi nga kali swi lava 
ku sungula hi ku swi hlahluvela ku tiva leswaku u byi tshwisile. Loko a ri 
karhi a ba mantonoro nomo wa yena a wu lo anhlaa, bya vondlo ra nkorho 
loko ri languterile switsotswana swo huma eka nyini wa rona. Kwalaho 
a swo va erivaleni eka Bra Pondo leswaku tinanga ti ringanile vachayi. 
Tanihilaha Bra Pondo a ri mathwadibona, a nga ha yimelangi ku vila ka 
byona. U lo khoo, ku secha mukhalabya wa vanhu, a hetelela hi ku huma 
na xipachi lexi a xi xurhile xi ku ntlwii, hi mali leyi nga na swifaniso swa 
tinyarhi hikuva mukhalabya wa vanhu a ha ku tamerisiwa mali ya muho- 
risano wa xitlamu xa swikhalabyana swa muganga lowu. Endzhaku ka 
loko a hetile ntirho lowu wa vujam' boko byonghasi, a nga ha yimayimangi 
hikuva leswi a swi lava a swi n'wi vuyerile hi masaka kasiloko a ri makha- 
labya Mbhiza, kharuwakwee! 

Hi siku leri landzelaka Pondo u lo vusiku sala ndlwini a kongoma 
exitichini xa tithekisi leti yaka edorobeni leri vuriwaka Mark Shope. 
Xikongomenkulu xa rendzo ra yena a ku ri ku ya nyika mali ya yena ntirho 

yi nga si mila milenge hikuva hambi ari nghamu ya yena-yena N' wa-Rivisi 
a nga yivi o teka Kunene. Hi ku angarhela muti wa Bra Pondo a wu ri muti 
wa vamatwetwe lava nga hlangana va nga tivani loko swi ta eka ku tsongola 
swa vanhu. Hambi va ri vona vinyi a va tala ku holovisana hikwalaho ko 
yivelana swo karhi; ngopfungopfu mali. Loko a fika edorobeni leri a nga 
ha dyangi nkarhi hi ku rhendzelekarhendzeleka, u lo vheta a kongoma eka 
xitolo xa swimakiwa swa gezi, laha a nga tekiwa rinoko hi Radio Casette 
yin'wana yo sasekisa swin'wana swa mihlolo. Loko a ha honokerile Radio 
Cassette leyi a yi n'wi hlanganisa nhloko, ku tshinerile wanuna un' wana 
loyi a ambarile kahle a tlhela a tikomba wonge u na xiave lexikulu eka 
bindzu leri ra Cash Build. Endzhaku ka ku xewetana zikan'we na ku tivi- 
sana mavito, wanuna luya a nga byela Bra Pondo leswaku hi yena Azo 
u sungurile ku rhalarhalisa mahlo a ri karhi a ku: “Hi nga mi pfuna Bra 
Pondo?” 

“Kakhulu hosi yanga! Wa tiva Radio Cassette leyi yi ndzi hlanganisa 
nhloko mina Mambatsana. Futhi a ndzi tivi leswaku ndzi nga endla masala- 
musi yanjhani ku va ndzi yi kuma hikuva a yi vitani yo hlola,” ku vula 
Pondo hi rito ro titsongahata. 

“I ntiyiso i muchini nchumu lowu. Naloko u wu dinga hi mbilu na 
moya a swi ndzi hlamarisi. Kasi u khomile ku fika kwihi?” Ku vutisa Azo 
a nga yimangi ku rhalarhalisa mahlo ya vumbabva lebyi a byi tirhisela 
mbuyangwana Pondo. 

“Ndzi nga kota hafu ya ntsengo lowu namaketiweke eka wona muchini 
lowu,” ku angula Pondo hi rito ra le hansihansi. 

“Hi ku komisa u vula leswaku u nga tsaka ngopfu loko wo wu kuma hi 
R500-00?” Ku vutisa Azo hi ku hlevetela Kunene. 

“Kakhulu kwalaho hosi yanga!” Ku angula Pondo. 

“Bra Pondo!” Ku huwelela Azo hi rito ro hlevetela. “Ndzi na ntshembo | 
wa leswaku u wanuna. Emikarhini ya namuntlha ku hanyiwa hi marhengu 
handle ka swona xikhwama xa wanuna xi nga boxeka loko o titoloveta 
ku xava zin' wana na zin' wana hi khexe,” ku hlamusela Azo kambe a nga 
tshikangi ku rhalarhalisa mahlo ya vumbabva. | 

“Ndzi pfune n'wana mhani, majaha hi wona yo bombisana laha hansi 
ka lwangu ra tilo,” ku ringanyeta Pondo hi rito ro tilondla. 

“Hi mina madala wa zitolo lexi. Ndzi pfunile vanhu vanyingi kambe 
munhu wo rhurhumela a tlhela a bayiza a ndzi kumani na yena,” ku hla- 
musela Azo a honokerile Pondo. 

“Ku bayiza a ndzi yena wo bayiza hambi ri ri rhumbu a ndzi na rona,” 
ku angula Pondo. 

“Lowu muchini ndzi nge wu koti ku wu humesa hikuva wa swi vona 
na wena leswaku vatirhikulorhi va nga ndzi vavela eka mininjere wa hina. 
Lexi ndzi nga xi endlaka ndzi ta ya ku humesela wun'wana muchini wo 
fana na walowu hikuva ndzi na xikhiya xa mina ntsena xa le xitorhumu 
xa feme leyi. Lexi wena u faneleke ku xi endla sweswi i ku huma u ya 
yima ekusuhi na xikoweto lexiya, ndzi ta ku kuma kona loko ndzi wu 
tlakurile,” ku hlamusela Azo a ri karhi a kombetela xikoweto xa kona. 

“Mali u yi lava sweswi xana?” Ku vutisa Pondo a nghenisile voko 
exikhwameni xa xikhwehle lexi a xi ambarile. 

“A ndzi yi lavi sweswi. Phela mina ndzi tirha hi nawu wa xandla famba 
xandla vuya hikuva a ndzi mbabva kambe lexi ndzi nga ku tsundzuxaka 
xona hileswaku tshama u yi fumbarherile leswaku loko ndzi vuya hi le 
xitorhumu hi nga ha dyi nkarhi. Ndzi pfunile vanhu vanyingi hi endlelo 
lero tano. Loko ndzo ka ndzi nga ngheni ematilweni aredzii!” Ku nghayitela 
Azo a kongomile nyangwa wo humela ehandle. 

Pondo u humile a ya tiyimayimela laha a lerisiweke ku ya yimela Azo 
kona kasi Azo u yile eka munghana wa yena loyi ntirho wa yena a kuri 
ku lunghisa swiyanimoya. U lo na fika a hlamusela munghana wa yena hi 
ta Jackpot leyi va nga ta yi khoma, hiloko munghana loyi wa Azo a teka 
gwangwangwa ra xiyanimoya, leri na n'wini wa rona no hanya a nga ha 
hanyi, a ri phutsela ri saseka wonge i nyiko leyi nyikeriwaka emitlangwini 
yo fana na mikhuvu ya ku tlangela ku velekiwa ka Puresidente Zuma. 
Endzhaku ka sweswo a yi hoxa ephephabegeni, ivi a yi tlakusa Azo. Loko 
Azo a fika eka xikoweto lexi va nga twanana ku hlangana eka xona na 
nyimpfu ya yena, a nga ha hlwelangi ku tirhisa nawu wa yena lowa xandla 
famba, xandla vuya. Ivi yena a dya ehansi loko Pondo a ri karhi a tsabyata 
a kongomile etithekisini to n'wi yisa eka rikwavo. 

“Hey, swikwembu swa ka Gunere swi ndzi pfulerile tindlela. Rendzo 


ra mina a ri vangi rendzomatsune hikuva ndzi ganyile. Laha ndzi xavile 

muchini. Hay, muyisa luya wa tirheka man'. Leswi ndzi nga kota ku vumba 
xinakulobye na yena, u hembile va ta kala va n'wi caca entirhweni hi 
ku fumisa mina,” ku vulavula Pondo hi mbilu a honokerile phasela lero 
saseka swonghasi a ri karhi a chika exitichini lexi a xi lo khigetelana na 
muti wa yena. 

Loko Pondo a ha ta hi le ko taniya, nsati na n'wana va n'wi hlanganisile 
hi ku ganyula wonge vo tsutsuma ritshwa. U lo na fika lowa nsati a 
amukela phephabege hi moya wa xinyamatsi kasi eka tlhelo lerin' wana 
lexa n' wana a xo tshwelatshwela zi languterile ku nyikiwa switsombe swa 
tinxakaxaka kambe a xi swi nyikiwangi hikuva nkarhi wa ku xava swona 
a wu nga ri kona. 

“Vafambitatan'wananga!” ku vula N' wa-Rivisia honokerile phephabege 
leyi a yi tamerile phasela ro phutseriwa hi phepa leri nga sasekisiwa hi 
mabilomu ya mihlovohlovo. 

“Inkomu mhani, ndzi fambile khwatsi. Kasi xilo xa maxangu lexi nga 
endzeni ka phephabege leyi a xi kombi byo vukhwatsi bya rendzo ra 
hina?” Ku vutisa Pondo a zingile n’wana wa yena loyi a ha hlundzukile 
hikwalaho ka ku ka a nga xaveriwangi switsombe leswa magulugulu, 
a tlhela a ya emahlweni. “Gayisa hi rero, phurumula hi ri vona hi ta ri 
vuyisa ximfumo. Ri phurumuli nkatanga phela va ri: “Ladies First,” ku 
lerisa Pondo a n'wayitela na hi makatla. 

Xuu! I mihlolo ya yini leyi ndzi yi vonaka? Kasi loko mi ku gayisa 
mi vula gwangwangwa leri? Ma swi vona swa rivala Vanyamatsee!” Ku 
hlamala N'wa-Rivisi a tlhela a hlakahla nhloko wonge a ngo cukumetela 
gwangwangwa leriya ri ta hundzuka vutshikelo bya mahele na swin' wana 
switsotswana. 

“Gwangwangwa! Wo ndzi vona!” Ku lerisa Pondo a honokerile nghamu. 
“I ntiyiso, i gwangwangwa ri helerile man’. Kasi ku humelerile yini hi Radio 
Cassette liya yi nga ndzi durhela ngopfu? E-ee, ndza va landza mina va 
ta ndzi tiva kahle. Wa mina ntsengo va ta wu kama ri ri kwala! Loko swi 
nga ri tano ku ta halaka ngati. A ndzi buli-njhe!” Ku hlambanya Pondo a 
ri karhi a ba vuntlokontloko na vuntsetentsete bya marha. 

“Ri vitanile mali muni ro gwangwangwa leri ngo hi xumbadza wonge 


hi lo xwela etiharini. Hambi a mi lo xava saka ra majengelengendze a swi 

nga ta va swi antswile?” Ku vutisa N’wa-Rivisi a ha languterile nhlamulo 
ya ntsengo lowu tirhisiweke. 

Pondo mbuyangwana a nga hatliselangi ku hlamula zivutiso hikuva a 
ri eku dlitadlitekeni wonge i xipengo lexi nga minya gula ra rihemani, a 
wachutawachuta mavoko a tlhela a susumeta n'wana loyi a n'wi xingile 
wonge vusopfa lebyi n'wi hlundzukiseke byi tshuriwile hi xivumbiwa xa 
Xikwembu. “Loko Sathani a ndzi tisela ndzingu wa yena hi gwangwangwa leri 
u hembile. Ndzi ta yimisana na yena hi tintiho a ko a ku pfoyoo, a tsutsumela 
eka rikwavo hikuva ndzi ta xi boma xitolo lexiya mina Mambatsana,” ku 
hlamusela Pondo a kiringile wonge a ngo dumela Azo hi meno na min'wala 
hambileswi Azo wa kona a nga ri kona. 

“Swo kiringakiringa ha swi vona kambe xilipi xi kwihi?” Ku vutisa 
N'wa-Rivisi a jaherile ku vona ntsengo lowu nga tirhisiwa eku xaveni ka 
gwangwangwa leri. 

“A ndza ha xi tekangi,” ku angula Pondo. 

“Hambi mi nga xi tekangi ndzi byeleni mali leyi mi yi humeseleke thyaka 


1” 


leri!” Ku lerisa N' wa-Rivisi a hlurhukile. 

“A ndza ha tsundzuki kahle. Wonge ndzi humesile kwalomu ka R500-00,” 
ku vula Pondo a rheteriwile hi ririmi. 

“Sis! Mi pfanga no kwalomu ka R500-00 a mi nyumi? Kasi mi lo dyisiwa 
nkubyata mi nga lo pfumela ku phuntisiwa hi vafanakuloni? Ma tiva loko 
a mo va xihlangi, namuntlha a ndzi ta mi tirha vaxumi,” ku vula N'wa- 
Rivisi hi ku raha gwangwangwa leriya, a ri tlhengusela etlhelo kutani a 
ya helela exitangeni kambe a ka ha vangi na n'wangulano wun'wana siku 
rero. 

Hi siku leri landzeleke Pondo u vungavungile gwangwangwa ra yena 
a ri tlherisela eka n'wini wa rona. U lo na fika eka Cash Build a sungula 
hi ku valangavalanga hi xikongomlo xo lava ku hlangana na xikandza xa 
Azo kambe ko fana na kwala; a ku na Azo wa laha. U te hi yena a jikajika 
na ndhawu ya vuxaviselo hinkwabyo ya Cash Build a hetelela hi ku khigii, 
enyangweni ya mininjere. U te a nga si tlhelela endzhaku mininjere a n' wi 
hatlisela hi xivutiso. 

“Hi mi pfuna ha yini tatana mi ngo tikomba mi hlundzukile?” Ku vutisa 
Mininjere Xigatsutsu hi rito ro komba leswaku hambi a ri Muindiya, ririmi 

ra Kitsonga wa ri kazela. 

“Tolo ndzi xavile Radio Cassette kwala xitolo za n'wina kambe loko 
ndzi ya fika ekaya ndzi kumile gwangwangwa leri,” ku tivika Pondo a ri 
karhi a humesa gwangwangwa ra yena leswaku mininjere a ta ri vona ri 
helerile. 

A nga si hlamula nchumu mininjere u sungurile hi ku hleka. A hleka, 
a hleka no ta hleka lero kala vatirhi va yena va ta n'wi rhandzela hikuva 
a nga ri yena wo hleka hi ku olova loko a ri laha ntirhweni. U te u lava ku 
hlamula Pondo marito ku huma totololoo, hikuva nakambe a ri eku hlekeni 
a ri karhi a huma mihloti. 

“Kasi ku humelela yini hi Ribandiyani leri?” Pondo a tivutisa hi mbilu a 
ri karhi a ku julujulu bya xireresa lexi nga fayekeriwa hi tandza eluswini. 

U lo na kolwa ku hleka hiloko a vitana Pondo leswaku a nghena na 
yena ehofisini ya yena laha a nga hlamusela leswaku xitolo xa vona a xi si 
tshama xi xavisa tenth-hand radios hikuva hambi ti ri tisecond-hand radios 
a ti kona laha bindzwini ra yena. A hetelela hi ku byela Pondo leswaku a 
titekela gwangwangwa ra yena a tifambela. 

“E-e, ku lova mali ya mina ndzi nge swi koti. Humani ndzima yo ndzi 
rilisa!” Ku lerisa Pondo a tlhutlha khuvi ku komba leswaku u hlundzukile 
a helela. 

“Tatana, ku n'an'isana na munhu un'wana a ndzi swi koti. Hambiswiri- 
tano ndzi ta mi twela vusiwana mi ndzi komba mutirhi loyi a mi xaviseleke 
nkurhe lowu,” ku hlamusela Xigatsutsu kambe a ha tsandzeka ku tikhoma 
leswaku a nga hleki. 

“Ndza n'wi tsundzuka Azo. A nge pfuki a ndzi kohlwile exikandzeni,” 
ku angula Pondo hi ku hefemuteka. 

Hi ku copeta ka tihlo Xigatsutsu u hlengeletile vatirhi va yena hinkwavo 
a endlela leswaku Pondo a ta n'wi komba Azo loyi a n'wi xaviseleke sirha 
leri ra xiyanimoya kambe pfhorototoo, a nga ri kona Azo loyi a nwi 
tivaka. Hambiswiritano Pondo a nga enetisiwangi hi vutikarhati bya 
Xigatsutsu hikuva a ha lava ku tlheriseriwa mali ya yena. Pongo leri a ri ba 
ri kale ri nyangatsa na ntlawa wun'wana wa vatirhi lava swimbilwambi- 
lwana hikuva a va navela na ku n'wi khomakhoma, kambe Xigatsutsu a 


va a qinghela maphorisa leswaku ya ta va rhula mpingu wa makhukhuri 


118 | Vutlhari Bya Vuphukuphuku 


layo vangiwa hi mpfula ya savheji ra savheji. Ma lo na fika maphorisa, 
Kigatsutsu a ma tswambitela xivangelo xa hoyihoyi leyi nga laha bindzwini 
ra yena, a tlhela a va komba sirha ra xiyanimoya lexi xaviweke kwalomo 
hi Pondo. 
“No case 


1” 


Ku angula ndhuna ya maphorisa a ri karhi a bola timbambu hi 
ku hleka. U te a ya heta ku hleka, a hundzuluka a swondzolota Pondo, ivi a 
ku: “Grootman, vat koers jong! Ons het nie tyd vir speel’ werk nie, hoor jy?” 
Hambileswi ririmi ra Xibunu ari ri mukon'wana eka Pondo, vubvinyingi 
bya xikandza xa ndhuna ya maphorisa byi n'wi tsemile nhlana. Hi luya 
Pondo wa vanhu xobyaxobyaa, a ri karhi a titshandza vusiwana byo 


tlhelela ekaya a tirhwexile saka ra tingana. 

Ku Vuvumela 
Malangavi ya 
Tihanyi 


Mikhomazi Bruce Ngobeni 


emember i zigumandzeni xa Gwayimani 
Ro na sirha Phukwani ntombi ya 
Nyabebe. Muti wa Ridonga na Phukwani a wu 
dzimiwile wu khigetela xintshabyana lexi a xo va 
xoxe laha tikweni ra Vuyani. Mana wa Remember na 
madyondza ya yena loyi a vuriwa Dudu, va vuye va 
mitiwa hi misava emhangwini ya xipandzamananga. 
Vutomi bya vona byi koxiwile hi mhangu leyi 
loko va huma eHealth Centre ya Migomori; 
laha Phukwani a yile ku ya teka timhamba ta 
mukhuhlwani lowu a wu hlaserile madyondza ya 
yena. Nkateko wa kona a siyile Remember endlwini, 
a n'wi siya emavokweni ya ntswalani wa yena; 
N'wa-Kifemani tanihileswi Remember a ha ri ricece. 
Loko Remember a nga siyiwangi ekaya kumbexana 
na yena a tava a ba swingoro swa vucece bya yena 


eswilahlweni swa ka Mbhahani. 


Leswi Ridonga a hundzukile nguluve, va ka Nyabebe va hatlile va nghena 


endlwini va kutsa rhambu ra leswaku Muriel makwa’ Phukwani a ya 

pfula yindlu ya Ridonga hi zihatla hikuva nkarhi wun'wana Ridonga 
a nga kokiwa rinoko hi vusenga lebyi nga tala byi ku n'walalalaa, laha 
tikweni ra Vuyani. Kunene Muriel a nga kalangi a khindlata makatla loko 
a tshwetiwile marito yo ya hundzuka mutshiveri wa sivara wa yena. Pho 
Ridonga wa kona vunghovi a byo n'wi bee! Hala tlhelo xixuvekeri xa muti 
lexi, hambi xi vuyile hi livhi, a xi nga ri xona xo tinghenisa ka ntlevuntlevu 
wo hangalaka na miti xi kukutlela mabyalwa. Hambiloko a ri kwale 
ntirhweni wa yena kwale Benoni, eXifundzeninkulu xa Gauteng, a nga 
ri yena wo titoloveta ku tlulela kun'’wana na kun'wana loko a khumukile. 
Leswi ana a ri un'wana wa tindhuna ta Benoni Transitional Council, a 
nyikiwile yindlu ya tikamara ta mune; leyi a yi ri na xihambukelo endzeni 
ka yona. Endzhaku ka loko ta vukati lebyintshwa ti tshamisekile, Ridonga 
u tlhe-lerile eXilungwini a siya muti wu ri emavokweni ya Muriel na 
Remember. Enkarhini wolowo Remember a ri mudyondzi exikolweni xa le 
henhla xa Xibasa, kwale Vuyani. A ri eka Gireyidi 8. 

Vakhale va tiyisile loko va te: “Kikukwana xa yin'wana huku a zi 
hleteriwi hi yin' wana huku.” Hambileswi Ridonga a rhandza ngopfu n' wana 
wa yena, ku nghena ka Muriel laha mutini ku tsemile mubya lowu a wu 
kondletela vuxaka exikarhi ka n'wana na mutswari. Nxangu yo sungula 
leyi nga tshuriwa hi Muriel a yi ri leyo pima madyelo ya Remember. 

“Hikutani u ri eku dyeni kasi a wu xurhi wo va nyikiri?” Ku vutisa 
Muriel a swondzolotile Remember, a bohanisile xikandza wonge hi yena 
mutundzi wa mugayo laha mutini. 

“Xii, kambe mhanitsongo mi ngo ndzi fanisa na mbhongolo ndza ha lo 
phema ximarha xin'we lexi,” ku angula Remember hi rito ro tiyisa hansi. 

“A wu fani na yona hi leri nge yini?” Ku vutisa Muriel a tibyerile leswaku 
loko a te xexo u te xexo. 

“Mhanitsongo, kasi ku dya swakudya swa laha kaya i xidyoho?” ku vutisa 
Remember hi rito ro tilondla kasi hey’ u yi kandziyile ncila a lo yi nhwii! 

“Remember, u sungurile rini ku ndzi delela? Vuswa byebyi u byi 
nyondzodzaka byi swekiwile hi mani leswi u ngo tiyela ku tlevulatlevula 
emapatwini loko xikolo xi huma?” Ku kiringa Muriel a tikhomile masenge 
wonge ku va a siyiwile na n'wana loyi a swo fana niloko a lo rhwexiwa 
khwara. 

Remember wa vanhu a nga ha kalangi a ya emahlweni na ku yingisela 
leswi mhanitsongo wa yena a swi vula. U lo timiyelela, a hetelela hi ku ya 
titsalela switsalwatsalwana swa yena swa le zikolweni. Ku herile masiku 
mambrhi kumbe manharhu ka ha lo tititii, laha mutini kambe lezi Remember 
a nga zi tivi hileswaku loko a yile exikolweni, mhanitsongo a qinghela 
nuna wa yena, a vavela n'wana loyi wo huma endleleni wonge u lo thusiwa 
hi mona wa xiloyi. 

Leswi ximanjhemanjhe xi nga phutsela vutomi bya namunitha, ha swi 
vona leswaku misava yi nyunyuteriwile gwembe. Ticece ti biha emirini ta 
ha geva mafi.Xirha lexa ku biha emirini ka tindzumulo ta marhobyati xi 
mbhonyile misava hinkwayo lero tinghohe ta vakulukumba to tshamela 
ro hlova hi nhlamalo lowu phirhaka timbilu ta vona. Tanihi tindzumulo 
tin'wana, na yena Remember wu n'wi werile ntungu lowu. Loko hungu 
leri ra vuvabyi lebyinene ri ta fika etindleveni ta mhanitsongo wa yena, 
i ncini a nga xi vonangiki Remember wa vanhu! A kuhiwa no kunyiwa 
wonge etikweni ra Vuyani hi yena xisungesunge xo qumbhisiwa hi nkuma 
wa mondzo a nga si mila makhuyu. Xiyimo lexi Remember a ri eka xona 
xi vhete xi tiyisisa ntikelo wa xivuriso xa Xinghezi lexi nge: “One man's 
frustration is another man’s salvation.” Endzhaku ka loko Muriel a kupile 
Remember, u qingherile nuna wa yena, a n'wi andlalela ta vusopfa lebyi 
dlayeke xidyamelo xa muti wa vona. Ridonga u lo na kuma hungu leri 
swi vheta swi tikomba leswaku rirhandzu leri a ri na rona eka n'wana 
wa yena, se ri wungukele ra makumu. Hambileswi a nga vuyangiki a ta 
khawurisa lexa njanganja ya yena, u tsarile papila leri vundzeni bya rona 
a byi komba leswaku Muriel zi n'wi pomperile, xi n'wi hulela muhalo zi 


tlhela xi n' wi koka hi tinhompfu. Papila ra kona a ri tekile xivumbeko lexi 


landzelaka: 
P.O.Box 77707 
Benoni 
0855 
10 Ndzati 2009 
Remember 

Byi njhani vutomi bya vuyimani? Loko a ri mina ndzi hlundzuke bya mhiri leyi 
cheriweke misava ya bvunyebvunye hikwalaho ka swiendlo swa wena leswo hambana 
na Muvhulu. Mi famba mi tintlhontlhela mimpfi mi ri karhi mi swi tiva leswaku ya luma 
kambe ku tilwela ko fana na kwala. Mina ndzi ku wundlile tanihileswi u nga rhumbu 
ra mina kambe ku ya ndzi huvahuvela vatukulu vo ka ndzi nga va tivi ndzi nge pfuki 


ndzi giyele swona. 


Ndzi nga ka ndzi nga pindzuki malembe enhoveni hi xikongomelo xo singilela muti wa 
un'wana wanuna. U swi tiva kahle leswaku swa vuhawu a ndzi dzahisani na swona 
fole. Se hi yo’ ya yini leyo chovha ngholovhani wa ha ri vondlo? Swona i mani wa 
xivindzi xo ku rhwexe mpingu wonghasi? Loko a ndzo va ekusuhi na wena a ndzi ta ku 
vandzekela hi ntshilani, ndzi tlhela ndzi ku khwakhwayisa bya xileyi lexi huduriwaka hi 
swinkachana swa switlaratlara hikuva u ndzi onhile vito. Kutani hi nomu lowu, vona 
leswaku goya rero u nga ta ri veleka u endla yini ha rona hikuva ndza ala leswaku ri 
hlohla swakudya swa mina. Loko ndzo fika kwaleyo ndzi kuma ku nga ri na nhlanga 
leyi nga baleka ngati, swi tivi ta ha suka leswaku ku ta nuha nswanyo hikuva nkarhi 
wo ku khoma tanihi tandza i khale wu hundzile. Ndzi ku byerile kahle leswaku u 
hlengeleta dyondzo hikuva hi yona vukati bya wena kambe wena u ndzi fanisile na 
mbyana leyi vukulaka tshuka. Hambikona u na thomo hikuva a ndzi na masiku ya livhi. 


Loko a swi nga ri tano, a wu taw u twa munyu wa ka Madonsi. 


Ndzi hetile hungu leri a ndzi lava ku ku hungulela rona 
Hi mina tata wa wena loyi a dyeke makala 
Ridonga 


U lo na fika emakumu ka papila leri Remember mbuya, nhloko ya yena 
yi ku wuu, wonge u lo himeteriwa hi swimusana. Byongo bya yena byi 
vila byi ri karhi byi thawuza kambe byi tsandzeka ku koxometa eka leswi 
a fanerile ku swi endla hi nkarhi wolowo. 

“Yhii!” Remember a hlamala hindlela yo tisola na ku titwela vusiwana. 
“Leti hlantiweke hi papila leri ti bihile ku fana na nkhacu wa Sathana. 
Swi le rivaleni leswaku ndzhwalo lowu ndzi wu rhwaleke wu ta hetelela 
hi ku ndzi swekela tihove ta maribye hikuva leswi tatana a nga hlurhukisa 
xiswona no ndzi dlaya a nga ndzi dlaya loko ndzo ka ndzi nga tiyimayimi,” 

a vilela hi mbilu a tlhela a ticukumetela emubedweni wa yena a va a yile 
na vurhongo bya mbhukwana. 

U te a nga si ya ekule na vurhongo bya ninhlekanhi, Muriel, loyi 
mikarhi hinkwayo a tiendla wonge a nga tivi nchumu hi ta papila leri 
tsale-riweke Remember, o rivanti gwavuu, a nghena laha muyimani wa 
laha mutini a etlerile kona. 

“Pfuka, pfuka! Leswi u ngo tshama u etlele wonge u vabya gabadza, i mani 
a nga ta kuha kamara leyi yi ngo nuha wonge i kamara ya swibobodhli?” Ku 
vutisa Muriel hi rito ro hlunama, a ri karhi a hudula Remember leswaku 
a pfuka. 

“Mhanitsongo, xana a mi ndzi wisisi ha yini hikuva vhiki hinkwaro mi 
lo khoo, no ndzi khovolela wonge ndzo va xipelanambu laha mutini?” Ku 
vutisa Remember,mahlo ya yena ma ri karhi ma chulula mihloti. 

“Whaa,whaa,whaa!” I Muriel a wimbaka marhama ya Remember hi 
xihahati xa matimba kambe Remember a nga kalangi a teriwa hi miehleketo 
yo tlherisela. Swona a ta n'wi sungula hi le ka tlhelo rihi hikuva Muriel a 
ri xizuthula xa wansati. 

Vutomi bya laha mutini lowu byi fambisile xisweswo ku kondza 
Remember a titshunza. Siku leri a nga tintshunxa ha rona a ri hundzukile 
siku ra mihlolo hikuva Muriel a nga zangi a tshinela ekamarini 
leyi Remember a ri eka yona. Loko a ku nga ri N'wa-Nghundhu a nga 
yimayima a qinghela exibedhlele, kumbexana ingi Remember a velekerile 
ehansi. N'wa-Nghundhu loyi a ri nghamu ya Bevhula. Muti wa vona a wu 
nga ri ekule na lowa ka Ridonga. Mikarhi hinkwayo a va ri twa pongo ra 
Muriel loko a chovola Remember kambe a ku ri hava lexi a va ta xi endla 
hikuva hi ntumbuluko wa yena, Muriel a ri munhu loyi a tshama a tatile 
marhama hi moya naswona a ri na ndhuma yo venga vayimani, vabvana, 
vabvana vo hisa na swibvanani hikuva rhumbu ra yena a ri ala ku khoma. 
Ku vuya ka Remember hi le xibedhele, u tivuyerile na xibutswana lexi 
vaongori va nga xi thya vito ra Gift. Xibutswana lexi a xi ri na ntlhohe 
lowu a wu voyamerile ngopfu eka kokwa wa xona—Ridonga hambileswi 
nghohe xa xona a yi lo swi rhwaa, swa tata wa xona Mazukwa; loyi a nga 
xi tsan'wa xa ha ri tandza. Ntsan'wo lowu hi wun'wana wa leswi swi nga 


endla leswaku Ridonga a nga ha lavi na ku twa nchumu hi Remember. Ku 

vuya ka Remember hi le zibedhlele ku lo vheta ku hlanganyeta rivengo 
embilwini ya Muriel lero siku leri ngo va siku a ginghela nuna wa yena, a 
n'wi tivisa hi ta marilelo lamo nyangatsa ya goya leri nga laha mutini wa 
vona. Leswi na yena Ridonga se a vonaka wonge u lo rileriwa, u lo khoo, 
ku tsaletela mapapila lama a ma hlamusela ta nsele lowu a nga ta wu endla 
loko a huma livhi. Hi le ka tlhelo rin' wana, muti wa Ridonga a wu nga ri 
na vutomi hikuva a wu tshama wu ri emilon'weni ya vanhu. 

“Swi tikomba wonge Muriel a nga ri sombha risana lera Remember,” ku 
pimanyisa Bevhula. 

“Futhi yaleyo a hi mhaka ya wonge hikuva leswi a ri vengisaka xiswona 
risana leriya swi ndzi hlambisa na timbilu,” ku paluxa N'wa-Nghunu, a 
miyelanyana a ri karhi a ehleketa leswi a nga xanisekisa xiswona ku kondza 
Remember a titshunxa. “Hinkwerhu hi na vana na vatukulu lava nga 
hunguka kambe a hi kalangi hi va lahlela mavoko hikuva i marhumbu ya 
hina,” a hlamusela, a langutile nuna wa yena exikandzeni. 

“Hi ta ku swi yini N’wa-Nghundhoo, timbilu ta hina vanhu ta hambana; 
tin'wana to va swidliki ntsena endzeni ka tona, ti fundzile vuxu-ngu 
bya rivengo ra xiloyi kasi tin'wana ti basisile xigamboko. Na mina ndza 
swi twisisa leswaku Remember u dyohile kambe a swi vuli leswaku o 
fanela ku dyisiwa phiriva lero tuwatuwaa, naswona a dyisiwa hi mhani- 
tsongo wa yena,” ku sola Bevhula, a vonaka a lo nyupee, exidziveni xa 
nyangatseko. 

“Phela leswo veleka vana hi vana, wo va ntungu lowu weleke misava 
hinkwayo. Laha mugangeni wa Vuyani vunyingi bya vanhwana i vamhani 
va vana va le swigodweni. Hinkwerhu a swi hi tsakisi loko vana va hina va 
chova tingholovhani va nga si kota na ku hlambela endlwini kambeloko 
mati ma halakile i mani a nga ma olelaka?” Ku vutisa N’wa-Nghundhu, 
mbilu ya yena yi ri eku tweleni Remember vusiwana. 

“Aredzi nkatanga, hambileswi wu nga ntiyiso ku vula leswaku muti 
wun'wana na wun'wana wu xingile manyala, lowa ka Ridonga wo swi 
nyanyisa hikuva vumhika bya lowa nsati wa kona, byi n'wi photerisa 
mavila na laha swi nga fanelangiki,” ku hlamusela Bevhula. 

“Loko vakhale va vule leswaku vusiwana byi na xilandzo, a va vula 


swo fana na sweswi hi swi vonaka. Loko sirha Phukwani a ho tsakula, 

futa leri hi hlekisaka na hi vamangedyana a ri ta kuma ndzhuti ri wisa. Na 
yena Ridonga u kumanile na xona xikumakumani lexo kokiwa hi rhimila 
wonge ri lo gemba. Phela Muriel u xanisa n' wana wa vanhu leswaku a ta 
duka naro, ivi yena a sala a funya xuma xa Ridonga. U kukumukile bya 
xitendze hi ku funyetela mali ya lwelwelwe leri va nge i Ridonga,” ku sola 
N'wa-Nghundhu, a titwa wonge hiloko Remember a ri n'wana wa yena 
wa xiviri. 

“Xinyotinyoti xanga!” Ku vula Bevhula. “Mina na wena hi fanele ku lava 
rigudhlu leri nga ta gudhla magwaxu ya mahanyelo ya muti wa Ridonga 
ya nga si dzima timitsu. Phela leswi nga eku humeleleni emutini lowuya 
hi yona Child Abuse; leyi Mfumo wa Vanhu wu nga tovelaniki munyu na 
yona,” ku boxa Bevhula, xikandza xa yena xi n'wayitela hindlela yo komba 
leswaku tipolitiki ta laha Afrika-Dzonga a nga ti khomi hi ncila; wa ti tiva 
naswona u tlhela a va na vulandzelerisi bya tona. 

“Se a wu ehleketa ku endla yini loko swi te tano?” Ku vutisa N'wa- 
Nghundhu. 

“Nkatanga!” I Bevhula a khuzaka nghamu yakwe hi rito ro vevuka, 
a tlhela a tlhavela emahlweni: “Swi tikomba wonge a wu yi heti kahle 
milawu leya ha ku simekiwaka hi Palamendhe ya Mfumo wa hina. Loko a 
wu yi tiva...” 

“Ndzi ta yi tiva hi leri ri nge yini ndzi ri wansati?” Ku vutisa N'wa- 
Nghundhu hi ku nghena enon'weni wa nuna wa yena. 

“Timhaka thyaa! Misava ya rhendzeleka nkatangoo! Vavasati va na xiave 
lezikulu eka Mfumo wa namuntlha. Sweswi ndzi vulavulaka, le switu- 
lwini swa le Palamendhe va lo ruu, va karhi va dleketa milawu ya tiko 
ra hina. Futhi wun'wana wa milawu leyi va yi dleketeke eka malembe 
lama nga hundza hi lowu fambisiwaka hi lava va “Child Protection Unit.” 
Mayelana na nawu lowu Mfumo wa Vanhu wu ba ehansi hi xigwagwa xo 
ke’ mbhinyi loko mutswari, wihi kumbe wihi, a khoma n' wana wa yena hi 
voko ra nsimbhi,” ku boxeketa Bevhula, a vonaka a nga tiyimiselangi ku 
mita marha loko swi ta eku hlamuseleni xiyimo xa tipolitiki ta laha Afrika- 
Dzonga hikuva a ri un' wana wa tinkuveri leti nga hlakatiwa hi makhotso 
ya Mfumo wa Xihlawuhlawu. 

Va te va ha khomile bulo ra Mfumo wa Vanhu lowu pfurhetaka ndzilo 

hi xisuti loko swi ta eka mhaka ya ku zanisiwa ka vana hi vatswari va 
vona, N'wa-Nghundhu a vona zichazi xa munhu loyi a n'wi koherisa na 
Ridonga. 

“Wonge gayisa ri nghenile,” ku vula N'wa-nghundhu hi rito ra le 
hansihansi. 

“I gayisa ra ka mani?” Ku vutisa Bevhula, a tikomba a nga ri na ritsondze 
ro yingisela leswi nghamu ya yena yi taka na swona. 

“Ndzi hla’ Ridonga,” ku angula N'wa-Nhgundhu hi ku tlakuka a languta 
emutini wa Ridonga. “Hi yena himpela, a ndzi ku kumbexana a ndzi n'wi 
vonangi kahle,” a tiyisisa vonelo ra yena a ri karhi a tshama ehansi. 

“Loko a ri yena u endlile kahle hikuva i khale ndzi navela ku burisana 
na yena mayelana na matikhomelo ya nghamu ya yena ehenhleni ka 
Remember,” ku vula Bevhula, a vonaka wonge a ngo vheta a ya nwi 
phutuma. 

“Yimaninyana-ka! A mi nga to n'wi yela zikan' we namadyambu loko a 
hetile ku vuyisana na vamuti wa yena,” N'wa-nghundhu a veka ra yena 
ra vusiwana. 

“A ku na ku vuyisana ka laha handle ko vuyela ku ta xanisa xisiwana 
xa vanhu,” ku pimanyisa Bevhula. 

Hakunene Bevhula a tiyisile loko a boxile leswaku a ku na ku vuyisana 
ka laha hikuva Ridonga u lo na nghena emutini wakwe, u lo vheta a 
kongoma ekamarini ya yena laha a nga kuma nghamu ya yena yi lo 
kwavama. No ndzawuta a nga ndzawutangi hambileswi swipongwana swa 
ku rila ka Gift a swi twala swi huma ekamarini ya mana wa yena. U lo na 
fika, a hluvula xikhwehle xa yena, a xi cukumeta xi ya ku pupululuu, 
etinhlokweni ta mubedwa lowu Muriel a etlerile eka wona, a tlhela a 
hlakahla xiluva xa mbilu ya yena. Endzhaku ka sweswo va vuyisanile no 
pfuxelana, ivi va nghena exivindzini xa mhaka leyi endleke leswaku a 
kala a kombela xilivhani xa vhiki hinkwaro. 

“Loko u ndzi qinghela vhiki leri nga hundza, u ndzi byerile leswaku 
Remember se u sungurile mukhuva wo vuya navusiku. Xana wa ha ya 
emahlweni na genge leri?” Ku vutisa Ridonga a tshwukisile mahlo wonge 
i mudzahi wa mbangi loko a yi werile henhla a nga si dya nchumu. 


“Phela va tshika xo khoma hi voko, xa le mbilwini a xi tshikeki. 

Njanganja leya n'wina a yi yi twi nsimbhi. Futhi yi hangalakile ku tlula 
mpimu hikuva a yi na mhaka na lexa goya ra yona. Loko ri kala ri ku ngwii, 
hi liya tlevutlevuu, yi famba yi tihlotela swingawu. Ku vuya ka yona u 
ta twa man'?” Ku thathela Muriel, mbilu ya yena yi ri karhi yi gigisela yi 
n'wi tsundzuxa leswaku vun'wa byo vavela n' wana wa vanhu a hi vulombe 
kambe yena a ku khoo, no n'wi tota n'wi thyaka. Phela u fanerile ku n'wi 
mbyindla hi thyaka hikuva loko yena a nga si kuma ximbuwana, a nge 
pfuki a swi tiyerile swo nyangatsiwa hi goya leri ngo tshamela ku hlohla 
swakudya swa laha mutini, ri tshika ku ya eka tata wa rona. 

“Ohohoo!” Ku hlamala Ridonga. “Swi vula leswaku Remember u lava 
ku tlhandlameta rin' wana goya loko lera xisungusungu ri nga si heta na 
lembe?” Ku vutisa Bevhula, a wachutawachuta mavoko wonge u lo pfuke- 
riwa hi tithari ta vubi bya xibakele. “Remember! Remember! Hatlisa u ta 
haleno!” 

Ekusunguleni Remember a titwa wonge u le ku lorheni loko a twa 
vito ra yena ri khuziwa hikuva a nga n'wi vonangi tata wa yena loko a 
nghena. U te a ha dya marhambu ya nhloko, rito ra tata wa yena ro ta ri 
tile naswona ri twala ri ri ekusuhi na kamara ya yena. Hiloko a hlamula a 
ri karhi a pakatsa Gift emakatleni zikan'we no ya laha a vitaniwa kona. 
U te a ha ku kandziya xihukuva xa nyangwa lowukulu wa yindlu leyi 
hinkwavo a etlela eka yona, o hlanganisiwa hi xikandza xa tata wa yena 
loyi a nga lo dya viriviri kambe a lo ri guma Kunene. 

“Hatlisa u chicha goya rero ndzi nga si mi patsa swin' we hi riboko leri!” 
Ku huwelela Ridonga, a vula hi ku hudula n' wana wa yena wonge i xitla- 
ratlara xa xinkuzana loko xi hudula xileyi lexi nga vatliwa hi rhavi ra 
xifata. 

“Mi nga ndzi dlayi tatanoo! Ndzi tshikeni ndzi sungula hi ku mi 
hlamusela!” Ku xavelela Remember a ri karhi a vokotsa. 

“U lava ku ndzi hlamusela yini ndzi ri karhi ndzi ri vona goya leri ri 
ndzi dyisaka mbitsi?” Ku polomba Ridonga. “Chicha goya rero, loko ku ri 
na leswi u lavaka ku ndzi hlamusela u ta ndzi hlamusela swona endzhaku,” 
ku tshikelela Ridonga. 

Remember u te a ha chicha goya ra yena, swi vheta swi tikomba leswaku 
u ta hlangana na timbila ti ri karhi ti rhurha. Hambileswi a nga tirha ntirho 

lowo chicha goya ra yena hi rivilo ra humba, xipakani a xi n'wi yimerile hi 
mahlongati. Hi nkarhi wolowo miehleketo ya yena a yi hlundzukile hi ku 
tivutisa swivutiso swo fana na leswi: “Kasi rifu ra manana a ri hlola leswi 
ndzi swi vonaka?” Xana hi yena tata wa mina wa xiviri kumbe u lo gawula ma- 
nana ndza ha ku velekiwa?” “Kumbe ndzi dlawela vunyumba bya mhani- 
tsongo loyi a ndzi vengaka wonge hi mina ndzi nga pfala xivelekelo xa 
yena xi ku nghii xi nga amukeli nchumu?” 

Hinkwaswo swivutiso leswi a swi kumangi tinhlamulo ta swona hikuva 
u te a ha vuyetela xikumbana leswaku Gift a ta etlela kahle, fosi ya riboko 
yi twala hi ku govola emasengeni ya yena. 

“Yoo, mananoo, mi nga ndzi dlayi bavoo!” Ku vokotsa Remember hi rito 
ra xihluku. 

“Ndzi nga ku dlayi, ndzi nga ku dlayi u ri karhi u hlotana na ku kuma 
tlhandla ya goya leri thyakiseke xizizi xa muti wa mina?” Ku vutisa Ridonga, 
a nga yimangi ku kwapa n' wana wa yena a ri karhi a pfunetiwa hi nghamu 
ya yena leyi yona a yi n'wi fumbutela hi swibakele lomu matlhelo yi ri 
karhi yi vulavulela yi ku: “Teka u swi twa, u lo swi khwaa, swa nyini!” 

“Kokwani Bevhuloo, va ndzi dlaya mananoo!” Remember a ba nyiwa 
kambe rito ra yena a ri sungula ku fa. 

Hiloko, hi nkotlano, Bevhula na nghamu ya yena va ku bavhuu, va 
ringetile hilaha va nga ringeta hakona ku timela ritshwa leri a ri lava ku 
vavula vutomi bya Remember byi ku lohloo! 

“Ridonga!” Ku huwelela Bevhula, a yimile exikarhi ka Remember na 
tata wa yena. “N'wana i n'wana, hambi o ku khunguvanyisa kanjhani i 
n'wana wa wena, a nga fanelangi hi ku mbeyeteriwa wonge o va mbyana. 
Vona sweswi u n'wi bisile xibedhlele. A hi vusopfa bya vutswari lebyi 
xa...?” Ku vutisa Bevhula kambe xivutiso xa yena a xi fikangi emakumu 
hikuva u ngheniwile enon'weni hi Muriel loko a ku: “U ri yini mukhala- 
bya ndziwena? Kasi hi wena u byeletelaka njanganja leyi leswaku yi tifuma 
laha mutini wa mina?” 


1” 


“Sweswo a hi ku vulavula naswitsananaa!” Ku nghenelela N' wa-Nghu- 
ndhu, a tikomba wonge u lava ku yimisana na Muriel hi tintiho kasiloko 
wuri ntshungu lowu a wu lo moo, wu ta hlalela tihanyi ta Ridonga, a wu 


sungurile khale ku wahutela Muriel. 

Hi nkarhi wolowo wa hoyihoyi leyi, vhene ya maphorisa leyi a yi huma 
eku tleketleleni ka swihobo leswo byisetela tihomu ta vanhu, yi fikile yi 
ku tlhekee, yi yima ehandle ka rihlampfu ra muti wa Ridonga. Hiloko leya 
ntshungu, ngopfungopfu leyo teka swa van'wana yi nga kombelangi, yi 
sungula ku tshwatitshwatii, hikuva a yi nga tovelani munyu na maphorisa. 
Hi nkarhi wo pfumala nhlwelelo maphorisa mambirhi ma jitama ma 
kongoma laha ndhasundhasu a yi tlalamba kona. Tinghonghoma leti a ti 
ri exikandzeni xa Remember ti lo vheta ti hlamusela maphorisa ya vanhu 
leswaku hi yena a nga hlangana na xona xikumakumani xa laha mutini 
lowu. 

“I mani a nga ku ba hindlela ya vuharhi byonghasi wena?” Ku vutisa 
phorisa ro sungula ri ri karhi ri rhalarhalisa mahlo. 

“Ita...ta...na mhanitsongo,” ku angula Remember, a mpfikula a ri karhi 
a hlanta tindhendhe. 

“Vakiti! Leri a hi belo ra kahle. Tihanyi leto tani a hi tona hi nga ti 
tshikaka ti etlela eritlangini,” ku hlambanya phorisa ra vumbirhi. 

“Va kwihi lava va ku tirheke vaxumi hindlela ya nsele wo ku yisa 
enseleni?” Ku vutisa phorisa ro sungula ri ri karhi ri khongotela Remember. 
“Namuntlha va ta ya hlangana na tintangha ta vona, a ndzi vungunyi hla’ 


1” 


kokwana Majembeni loyi a nga etlela chansi ka nkanyi!” Ri hlambanya 
Phorisa, ri hlambanyisa zileswi ri humesile nenge wa huku enkotloteni wa 
wona, ri hetelela hi ku endla vuxungexunge byo duvula. 

Ya ntshungu yi lo na vona vuxungexunge bya xigitsi; lebyi a byi khonya, 
yo sungula ku dya ehansi kasi loko a ri Muriel u kale a ya thakamela 
erihlampfini ra marhavi ya ncecenyi hikuva a swi vonile ta ha suka leswaku 
maphorisa ya vanhu a va telangi matlangwani laha mutini wa yena. Eku 
heteleleni Ridonga na Muriel va dlonyoteriwile evheneni va ya thagisiwa 
hi tintangha ta vona kwale khotsweni. Remember u yisiwile exibedhlele 


laha a nga hlengiwa vhiki hinkwaro. 

Kinyikatinhlamuselo 


A vo menoo! (xivulwana): A va ala ku yingisela, ku byeriwa, n.sw. 

Azania i vito leri thyiweke Afrika-Dzonga hi vandla ra tipolitiki leri tiviwaka ngopfu 
hi vito ra Azapo. 

Bilankulu Joseph i muntshwa loyi a nga duvuriwa nkarhi wun'we na Hector 
Pietersen hi lembe ra 1976. Joseph u duvuriwile emutini wa Alexandra. 
Hambileswi a nga ringeta ku tisirhelela hi xipfalo xa dasibini, maqulu ya 
swibamu swa maphorisa ya koxe vutomi bya yena. 

bitukanya (nsinya wa riendli): Ku hundzuka ka maxelo, xikombiso, loko ri vile kahle 
kutani hi xinkadyana ku sungula bubutsa lerikulu. Ku bitukanya swi nga ha 
vula ku hlundzuka, ku hlurhuka kumbe ku hlunama. 

chechisa (riviti eka ntlawa wa 9): Ri lombiwile eka ririmi ra Kizulu. Chechisa I xibye 
lexi ku vandzekiwaka ha xona mati, xi endliwile hi zingi/aluminiyamu. A xi 
hlweli ku vurisa mati. 

deteya (riviti eka ntlawa wa 5): Munhu un'wana na un'wana loyi a nyumaka ku 
vulavula ririmi ra mana wakwe loko a ri exikarhi ka vanhu va tindzimi 
tin'wana. 

dinga (nsinya wa riendli): A hi ra Xitsonga hi ntumbuluko wa rona kambe ri 
lombiwile eka Xizulu. Ri vula ku navela lokukulu kumbe ku va na ritsondze. 

direse xa koka (xivulwana): Xi vula ku leha ka folosi leyi biweke hi vanhu, ntila wo 
leha lowu vumbiweke hi vanhu lava nga yima va landzelelana. 

dleke (riviti eka ntlawa wa 5): byalwa, vuputsu. 

dlonyamakwee! (rihlamari): | rito ra ndzhukano leri tirhisiwaka ngopfu hi swikoxa 
loko swi hlunamile kumbe loko swi nyangatsiwile hi un'wana. 

ebarakisini (Vundhawu): Leri rito ri lombiwile eka ririmi ra Kinghezi ri nga 

“barracks.” Ri vula yindlu leyi ku tshamaka/etlelaka masocha/maphorisa 
eka yona. 

emporosini (vundhawu): Laha ku xavisiwaka kona byalwa bya Xintu. Rin'wana rito 
leri vulaka emporosini hi le ra exinavanini. 

erikukwini (vundhawu): Eribyeni leri nga vatliwa hi ntumbuluko leswaku ri kota ku 
tshamiwa hi munhu a tlhela a nga twi ku gogonya ka rona. 

etiharini (Vundhawu): Endzilakanini lowu ku tlula wona swi yirisiwaka hi Mfumo wo 
karhi, hi vanhu vo karhi, n.sw. 

femba (nsinya wa riendli): Eka tsalwa leri ku femba swi vula ku nuhetela tanihi 
homu loko yi nuhetela nkahelo wa laha mati ma nga kumekaka kona. 

gabadza (riviti eka ntlawa wa 5): Ri tirhisiwa eka munhu loyi a ngo tshamela ku 
etlela kambe a nga vabyi. Hi marito man'wana munhu loyi a nga vabyi 
kambe u vabya gabadza. 

galachani (riviti eka ntlawa wa 5): Eka tsalwa leri galachani ku vuriwa mbabva/ 
mencwa/muxisi, n.sw. 

gamagameka (nsinya wa riendli): Ri vula ku tilumaluma loko u vulavula, ku ka u 
nga xi tivi lexi u ringetaka ku xi vula hikuva u tivona nandzu. 

geme (riviti eka ntlawa wa 9): Ri lombiwile eka ririmi ra Xinghezi leri nga “game 
reserve.” Ri vula ntanga wa swiharhi. 

Golele Julius i mafelatiko loyi a velekiwekeetikweni ra Hosi Msengi (eka Ximawusa) 
exifundzenitsongo xa Hlanganani, eLimpopo. U fele evuchavelahwahwa. 
Ndlela yin'wana yo tsundzuka nhenha leyi hileswaku rhavi rin'wana ra ANC 
ri thyiwile vito ra Julius Golele. 

govola (nsinya wa riendli): ku buluka kumbe ku rila ka fosi ya ximoko loko ku 
biwa nchumu wo karhi hi ximoko/ntshilani/nkhavi, n.sw. 

Grootman, vat koers jong. Ons het nie tyd vir speel'werk nie: | mavulavulelo 
ya ririmi ra Xibunu lama hi ririmi ra Xitsonga ma vulaka leswi landzelaka: 
“Wanuna ndzina, hatlisa u suka laha hi nga kona hikuva a hi na nkarhi wa 


matlangwani.” 

gula (riviti eka ntlawa wa 5): Xibye lexi chelaka mati lama fanelaka ku nwiwa. A hi 
mbita hikuva xona xa khomeka, a xo rhwariwa enhlokweni. 

gumbagumba (riviti eka ntlawa wa 9): Ri wela eka ririmi ra Mphatlukwana. Eka 
tsalwa leri rito leri ri vula xichayachayani xo fana na gireme leyi nga na 
mpfumawulo lowu twalaka ekule. 

gwangwangwa (riviti eka ntlawa wa 5): xipandzamananga lexi nga hlakala ku tlula 
mpimo kumbe nsimbhi leyi nga na nkurhe. 

halakavhuma (riviti eka ntlawa wa 9): Xiharhi xitsongo lexi yelanaka na mhandzela. 
Van'wana va xi tiva hi vito ra khwara. 

Hiroxima na Nagasaki (mavitavito eka ntlawa wa Ta): Mavito ya swivandla leswi 
swikepe swi fikelaka no sukela eka swona etikweni ra Japani. Hi siku ra 6th 
August 1945, swivandla leswimbirhi swi hlaseriwile hi athomiki bomo ya le 
Amerika. 

hliphula (nsinya wa riendli): Ku hluva nyenyana, ku tsuvula tinsiva. 

hlurhuka (nsinya wa riendli): Ku hlunama, ku hlundzuka, ku tsuva. 

Information Technology Kinghezi): Dyondzo ya matirhiselo ya tikhompyutara hi 
xikongomelo xo hlayisa switsariwa, n.sw. 

Jackpot (Kinghezi): Ntsengo wo tala lowu winiwaka eka mubejo wo karhi. 

jekula (nsinya wa riendli): Ku rima hi xikomu xa mavoko xo fana na lexi vuriwaka 
m'fakwa. 

Jiyela (nsinya wa riendli): Ku bodhlomela, ku tsandzeka ku ya emahlweni, ku 
tsandzeka ku suka laha u nga kona. 

kalanga (nsinya wa riendli): Ku rila u ba pongo, ku cema, ku ba nkalanga. 

keketlela (nsinya wa riendli): Ku ceceleta, ku papalata, ku ta hi le matlhelo. 

khakhan'wa (riviti eka ntlawa wa 9): nhonga kumbe nkhavi lowu nga na mahari 
mambirhi. Ntirho wa khakhan'wa i ku manya titiho ta varisi. Eka tsalwa leri 
khakhan'wa i tinsimbhi leti ku fasiwaka vakotsiwa/swivochwa ha tona. 

khazamula (nsinya wa riendli): | ku hlohlonya ka mbanga kumbe xilondza, ku fehla 
loku twiwaka ku huma embangeni/exilondzeni. 

khoswa (riviti eka ntlawa wa 9): Hafu ya minchumu leyi nga tatangiki xibye lexi yi 
nga cheriwa eka xona. Eka tsalwa leri ku vuriwa mhaka leyi nga 
hetisekangiki loko yi vikiwa. 

khuxumba (riviti eka ntlawa wa 5): Munhu wo nyuhela ngopfu, xidudla, xidludla, n.sw. 

ku ba nyiwa (xivulavulelo}): Ku vitana vanhu leswaku va ta hlengeletana exivandleni 
xo karhi, ku ba nyandzayeye, ku ba hungwe, n.sw. 

ku ba xibantsheke (xivulavulelo): Ku ndzundza u tlhela u yima hi ku hatlisa. 

ku biwa hi xipiringi (xivulavulelo): Ku chuha ngopfu u nga si hlangana na khombo 
leri nga eku teni. 

ku bola ku fika emongweni (xivulavulelo): Hinkwaswo swi onhekerile ra makumu, 
a kun a na xin'we lexi nga sala xi nga na nkoka. 

ku byi chuncha (xivulavulelo): Ku nwa byalwa hi xitalo. 

ku chovha ngholovhani (xivulavulelo): Ku famba ka wansati loyi a nga ekusuhi na 
ku veleka, fambelo ra muyimani. 

ku dya makala (xivulavulelo): Ku hlunama ngopfu, ku hlundzuka ngopfu, ku 
hlurhuka ngopfu, ku kwata ngopfu. 

ku dya marhambu ya nhloko (xivulavulelo): Ku ehleketa ngopfu hi xikongomelo 
xo kunguhata leswi swi nga ta ku pfuna. 

ku dyisiwa nkubyata (xivulavulelo): Ku endliwa xiphunta hi ku tirhiseriwa mahlungu 
kumbe mirhi yo karhi. Van'wana va swi vula ku dyisiwa nghomondhela. 

ku hambana na Muvhulu (xivulavulelo):Ku endla leswi nga amukeriwiki. 

ku hayeka gama (xivulavulelo): Ku chaviseta. 

ku hlambela endiwini (xivulavulelo): Ku va na vutihlamuleri byo hambanyisa leswo 
biha na leswinene. 

ku hlangana hi ku cheva (ivulavulela): Ku tikuma mi ri enndhawini yin'we 
hikwalaho ka ntirho wo karhi. 

ku hlekela endzeni (xivulavulelo): Ku tsaka ngopfu kambe u nga ku kombi hi ku 
hlekelela kumbe hi ku vulavula. 

ku kandziya xihlangwa (xivulavulelo): Swi vuriwa eka jaha lera ha ku tekaka nsati 

loko ri ya alula n'wana wa rona wa mufana; loyi a nga wa madyondza 
(mativula). Ku n'wi alula ka kona I ku n'wi bela sindza evokweni ra xinene. 

ku khanisa timhunti (xivulavulelo): Ku humesa mihloti ya xihluku xo karhi. 

ku khayima timbuti (kivulavulelo): Ku dedeleka ka munhu loyi a pyopyiweke. 

ku khunguluxa magwadi (vivulavulelo): Ku na na rihuhu/rihuhe. 

ku lava mavungu hi ngoti (xivuriso): Ku lahlekeriwa ku tlula mpimo, ku yiveriwa 
hinkwaswo leswi a wu ri na swona. 

ku lumiwa hi mpfundla (xivulavulelo): Swi vuriwa eka wanuna loyi a tsandzekaka 
ku nyika wansati khwiri. Hi marito man'wana wanuna loyi u 
vuriwa ngon'wa. 

ku mila milenge (xivulavulelo): Ku nyamalala ka nchumu wa nkoka, wu nga tiviwi 
leswaku wu nga va wu tekiwile hi mani. 

ku nuha ekule (xivulavulelo): Swi vuriwa eka munhu loyi a nga erendzweni loko a 
fambile mpfhuka wukulu. 

ku pfala nkungu (xivulavulelo): Ku kava byalwa hinkwabyo lebyi xavisiwaka lero 
van'wana vanwi vas ala va nga ha ri na byona byo tixavela. 

ku pfuka u ku njhovoo! (xivulavulelo): Ku wa xikan'we no pfuka u tsutsuma 
hikuva u vona khombo leri nga ku fikelaka loko u nga endli tano. 

ku pima switarata (xivulavulelo): Ku dedeleka ka munhu loyi a nga pyopyiwa. 

ku rhangeriwa hi ntswele (vivulavulelo): Swi vuriwa eka wanuna loyi a tlhari- 
hetiwaka hi nsati eka xin'wana na xin'wana lexi endliwaka emutini wa vona. 

ku rholela maphepha (xivulavulelo): Ku va na rihuhu/rihuhe. 

ku rhwexiwa halakavhuma (xivulavulelo): Ku vangeriwa khombo. 

ku swekeriwa tihove ta maribye (vivulavulelo): Ku nyikiwa xigwevo xo tika. 

ku swi ba hi makatla (xivulavulelo): Ku endla wonge a wu swi voni swihoxo leswi 
un'wana a ku vangelaka swona. 

ku ta hi ndlela (xivulavulelo): Ku komba vuswikoti bya ntirho lowu wa ha lavaka ku 
tirhiwa. 


ku thothela kimanga (xivulavulelo): Ku lema munhu hi ku n'wi endla leswaku a 

tinyenyerisa hambi swi nga fanelangi. 

ku tihandleka xitluka (xivulavulelo): Ku sola munhu hikwalaho ka swo karhi leswi a 
swi endleke. 

ku tihaviwa hi foroko (xivulavulelo): Ku hlongoriwa entirhweni; ngopfungopfu hi 
muthori. 

ku tsandziwa hi ku xurha (xivulavulelo): Ku kholela munhu loyi a ku hlayisaka. 

ku tsema ti koma (xivulavulelo}: Ku lan'wa u nga ha lavi ku landzelerisa xivangelo 
xa mhaka yo karhi leyi ku xanisaka. 

ku tshwa rito, ku sala ririmi (kivulavulelo): Ku vulavula nkarhi wo leha naswona 
u vulavula leswi tsakeriwaka hi mani na mani swi tlhela swi khavisiwa hi 
ririmi ro hlantsweka. 

ku velekela ehansi (xivulavulelo): Ku fa ka ricece ra ha ku velekiwa. 

ku vona mahlo ya vanhu Givulavulelo): Ku lava ku tsakisa vanhu hi ku endla 
un'wana xiphunta. 

ku vuya hi ra ntima (xivulavulelo): Ku vuya u nga swi kumangi leswi a wu swi 
landzile. 

wonge ri lo gemba (xifananisi: Wonge a wu tlharihangi kahle. 

ku xi vindza (xivulavulelo): Ku xinyata, ku phikelela, ku ringeta ku endla ntirho lowu 
nga ku yisaka ekhombyeni loko wok u tsandza. 

ku yimisana hi titiho (kivulavulelo): Ku Iwa hi swibakele. 

ku yingayinga na nsimu ya rihuhu (xivulavulelo): Ku tirha ntirho lowu nga 
vuyerisiki nchumu. 

Iwelwelwe (riviti eka ntlawa wa 5): Xiphunta xa wanuna lexi xanisiwaka hi nsati. 

mabawa (riviti eka ntlawa wa 6): Muxaka wun'wana wa switstswana swo kulak 
u tlula tinhongani. A hi ku luma ka swona. Swi kumeka ngopfu eridakeni 
kumbe etinhaleni. 

madohole (riviti eka ntlawa wa 1): Xigangu xa wansati loyi a tekiweke. 

magajelo (riviti eka ntlawa wa 6): Byalwa bya mahala byo fana na lebyi byi nwiwaka 
loko ku huma khomba. 

mahimbiri (riviti eka ntlawa wa 6): Swivati swa le xikandzeni xa munhu; 
ngopfungopfu enon'weni, leswi vangiwaka hi ku nwa ngopfu byalwa. 

majakiti (riviti eka ntlawa wa 6): Rito rin'wana ro vula miroho leyi nga khusiwa, 
mikhusu. 

makabya (riviti eka ntlawa wa 6, ari na vun'we): Byalwa bya Kintu lebyo phyama 
hikwalaho ka ku tatiwa mati loko byi kandzeriwa. 

makhuyu (riviti eka ntlawa wa 6): Meno lama kumekaka endzhakundzhaku ka 
nomo. 

mali ya tinsuna (kivu/wana): Mali leyi mutirhi a tihandlekeriwaka yona eka muholo 
wa yena hikwalaho ka ku pfa a tirha ekule na laha a tshamaka kona. 

manyela (nsinya wa riendli): Eka tsalwa leri swi vula ku van a rikaka, ku van a vuciva 
byo tirhisa mali. 

manyemu (riviti eka ntlawa wa 6, a ri na vun'we): Nyama; ngopfungopfu ya homu, 
leyi nga riki na marhambu. 

manyokanyokani (riviti eka ntlawa wa 6): Swivungu switsongo leswi kumekaka 
ekhwirini ra xihlangi. Swivungu leswi swi vangela xihlangi ku lumalumiwa. 

masajamasaja (nsinya wa riendli): | rito leri lombiweke eka ririmi ra Xinghezi 
(massage). Ri vula ku hlanganya munhu hi xikongomelo xo hunguta ku 
vava loku a ku twaka eka swirho swo karhi swa miri. 

Mathandha Mathebula i mafelatiko loyi a velekiweke etikweni ra Ndhavezitha 
N'wamitwa kambe a ya fela evuchavelahwahwa. Mathandha wa 
tsundzukiwa nasweswi hikuva rhavi ra ANC leri kumekaka eka N'wamitwa 
ri vuriwa Mathandha. 

mavung u (riviti eka ntlawa wa 6): Muxaka wun'wana wa byanyi byo fana na 
majekejeke, mihlahlu, n.sw. 

maxikela (riviti eka ntlawa wa 6, a ri na vun'we): Ri vula mali kambe a ri tirhisiwi hi 
mani na mani. 

mbamba (riviti eka ntlawa wa 9): Xihumbana lexi boheleriwaka na nyongwa ya 
mbuti kutani xi rhungeleriwa emisisini leyi nga horhiwa ya thwasani. 

mbewu yo mila endzilakaneni (vivu/wana): wansati loyi a gangaka mani na mani, 
huza, dlakuta, njanganja. 

mhani wa byalwa (xivulwana): munhu wa xisati loyi a xaviselaka vanhu byalwa bya 
mporosi. 

mhika (riviti eka ntlawa wa 9): Wansati loyi a nga kumiki vana. 

mhula (riviti eka ntlawa wa 3): Eka tsalwa leri mhula ku vuriwa mali. 

migingu (riviti eka ntlawa wa 3): swirilo, mikosi, mikhosi, n.sw. 

mitha (nsinya wa riendli): Ku nyimba ka xiharhi kumbe xifuwo xo fana na homu. 

mugokolo (riviti eka ntlawa wa 3): Muxaka wun'wana wa mirhi leyi nga na mitwa 
leyikulu. Murhi lowu wu kumeka ngopfu emisaveni ya hondzosi. 

Mtebule Iggy i mafelatiko loyi a velekiweke eXithuve (Burgersdorp). Sirha ra 
yena a ri tiveki laha ri nga kona hikuva u dlayiwile kwale vuchavelahwahwa. 

murhi wa swihlangulo (xivulwana): Murhi wa matluka yo olova ku fana na 
thixuphepha. Van'wana va wu vula nxuva. 

NAFCOC (nkomiso): National African Chamber of Commerce. 

nenge wa huku (vivu/wana): Xibamu, xibalesa, xigitsi. 

njururu (riviti eka ntlawa wa 9): Wansati wa migingiriko. 

Nkondo Ephraim i mafelatiko loyi a velekiweke ePfukani; laha namuntlha ku 
vuriwaka Vuwani. Tanihi Iggy Mtebule, na yena laha a feleke kona a ko 
tiviwa hi munhu. 

nkungu (riviti eka ntlawa wa 3): Byalwa bya Xintu lebyi nwiwaka hi vanhu vo karhi 
ntsena. 

nomo wa saka (xivulwana): Mali leyi tekiwaka eka muholo wo sungula kutani yi 
nyikiwa un'wana hi xikongomelo xo n'wi khensa eka leswi a pfuneke ha 
swona munyiki. 

ntoveko (riviti eka ntlawa wa 3): Ntiyiso, mhaka leyi nga riki vunwa. 

ntswalani (riviti eka ntlawa wa 1): Ri tirhisiwa nopfu hi vavanuna lava nga na 
vuxaka lebyi tumbuluxiweke hi ku tekana ka vana va vona. Rito rin'wana ro 


vula ntswalani hi lera maseve. 

numanyama (riviti eka ntlawa wa 3): Murhi wa nhova lowu matluka ya wona ma 
yelanaka na matluka ya chochelamandleni. Mahanti ya murhi lowu 
ya tirhisiwa hi tin'anga ta Kintu ku swekelela munhu loyi a nga dyiki 
nyama; ngopfungopfu nyama ya swifuwo kumbe swiharhi leswi nga 
na milenge ya mune. 

nuvu (rivitintlawa): Nhulu ya mapapila kumbe maphepha. 

n'wana wa le xigodweni (xivulwana): N'wana loyi a nga hungukiwa, goya. 

n'warijununu (riviti eka ntlawa wa 1): Nguluve ya nomo wo lala wu tlhela wu 
tontswa. 

n'watlulandlela (riviti eka ntlawa wa 1): Muxaka wa kondlo leri nga na rivilo ro 
tlula tinxaka hinkwato ta makondlo. 

n'wehla (riviti eka ntlawa wa 3): Mpfuleko lowu nga exikarhi ka meno ya le 
mahiweni. Mpfuleko lowu wu vangiwa hi ku suka ka tino rin'we. 

nxavo wa munyu (xivulwana}): Nchumu wo pfumala nkoka tani hi buruku leyi 
khanyanisiwaka hi swithonsana switsanana swa mati. 

nyankwavi (riviti eka ntlawa wa 1): Eka tsalwa leri nyankwavi ku vuriwa n'wana wa 
xisati wa n'anga loyi a pfunetaka eka vun'anga bya mutswari wa yena. 

nyikiri (riviti eka ntlawa wa 9): Rito rin'wana ro vula mbhongolo, donki, mpangucha. 

pfhavela (nsinya wa riendli): Ri vula ku kuma swilo swo karhi hi ku luva exihundleni, 
ku diza, ku ba mati leswaku tingwenya ti etlela. 

rendzomatsune (rivitinhlangano): Rendzo leri nga na swo biha,xik: mhangu ya 
xipandzamananga. 

rihlamalani (riviti eka ntlawa wa 11): Nyoka yo fana na nkolombyani naswona a yi 
lumi. 

rimba (nsinya wa riendli): Eka tsalwa leri ku rimba | ku oxa nyama, ku thatha, ku 
omisa nyama hi ndzilo. 

rixweva (riviti eka ntlawa wa 11): Sagwadi leri nyikiwaka mucini wa muchongolo 
kutani ri hundziseriwa eka n'anga ya Kintu leswaku a ya ri xarha hi mahlungu. 

sikisela (nsinya wa riendli: Ku tlimbeleta munhu leswaku a endla xo karhi. 

sovoro (riviti eka ntlawa wa 5): Rito rin'wana ro vula biriviri/viriviri tuwatuwa. 
swibobodhli (riviti eka ntlawa wa 8): Vanhu lava nga duma hi ku 
tsakamisela laha va etleleke kona. 

swigava (riviti eka ntlawa wa 8): mintlawa yo hambanahambana; ngopfungopfu ya 
vanhu. 

swihluku (riviti eka ntlawa wa 8): Swirilo, mikosi mikhosi, n.sw. 

switlhatlhe (riviti eka ntlawa wa 8): Mali leyi nyikiwaka n'anga leyi nga biya 
rihlampfu ra le ngomeni, mali leyi hakeleriwaka xirhubani. 

switsombe (riviti eka ntlawa wa 8): Mihandzu leyi omisiweke yo fana na madiriva, 
swiwitsi na swivune swa makuwa. 

swivutiso swa le timbutini (xivulwana): Swivutiso leswi nga kombiki ku vupfa ka 
miehleketo ya muvutisi wa swona. 

tatamatatamaa, (riencisi): Ri komba fambelo ro nonoka ra munhu loyi a nga na 
vuvabyi bya milenge. 

tati (riviti eka ntlawa wa 1): Makwavo wa xisati, sesi, daduwenu, daduwerhu, 
daduwethu. 

thomo (riviti eka ntlawa wa 5, a ri na vunyingi ): Muxaka wun'wana wa mikateko, 
nghanyo, laki, n.sw. 

tifaserile (nsinya wa riendli eka rhavi ra xitlhelelo): Eka tsalwa leri ri vula ku gangana 
ka jaha na nhwana, ku pheta ka varhandzani va ri karhi va tidyela mabulo. 

tikhalambisa (nsinya wa riendli eka rhavi ra xitlheleloy: Ku tikhorisa, ku 
tithemendhela, ku tibumabuma, n.sw. 

tikhokho ta kereke (xivulwana}): Valanguteri va kereke, vakulukumba va kereke. 

timbhetswana (riviti eka ntlawa wa 10): Rito rin'wana ro vula timbambu ta munhu. 

tindhendhe (riviti eka ntlawa wa 10): Ngati leyi nga tiya yi vonaka wonge i xivindzi, 
ngati leyi nga hlangana na vuvopfu, ngati leyi katsaneke na marhimila. 

tingonongono (riviti eka ntlawa wa 10): vakulukumba, vachaviseki, vamatwetwe. 

tithari (riviti eka ntlawa wa 10): Mabanti/mabandi lama bohiwaka emavokweni hi 


mubi wa xibakele; lama nga xweviwa hi mirhi ya tin'anga ta Xintu, 

madimona lama khomaka mubi wa xibakele xa le xikulwini xa Xintu. 

tiyele (riviti eka ntlawa wa 10): Muxaka wun'wana wa tihembe leti ambariwaka hi 
vavasati. 

tlatlama (nsinya wa riendli): Ku tlatlambela, ku yima hi swikunwana, ku tiveka eka 
xiyimo lexi nga ku fanelangiki. 

tlukuka (nsinya wa riendli): Ku kula ngopfu, ku zimuka, ku twala ngopfu ka munyu 
exixeveni. 

vabvana vo hisa (xivulwana): Tinhlangwana leta ha ku velekaka, vavasati lava ha 
ku kumaka vana. 

vam'saha (riviti eka ntlawa wa 2): vanhu va nsele, vanhu va mona, vanhu va tihanyi, 
vanyakhandle, vanyahanyi, vamalokotswani, vamisathanyoko, n.sw. 

vaveni (riviti eka ntlawa wa 1): xidajana lexikulu, xidudwana lexikulu, nandza wa 
noyi. 

verhama (nsinya wa riendli): Ku hunguteka ka vukari bya munhu loyi a hlundzukile, 
ku rhomba, ku tilondla, ku xavelela, ku vohla, n.sw. 

vorota (nsinya wa riendli): Ku endla hi ku rhandza ku ri hava nchumu lowu sivela 
ku xihumelelwa lexi endliwaka, xikombisa, loko mpfula yi na yi nga yimi ya 
vorota hikuva a yi nge yimisiwi hi munhu. 

vuchazichazi (riviti eka ntlawa wa 14): Ku vonaka hi switsongotsongo ka nchumu 
lowu nga eku fambeni kumbe eku tsutsumeni vutshwatitshwati, vulavilavi. 

vudederi (riviti eka ntlawa wa 14): Ku vungunyana loku nga kona exikarhi ka 
ntukulu na kokwa wa yena. 

vungundza (riviti eka ntlawa wa 14): Vudlakuta, vuhuza, vunjanganja. 

vuxaka bya le tsheveni (xivulwana): Vugangugangu, rigangugangu, vumbhisa, 
vungundza. 

wahutela (nsinya wa riendli): Ku yowetela munhu hi rito ra le henhla, ku hleka 
munhu hikwalaho ka manyala lama a ma endleke. 

wimba (nsinya wa riendli): Ku ba munhu hi le ndzhaku ka xandla, ku ba munhu hi 
le ndzhaku ka mpama. 

xala (nsinya wa riendli): Ku ala ku vula ntiyiso, ku tumbeta ntiyiso. 

xaxa (nsinya wa riendli): Ku hela ka ntsako hi xihatla, ku hela ka ku tiphina, ku wa 
ka bindzu, n.sw. 

xidyamelo (riviti eka ntlawa wa 7): Ntikelo lowu munhu a nga na wona eka vanhu 
lava n'wi hloniphaka, xindzhuti xa munhu, xizizi, xizindhi, n.sw. 

xibamu (riviti eka ntlawa wa 7): Eka tsalwa leri rito leri ri vula munhu wo tlhariha ku 
tlula hinkwavo. 

xifata (riviti eka ntlawa wa 7): Murhi wa nhova lowu nga na matluka yo yelana na 
matluka ya nkanyi kumbe ya ximombyani. Murhi lowu wu vevukile ngopfu 
loko wu fanisiwa ni ku tika ka yin'wana mirhi ya nhova. 

xigombo xa Mulungu (xivulwana): Xibamu, xibalesa, xigitsi. 

xihukuva (riviti eka ntlawa wa 7): Xiguvana lexi akeleriwaka enyangweni wa yindlu 
leswaku mati ya mpfula ya nga ngheni endlwini. 

xijoho (riviti eka ntlawa wa 7): Rito leri a ri amukeriwi eka vutsari bya ririmi ra 

Xitsonga.Loko munhu a ku xijoho u tsandzeka k uvula rito xidyoho; leri 
vulaka xihoxo. 

xikhepezana (riviti eka ntlawa wa 7): Xincikiciki xa xidzobyana, xikombiso, dzovo ra 
mbuti ri na xincikiciki laha dzovo a ri phutserile nenge kumbe voko. 

xikhwehle (riviti eka ntlawa wa 7): Baji ro endliwa hi seyila. 

xikulu (riviti eka ntlawa wa 7): Dada leri vabi va xibakele va ri vumbaka, xitikisi 
kumbe xiteji lexi tirhisiwaka hi vatlangi va ntlangu wo karhi. 

xikutekute (riviti eka ntlawa wa 7): Xikwelekwele. 

xilenda (riviti eka ntlawa wa 7): Rito leri ri lombiwile eka ririmi ra Xinghezi leri nga 
“slender.” Ri vula munhu, ngopfungopfu wanhwana kumbe wansati loyi 
a nga lala kahle; a nga ondzangi naswona a nga nyuhelangi. Van'wana 
loko va hlamusela munhu wa xivumbeko lexo tano, va ri u dyela exifuveni. 

ximehlwana (riviti eka ntlawa wa 7): Xibodhlelana xa byalwa bya nkati; burandi 
kumbe whisiki. 

ximhumhu (riviti eka ntlawa wa 7): Munhu loyi a nga kotiki ku vulavula, mbheveve. 

xinhene (riviti eka ntlawa wa 7): Kikhwidyana lexi nga ehansi ka khwiri. Xi vonaka 
ngopfu eka munhu wo nyuhela ngopfu. 

xinungu (riviti eka ntlawa wa 7): Ku nyabya loko munhu a ehleketa ku tirha ntirho 
wo karhi, ku ka u nga naveli ku tirha leswi u faneleke ku swi tirha. 

xinyeku (riviti eka ntlawa wa 7): Mahlo lamo tshamela ku huma mihloti ya vuriwa 
mahlo ya xinyeku. 

xipelanambu (riviti eka ntlawa wa 7): Mufana loyi a yimbaka engomeni ya tiko 
rin'wana, xita-xi-famba. 

xipimbi (riviti eka ntlawa wa 7): Nchumu wo fana na rintiho leri nga tsemeka hi le 
xikarhi wu vuriwa xipimbi. 

xisungusungu (riviti eka ntlawa wa 7): Nchumu wo sungula ku endliwa, 
madyondza, xikombiso, tsalwa ro sungula ra mutsari wihi na wihi ri vuriwa 
buku ya xisungusungu. 

xixuvekeri (riviti eka ntlawa wa 7): Munhu; ngopfungopfu wanuna, loyi a 
tikarhatelaka ku singilela muti wa yena, xiverengi. 

xizathu (riviti eka ntlawa wa 7): Xiphiqo, xirhalanganyi. 

xizuthula (riviti eka ntlawa wa 7): Munhu wa rihomu, munhu wo nyuhela ngopfu a 
tlhela a tiya, xibvinyinga. 

xizizi (riviti eka ntlawa wa 7): Langutani eka nhlamuselo leyi kumekaka eka rito 
“xidyamelo. ” 

yovayovisa (nsinya wa riendli): Ri vula ku khavisa kumbe ku sasekisa nchumu wo 
fana na nhonga loko yi rhungeleriwa swikhalamazula kumbe loko nhloko 


ya xigiya yi rhungeleriwa hi ku tirhisa xidzobyani xa mbuti, n.sw. 

+ Ritó lera Mbhombhela ri na tinhlamuselo to tala kambe 

* Jetiti'nga tala emilon'weni ya Vatsonga/ Machangana 

hi leti landzelaka: 

1. Mbhombhela i xitalo/ntalo kumbe quvavhanga wa 
swilo leswi; hakanyingi swi nga fuwa tinxangu. Loko 
rito leri hi ri kongomisa eka vumunhu, ri hi hlavutela 
hi ta vudoledole bya ntalo wa vanhu eka xivandla xi 
ri xin’wesNtalo lowwhi wona wu tswalaka mphensa- 
phensa na tinxaka tin'wana ta mimbvurumbvuru. 

2. Nhlamuselo ya vumbirhi ya rito leri yi nga hlamuse- 
riwa hiku vula leswaku Mbhombhela i vito leri 

- thyiweke aó. rhwalaka vanhu nakona xi va 
yi kongomanile na mpfhuka wo leha ngopfu, swiko- 
>, Xitimela xo suka eJoni xi kongoma eMusina i 
ombhela. Hambi xi ri lexo suka eBanana xi 
kongoma'eBushbuckridge na xona i Mbhombhela. 3 
Lava va xi tivaka hi vuhetiseki xitimela lexi, va - ii A 
pfanga no xi khuza hi vito ra Minghēzi ri WA ra Main 


mjlera À a ulane, W ; = a vhath ahi ku xi 


vula Meyila | i nga ri yona meyila mbebo 
ya tinyikiri. Loko va ri lava humaka eMozambiki, 
vona va xi vula Ntentewana hikuva lexa ka vonaaxi 
Hrg eJoni hi nkarhi wai ne. Xitimela lexi i 

i bya vutomi bya 
E mi me 


laha Ai 


Tanihkisgifitrela K. tsalwa leri ri thyiwile vito ra g 
Mbhombhela hikuva ri lo ntanguu, hi swihungwahi 


ngwana leswi paluxaka ku leha ka mpfhuka 
bohana ka manyala lama vumunhu byi AA 


na wona eka rendzo ra vutomi bya siku leri ngo va siku. 

